
On täiesti selge isegi nendele, kes asuvad suures kauguses, et väga arukas plaan oli 
muudetud arukaks tegevuseks, kusjuures suurt tähelepanu pöörati pisiasjadele. 

See saavutus on üks kõige suurepärasemaid kangelastegusid kogu polaaruurimiste 
ajaloos. 

Admiral R. E. Byrd akadeemik O. J. Schmidtile 1937. a. 


1. LENNUK KADUNUD 


«VAIKNE LAHT. KRUSEL. G. LENNUK N-36 EI PÖÖRDUNUD BAASI TAGASI. 
PARDAL SPIRIN, IVANOV, FJODOROV. KOORDINAADID TEADMATA. KUI 
ILM VÄHEGI VÕIMALDAB, OTSIGE NEID LÕUNA POOL RUDOLFI SAART. 
SEVELJOV.»1 

Raadiotelegraaf peatus paariks hetkeks ja piiksus siis uuesti: 

«VAIKNE LAHT. KRUSEL. G. LENNUK N-36 EI PÖÖRDUNUD BAASI TAGASI. 
PARDAL SPIRIN, IVANOV, FJODOROV. KOORDINAADID TEADMATA. KUI 
ILM VÄHEGI VÕIMALDAB, OTSIGE NEID LÕUNA POOL RUDOLFI SAART. 
SEVELJOV.» 

Seda eetrisse paisatud ärevat teadet võtsid vastu radistid Barentsi ja Kara mere äärsetes 
polaarjaamades — Soovide neemel, Mamotškin Saris, Amdermas, Dicksonil. Kõikjal 
mõtlesid radistid — olgu saatus armulik Spirinile, Ivanovile ja Fjodorovile. 

Väljas hakkas tuisk muutuma purgaaks. Tige kirdetuul vihises üle madalate katuste 
ning painutas raadio- 

maste, õhk oli lumest poolpudel nagu mannakört. Ja polaarlennuväljade piloodid 
tundsid kaasa tollele L. G. Krusele, kes pidi minema otsima lumetormi eksinuid. Asjaga 
mitte kursis olevad kaugemad jaamad imestasid, et raadiogrammile oli alla kirjutanud ei 
keegi muu kui Nõukogude polaarlennunduse ülem Mark Ivanovitš Seveljov ise. 
Tähelepanu paelus ka tekstis esinev tüürimees Spinni nimi, kellega teati siduda mitmeid 


1Käesolevas raamatus esitatud raadiogrammidele on arusaadavuse huvides lisatud kirjavahemärgid. 


täiustusi lendude navigeerimissüsteemis. Midagi suurt pidi'olema teoksil, kui eetris 
ristlesid niisugused nimed. 

Võttis vastu selle südaöise teate ka Hookeri saare Vaikse lahe radist ning ruttas sellega 
teise kambrisse, kus koikul magas adressaat — Leonhard Kruse, ühemootorilise P-5 tüüpi 
lennuki N-128 komandör. 

Kruse hüppas püsti — ta oli üle keskmise kasvu, kõrge otsmiku ja rahulike siniste 
silmadega ligi neljakümneaastane mees. Piloot hakkas kiirustamata rõivastuma: tõmbas 
villasele pesule peale paksu halli sviitri, tiris jalga koeranahksed sukad ja nende peale 
põdra-nahksed püksid, ajas selga uue pruuni lenduri jaki ning tõmbas riivi hoolikalt kinni, 
võttis siis nagi st tallenahk.se kasuka, mis oli vooderdatud rebasenahaga. Alles siis, kui ta 
vajutas pähe põdranahast mütsi, küsis ta ilmateadet. See oli ebameeldiv: tuul ost-nord-ost, 
tugevus 8 palli, temperatuur —7°, täispilvitus, nähtavus 100 meetrit. 

Kruse tõmbas kätte villased sõrmkindad, ning suuri karusnahkseid labakuid 
kasukakarmanisse pistes astus eeskotta. Kui ta lükkas lahti välisukse, lõi tuul selle 
plärtsti! vastu majaseina. Lendur pidi ka parema käe abiks võtma, et iilist jagu saada ning 
uks sulgeda. Hun-dinahksed untad vajusid sügavale kohevasse lumme ja jätsid enda 
järele suured jäljed nagu augud puude istutamiseks. 

Majast sada meetrit eemal külmetav ühemootoriline biplaan* oli tiibadeni lumme 
tuisanud. Kruse tõi lumelabida ning hakkas propelleri alt hange lammutama. Paari minuti 
pärast ilmus majast veel kaks meest ning, püüdmatagi tuisus ühtegi sõna vahetada, 
asusid 


* biplaan — kahe paari kohakuti asetsevate tiibadega lennuk. 

samuti lund kühveldama. Kui lennuk hakkas hangede haardest vabanema, nõjatas 
Kruse labida vastu telikut ning eemaldus baasist, kadudes peagi tuisku. 

Varsti viirastus läbi lumemöllu ta ees kõrgendikul suur pomoorlaste* puurist kui 
igaviku sümbol. Selle oli 23 aastat tagasi astronoomiliseks märgiks püstitanud leitnant 
Georgi Sedov, kui ta siit, Hookeri saarelt, juba haigena läks kahe madruse saatel 
vallutama Põhjanaba. Puudulikult varustatud, ilma riigi toetuseta entusiastil ei 
õnnestunud 1914. aastal läbi jää ja lume tungida poolusele, skorbuut ja üldine kurnatus 
murdsid Sedovi maha Rudolfi saarel.... 

Kaldakaljult oleks pidanud olema näha Melleniuse väin ja selle taga Scott-Keltie' saar, 
kuid nüüd ei seletanud silm isegi Sedovi neeme tippu. Küllap siis oli päikesepaisteline ja 
tuuletu päev, kui nimepanijad ristisid selle koha Vaikseks laheks. Sellisel päeval on koht 
tõepoolest ilus ja meeldiv. Ega akadeemik Schmidt seda 1929. aastal halvasti valinud 
polaarjaama asukohaks: Vaikne laht on põhjast, idast ja lõunast kaitstud tuulte eest 
kõrgete rannakaljudega, laht ulatub paari kilomeetri kaugusele saare sisemusse ning on 
küllalt sügav, et võimaldada laevadel sõita kuni 30 meetri kaugusele kaldast. Leidub siin 
ruumi lennuväl-jakski. 

Kui Kruse jõudis kaljult tagasi polaarjaama juurde, oli lennuk juba välja kaevatud ning 
mehed vehkisid puhastada stardirada. Ent bipiaani saba juurde hakkas tuisk ehitama taas 
luitekujulist hange. 

Kruse raputas pead, lõi käega ning kõik kolm läksid majakesse tagasi. 

«Küsige kõigist ümberkaudseist jaamadest ilmateated,» sõnas lendur radistile. 


Poole tunni pärast jõuti saada vastused. Ka Hookeri saarest lõuna pool mässas purgaa, 
selget taevast ei nähtud kuskil. Ainult Dicksonilt teatati, et neil hakkab tuule kiirus 
vähenema. 

Leonhard Kruse kortsutas rahulolematult kulme ning proovis käia edasi-tagasi, kuid 
ruumi kitsuse tõttu ei 

* pomoorid — Novgorodi, Suzdali ja Vologda aladelt Valge mere kallastele asunud 
vene rahvusest elanike vanaaegne nimetus. 

tulnud sellest suurt välja. Tare oli vaevalt neli korda neli sammu suur, rõhtpalkidest 
välisseinad seest üle löödud punnitud püstlaudadega. Paksudest kuuseplanku-dest 
vaheseinad püüdsid metsi meenutada mõne vaigu-pisaraga, värvimata männilaudadest 
põrandale olid diagonaalselt jätnud jälgi untad ja saapad. Väheldase neljaruudulise akna 
all seisis põranda külge kinni löödud pikergune söögilaud, otsaseina ääres konutas vatt- 
madratsi ja halli sõduritekiga lavats. Uksetaguses nurgas lesisid üksteise otsa laotud 
roguskist kotid, nende naabrusest ulatusid toa keskele suured kuubiku j ulised kastid. 
Kambri sisenurga võttis enela alla kerekas tellis-kiviahi, kus nööril kuivasid kapukad ja 
käpikud. Nende higilehasse segasid tõrvalõhnu jääkoorikust puhtaks sulama toodud 
suusad, leelõukale tähenema toetatud nöörsaapad haisesid hülgerasvast. Tare ainsaks 
ehteks võis pidada lavatsi ette mahalaotatud valget jääkarunahka. 

Lendur istus laua äärde tühjale konservikastile ning jäi aknast välja vahtima, ehkki läbi 
kolmekordsete, üleni jäätunud ruutude polnud midagi näha. Pärast pikka pausi hõikas ta 
poikvel ukse suunas: 

«Teatage Seveljovile, et ligema nelja tunni jooksul pole võimalik välja lennata.» 

Radist hakkas Rudolfi saart välja kutsuma. Mehed ei lausunud enam musta ega valget. 
Milleks siin sõnu raisata: säärase ilmaga ei saa õhkugi tõusta, kadunud lennuki otsimisest 
rääkimata. 

Laual konservipurkide kõrval valendas ennistise raadiogrammi nelinurk ... PARDAL 
SPIRIN, IVANOV, FJODOROV... kus asuvad nad nüüd? Ja mis imelik meeskond see 
on? Nende kolme hulgas ei leidunud ühtegi pilooti: Spirin oli ekspeditsiooni juhtlennuki 
N-170 tüürimees ja Sima Ivanov radist, Fjodorov ei kuulunud aga üldse lennukoosseisu, 
ta oli hoopis Papanini mees, üks neist neljast, kes pidi jääma Põhjanabale triivjaama. Ja 
kui nüüd kadunud lennukiga on midagi halba juhtunud (ptüi!, ei või nii oletadagi), siis 
jääb rajatav polaarjääni ilma magnetoloogi ja astronoomita ning ekspeditsioon nurjub... 
OTSIGE NEID LÕUNA POOL RUDOLFI SAART. ... Miks küll lõuna pool? 
Ekspeditsiooni baas asub Rudolfi saarel ning lennuks 

poolusele on vaja teha luureretki ometi põhja suunas. 

Kuid nii või teisiti — nende meeste asi on halb. Kui nad pole põrganud vastu jäämäge 
või rannakaljut, siis on nad pidanud maanduma mõnel jääpangal. Võib-olla murdsid nad 
teliku ja ei saa enam üldse õhku tõusta. Võib-olla ei jõudnud nad leida maandumiseks 
kõlbulikku väljakut ning kukkusid lahvavette või jääsuppi. 

Pole midagi vastikumat kui säärane jääsupp. Kara merel hakkas tal, Leonhardil, kord 
mootor tõrkuma ning ta ei jõudnud kindla laus jääni. Lennuk kukkus pehmesse 
sulajäässe. Kui ta kabiinis teadvusele tuli, nägi ainult ülal, pea kohal valguslaiku. Kangete 
sõrmedega rapsas ta lahti kinnituspandla ja tahtis tõusta istmelt. Ei saanud, miski hoidis 
teda kinni. Kuum viirg jooksis üle selja. Kobas käega jalgu ja liigutas end istmel — luud- 


liikmed tundusid kõik terved olevat. Siis tabas käsi kõhurihma pandla — oli selle 
unustanud suure ähmiga avada. Enam ei sidunud teda miski istmega, ta tõusis ning katsus 
lahti lükata kabiini klaaskatust. See oli kinni kiilunud ega mõtelnudki avaneda. Suure 
tegemisega suutis lõpuks lahti suruda jonnaka klaasluugi ning pistis sellest pea välja. Siis 
kerkis kui õngekork veepinnale. Lennuki saba ulatus jääpudist kõrgemale, seal turnis 
kolm meest ning sikutas lahti kummipaati. Kolm? Aga neid peab ju.kokku viis olema! Ta 
sukeldus alla lennukisse otsima kadunud meeskonnaliiget. Inimest ei sattunud kuskil käe 
alla. Õhk hakkas kopsudes lõppema, pea kumisema. Oli viimane aeg tõusta üles pinnale. 
Kui ta lennukist pöördus lahkuma, jäi jala alla midagi pehmet. Viimase jõuga asus ta 
sellest pehmest kinni ning pistis vett neelates jääsupist pea välja. Seal tulid juba teised 
appi ning ühisel jõul tiriti meelemärkuse kaotanud seltsimees lennuki sabale, mis raskuse 
lisandumisel vajus paarikümne sentimeetri võrra sügavamale. Kummipaat mahutas 
hädavaevu neli meest. 

Neid oli aga viis. 

Lennuki komandörina andis ta käsu aerutada läände, kus uduviirus ähmus Novaja 
Zemlja rand. Esmakordselt ei täidetud ta käsku. Mehed keeldusid lahkumast ilma 
kaptenita. Lennukisaba vajus aga sentimeeterhaaval järjest rohkem jääpudisse. Kellad 
olid seisma jäänud, ei 

saanud teada, kui kaua nad seal järjest väiksemaks muutuval pinnal ootasid. Ootasid 
imet. 

See ime juhtus: silmapiiril ilmus nähtavale suitsu-viirg. Nad süütasid põlema kuivaks 
jäänud kasukasiilu ning neid märgati. Kui laev kohale jõudis, polnud lennukist enam 
midagi näha. Pardale võeti aga siiski viis meest. See oli vana kalalaev, millel puudus 
raadio. «Suurel maal» teati, et nad on hukkunud. Läks hulk aega, enne kui nad sadamasse 
ja raadiojaama jõudsid. 

Niisugune oli jääsupp Kara merel. Niisugune jääsupp võib asuda praegu, ööl vastu 
1937. aasta 28. aprilli ka Rudolfist lõuna pool, Karl-Alexandri maa ja Nanseni saare 
vahelises piirkonnas. 


2. FRANZ JOSEPHI MAA 


Veel sada aastat tagasi oli ala Novaja Zemljast põhja pool kaetud kõikidel kaartidel 
ühtlase sinise värviga. Ja mis seal peale jää ja vee võiski leiduda! 

Kuid see ühtlane ja rahulik sinine värvilaatsam ei andnud rahu mereväeohvitser Nikolai 
Schillingile. Iga kord, kui ta oma kabinetis Admiraliteedi suures hoones Neeva 
kaldapealsel heitis pilgu Põhja-Jäämere kaardile, tundis ta närivat kahtlust. Ja mida 
rohkem ta süstematiseeris andmeid jäämägede liikumisest ning mida rohkem nägi vaeva 
merehoovuste tee väljaarvutamisel, seda kindlamaks sai mõte, et siin peab asuma maa. 
Kui Teravmägede saarestiku ja Novaja Zemlja vahel avameres ei leiduks mingit tõket, 
siis peaksid suvise üles-sulamise aegu jääväljad ja aisbergid* ujuma kaugele lõunasse. 
Jäämägesid võib kinni pidada ning nende suunda muuta ainult maa — mingi saarestik või 
koguni suur saar. Nikolai Schilling ei saanud enne rahu, kui 


*aisberg — ujuv jäämägi; vene keele vahendusel eesti keelde tulnud uudislaen saksa 
keelest (derEisberg), kasutatud eriti Juhan Smuuli poolt. 

avaldas oma arvamuse artiklis «Kujutlused uueks avastusreisiks Põhja-Jäämeres». 
Peale teiste luges seda kirjutist Vene Geograafia Seltsi sekretär P. Ä. Kropotkin, kes 
sattus noore ohvitseri hüpoteesist vaimustusse. See pidi olema nii! Ilma jäälõhkujate 
väljasõiduta, ilma nartaretkedeta oli Peterburi kabinetivaikuses avastatud uus maa! 
Kropotkin otsustas organiseerida kohe sinna ekspeditsiooni. Kuid tsaari- Venemaal on 
ikka kardetud julgeid mõtteid ning neid arhiivitolmu maetud. Ka Schillingi ja Kropotkini 
ideed peeti hullumeelseks ning ekspeditsiooni korraldamiseks ei antud raha. Ja nii pidid 
Põhja--Jäämere Venemaa osas paiknevad saared saama enamasti austerlaste ja 
ameeriklaste nimed. 

30. augustil 1872 lähenes Austria-Ungari keisririigi vimplit kandev laev «Tegetthoff>* 
Novaja Zemljast põhja pool 80. laiuskraadile. Äkki nägi vähimadrus enda ees meres 
kerkivat kaljurünki. Austria ekspeditsiooni juhid Julius Payer ja Karl Weyprecht olid 
meeldivalt üllatatud: meres, kus peale hulkuvate jäämägede midagi muud ei loodetud 
leida, avastasid nad äkki maa! Payer, kel oli õigus oma perekonnanime ette kirjutada 
aadli-tunnus von, tahtis õukonnale meeldida ning pani ette avastatud territoorium 
nimetada Austria keisri auks Frans Josephi maaks. Ja nii õnnestus julmal reaktsioonilisel 
valitsejal, kes oli veriselt maha surunud 1849. aastal Ungari revolutsiooni, oma nimi 
kinnistada kaugetele põhjamaa saartele, millega tal midagi pistmist polnud. Veel teistelgi 
Austria keisrikoja liikmetel läks korda tungida mitte ainult entsüklopeedia veergudele, 
vaid ka Põhja-Jäämerre. 

Kui Payer ja Weyprecht asusid avastatud maa uurimisele, siis selgus, et tegemist pole 
mitte mõne väikese kaljurüngaga, vaid suure saarestikuga. Austria väinaks nimetatud 
merekitsust mööda põhja poole tungides avastasid nad järjest uusi saari ning kahel pool 
ähmusid kauges uduviirus nähtavasti veel suuremad maad. Ertshertsog Raineri järgi ristiti 
üks põhjapoolsemaid saari, selle naabri jaoks läks käiku saksa keiserliku suguvõsa 
Hohenlohe nimi ning kõige põhjapoolsemale 


* Laev oli ristitud Austria admirali Wilhelm von Tegetthoffi (1827 —1071) järgi. 

saarele, kuhu ekspeditsioon jõudis, anti Kroonprints Rudolfi nimi. Halli saare 
kaljurüngad, mida ekspeditsioon oli kõigepealt märganud, ristiti laeva nime järgi 
Tegetthofi neemeks. 

1895. aastal lootis Norra polaaruurija Fridtjof Nansen oma ekspeditsioonilaeval «Fram» 
triivida Põhjanaba lähedale. Kui sai selgeks, et «Frami» tee nihkub viis 
laiuskraadi lõuna poole, lahkus Nansen koos Hjalmar Johanseniga laevalt ja püüdis 
kolme koerakelguga tungida poolusele. Kuid ta jõudis ainult põhjalaiuseni 
86°14' ning pidi sealt lõunasse pöörduma. Ta saabus Franz Josephi maale ja talvitas ühe 
keskmise saare edelarannal. 1896. aasta suvel liikus ta lõuna poole, peatudes pikemat 
aega arhipelaagi lõunaservas Northbrooki saarel, tehes oma uuringute ja kirjeldustega 
kuulsaks siinse Flora neeme. Nansen leidis, et Weyprechti ja Payeri koostatud kaart on 
paljus fantaasia toode ega vasta tõsioludele. Austerlased olid Franz Josephi maad 
kujutanud kahe suure territooriumina, Zichy ja Wiiczeki maana, mida teineteisest lahutab 
Austria väin 
väikeste saartega. Nanseni uurimisretke tulemusena pudenesid ka Zichy ja Wiiczeki maa 


väiksemateks saarteks ning viimaste arv kasvas järjest. Praegu arvatakse Franz Josephi 
maa koosnevat 141 saarest. 

17. juunil 1896. aastal toimus Northbrooki saare lumeväljadel ootamatu kohtumine. 
Räbaldunud ja habetunud polaarrändur kuulis järsku koera haukumist ning nägi endale 
vastu astuvat ruudulises inglise ülikonnas meest. 

«How do you do?» 

«How do you do!» 

Selgus, et kaks maailma äärel kokku sattunud tundmatut meest said mõlemad aru 
inglise keelest. 

«Kas olete siin laevaga?» 

«Ei, mu laev ei ole siin.» 

«Ega te ometi Nansen ole?» 

«Olen küll.» 

Ruudulises ülikonnas mees osutus inglise maadeuurijaks Frederick Jacksoniks, kelle 
nimega ristis Nansen hiljem mälestusrikka saare, millel «Frami» kaheme-heline 
ekspeditsioon oli mööda saatnud eelmise talve. Peale muu oli kahe mehe kohtumine 
jääkõrbes meeldiv 

veel sellepoolest, et Jackson sai lõpuks Nansenile üle anda koduste kirjad. Niiskumise 
kaitseks plekktoosi tinutatud tervitused olid küll juba kaks aastat vanad, kuid Franz 
Josephi maa elanikud pidasid sedagi posti veel värskeks ja rõõmustasid kui lapsed. 

Nüüd, Nanseni seiklustest 42 aastat hiljem, olid Franz Josephi maale lennanud võimsad 
lennukid ja ootasid Rudolfi saare kuplile rajatud aerodroomil pilvitut taevast poolusele 
lendamiseks. 

Põhjanabale suundumiseks kavatseti õige kursi hoidmisel kasutada Rudolfi saare 
raadiomajakat. Kui tuletorn heidab laevateele kindlate vaheaegadega valguskiiri, siis 
raadiomajakas paiskab eetrisse kaks lähedase suunaga, kolmekraadise nurga all lähtuvat 
raadiolaine kimpu. Üks kiir tipib punktidest ja kriipsudest A tähti, teine kriipsudest ja 
punktidest N tähti. Kui A ja N signaali kuuldavus on ühetugevune, liigub õhusõiduk 
määratud teel; kui teine helivoog muutub nõrgemaks, tähendab see lennuki 
kõrvalekaldumist kursist. 

Ekspeditsiooni juhtlennuki N-170 tüürimeheks ehk peanavigaatoriks oli Punaarmeest 
kutsutud major Ivan Timofejevita Spirin. Temal lasus vastutus õige Põhjanaba kursi eest. 

Tüürimehele tundus, et raadiomajakas ei tööta küllalt täpselt ning ta pidas oma 
kohuseks seda kontrollida. Spirin kutsus endale abiks noore radisti Sima Ivanovi ning 
otsustas korraldada väikese retke põhja poole. Aparatuur laaditi nartale, mida pidi 
hakkama vedama viieteistkümnepealine koerarakend. Algul jooksid välja-puhanud penid 
meeleldi, kuid juba paarikümne minuti pärast sai neil tormamise isu otsa ning nad 
kippusid seisma jääma või tagasi pöörduma. Kräsupäine Sima Ivanov oli küll jõudnud 
poole Arktikat läbi rännata, kuid teda olid senini sõidutanud laevad ja lennukid, 
koerarakendit polnud ta varem juhtinud. Major viibis aga esimest korda teisel pool 
polaarringi. Rudolfi saare vanad talvitajad olid õpetanud, et kajur peab ühtejärge koerte 
peale karjuma ning neid aeg-ajalt udjama, muidu ei kuula veoloomad sõna. Ent teooria on 
üks asi, praktika teine. Kuidas ka major ja radist koeri ei kamandanud, ometi said targad 
elajaloomad peatselt aru, et peremehed pole need õiged. Penid hakkasid 

streikima ning ei mõtelnudki enam põhja poole sumada, vaid kippusid koju. Udi pani 
küll distsipliini maksma, kuid Simal oli koertest kahju ning ta ei täinud neid kuigi tihti 
togida. Suure surmaga jõudsid mehed välja Rudolfi saare põhjapoolsele rannale, retkest 
edasi merele tuli loobuda. Sima laadis aparatuuri lumele ning nad hakkasid püüdma 
raadiomajakat. Majakas andis signaale akuraatselt. 

Kojusõit meeldis koertele hoopis rohkem, nad kippusid koguni varem minema 
tormama, kui Sima oli jõudnud koorma korralikult kinni siduda. Kui köieotsad olid 
lõpuks sõlmitud, panid penid nii hoogsalt ajama, et mehed ei jõudnud järele. Et mitte 
rakendit silmist kaotada ning aparatuuri koerte hooleks jätta, lõõtsutasid Sima ja Ivan 
viimase jõuga nartale järele ning viskusid selle servale. Ei meeldinud veoloomadele see 
lisakoorem: juhtkoer käänas järsult kõrvale, püüdes nartat ümber ajada, ning teisedki ei 
tahtnud enam sõna kuulata. Siis pistsid penid äkki pöörase ajuga sisemaa poole liduma, 
Sima ja Ivan oleksid peaaegu lumme lennanud ning nad said viimasel hetkel narta 
servadest kinni haarata. Udi oli maha pudenenud, koeri oli võimatu millegagi taltsutada. 
Kuidas see pöörane sõit võis lõppeda, seda ei osanud kumbki teeline ennustada. Esialgu 
polnud viga, jalaste all ainult lumi ja jää, aga kui tulevad enne baasi paljad kaljurüngad . 


Hoog suurenes järjest, algul pikkamisi libajas tee muutus järjest kallaklikumaks. Siis 
murdus nõlv kuris-tikuseinaks ning all kausjas orus mustendasid äkki polaarjaama 
madalad majad. Ükski hüüe ei aidanud enam, koerad tormasid järsakust alla. Narta riivas 
kal-junukki, vastu kelku ja majori säärt paiskus mitu lahtist kivikamakat. Sima lendas 
ninuli lumme, Spirin varjas ühe käega silmi ning teisega klammerdus narta külgpuu 
külge. 

Lumekasukasse rullitult, säär tulivalus ja põsk kriim, tegi Ivan Timofejevita silmad 
lahti baasi kõige suurema maja ees. Ta ümber möllas, kargles, tantsis, haukus, kiunus ja 
niutsus koos naasnud koerarakendiga polaar-jaama priide penide pere. 


3. KOLM MEEST JÄÄVÄLJAL 


Kolmekilomeetrine vahemaa tundus Ivan Spirinile raadiomajaka kontrollimiseks 
vähesena. Pidanuks ikka aparatuur ja käsidünamo merele või mõnele teisele saarele 


transportima ning seal kuulatama punkt-kriips- ja kriips-punkt-signaale. Major ei 
saanudki enne rahu, kui ta hakkas oma kavatsust teoks tegema. 

«Kas kutsume mõne vana tarvitaja kajuriks kaasa?» küsis Sima Ivanov süütu näoga. 

Spirin ei saanud aru, kas noormees pilkas või mõtles seda tõsiselt. See naeruse näo ja 
kräsus juustega Sima oli üldse säärane poiss, et iial ei võinud teada, kas ta aasis või rääkis 
tõemeeli. Uljaspeaks ja vembumeheks Ivanovi Rudolfi saarel peetigi. Ja Simat tundsid 
kõik, aga ainult ekspeditsiooni ametlikke pabereid lugenud isikud teadsid, et temalgi on 
väga väärikas risti- ja isanimi — Serafim Aleksandrovita. Sima tuba, kus elas veel kolm 
pardamehhaanikut, nägi välja kui mustlaslaager: voodid üles tegemata, laual segamini 
konservipurgid, 

18 


suusasidemed ja raamatud, seintel uhkeldamas kitarrid ja kaunitaride pildid. Sima 
Ivanovi kamber muutuski noorema polaarrahva meeldivaimaks kooskäi-miskohaks: nii 
varahommikul kui ka südaööl võis siit kuulda pilli plõnksutamist ja romansside laulmist, 
uhiuusi anekdoote ja vanu jahimehejutte. Siin sündisid ka päevakohased tšastuškad ja 
vemmalvärsid, mis raadio-kiirusel kõikides tubades tuttavaks said. Ei kartnud nood 
lorilaulud puudutada ka ülemaid, kes ise püüdsid hoiduda Simale leidlikeks riimideks 
põhjust andmast. Spirinile, kes elas ühes kambris pilootidega ning ei pidanud paljuks 
kord nädalas ise toapõrandat pesta, Sima ei saanud meeldida, kuid radistina arvati Ivanov 
olevat esimene klass. Ja ilma raadiomeheta kavatsetaval ekspeditsioonil hakkama ei 
saadud. 

Niisiis tuli Sima seegi kord Spinniga kaasa. 

«Ainult koertega ma enam ei sõida,» teatas major otsustaval toonil. «Penidega ei jõua 
kaugele. Ja milleks on meil siis ometi lennukid?!» 

Tõepoolest, milleks olid siis ekspeditsioonil lennukid? Raadioaparatuur ja käsidünamo 
laaditi PS-tüüpi väikelennukisse, kolmanda mehena tuli kaasa saarel igavust tundev 
triivjaama mees Jevgeni Fjodorov, erialalt mag-netoloog ja astronoom. Suurte imestavate 
lapsesilmadega Fjodorov tundis pealegi hästi Franz Josephi maad — neli aastat tagasi oli 
ta koerakelgu järel jalgsi matkanud pika tee Vaikselt lahelt Rudolfi saareni ning peale 
meteoroloogiliste vaatluste täpsustanud saarestiku kaarti. Küllap teadis ta sedagi, kus 
võib leida Franz Josephi maal jääkarusid. 

Karudest räägiti Teplitzi lahe äärses baasis õhtutundidel imelugusid, jahimehejuttude 
järgi oleks pidanud neid igal sammul kohtama. Kuid Spirin ei uskunud eriti vanade 
talvitajate ega ka Sima Ivanovi luiskelugu-sid, tema oli juba kümme päeva Rudolfi saarel 
viibinud, kuid kõigile ootamistele ja otsimistele vaatamata polnud näinud isegi 
lumejänest. Nagu iga esimest korda Arktikasse rändaja, oli ta siit lubanud kaasa viia jää- 
karunaha. Ja jahipidamisega ei maksnud nii väga viivitada, sest iga päev võis taevas 
selgida ning lahti minna poolusele lennuks. Ent kuidas oli lugu jääkarudega Põhjanabal, 
seda ei suutnud isegi teadusemehed täpselt. 

ütelda. Ja paljuks leidus üldse neid inimesi, kes olid seni Põhjanabale jõudnud ja sealt 
usaldatavaid teateid kirja pannud! Nendegi väheste hulgas ei teatud ühtegi zooloogi või 
jahinduse spetsialisti, ning nii olid andmed jääkarudest rohkem kui kahtlased. Franz 
Josephi maal pidi aga kindlasti karusid pesitsema, tuli ainult õigesse kohta sattuda. 


Nii planeeriski Spirin oma teistkordse kontrollretke lõunasse, mitte põhja. Talle polnud 
tühje jääval ju vaja, lõunas võis samaväärselt kindlaks teha, kas majaka signaalid 
kostavad ühetugevuselt. Punkt ja kriips — A, kriips ja punkt — N. 

Alanud polaarpäeva tõttu valitses valgus õhtutki ning PS-i mootor käivitati kella 
kahekümne paiku. Ilm näis ilus ning magamamineku ajaks pidi jõutama tagasi. Nad ei 
lenda ju kaugele, piisab neile sajast kilomeetrist küll. 

Kui mootor juba mürises, jooksis lennuki juurde varustaja ja püüdis mürast üle karjuda, 
et nad ootaksid — ta toob kohe puutumatu tagavara ja telgi. 

«Egas me suvitama sõida!» hüüdis Spirin, toppides taskusse talle ulatatud 
šokolaaditahvlid ja kuivikupa-kid. Kui varustaja jõudis lao juurest tagasi konservi- 
kandamiga, tiirutas lennuk juba õhus. 

Spirin tüüris lõunasse. Teplitzi lahe kaljused kaldad jäid selja taha, vasakul ilmus 
nähtavale väheldane Hohenlohe saar. Raineri saarest lõuna pool sätendasid lahvaveed, 
siia maanduda ei saanud. Ka edasi lõuna pool ei läinud maastik paremaks, ikka vesi ja 
vesi. Tuli pöörduda tagasi, lennuk suundus Karl-Alexandri maa poole. Siinses väinas ei 
sillerdanud küll vett, kuid rünk-likul jääväljal ei hakanud kuskil silma maandumiseks 
tasast platsi. 

Spirin muutis uuesti kurssi ning pöördus lõunasse Jacksoni saare kallaste poole. Lõpuks 
hakkas talle tillukese Deaki saare läheduses päikese helgis silma tasane jääväli. Lendur 
asus laskuma ning käskis tuule suuna määramiseks alla visata suitsuraketi — lennukile 
maandumiseks sobib vastutuul. 

Valitud looduslik lennuväli osutus palju kehvemaks, kui ülalt paistis. Tasast jääd leidus 
tegelikult väga vähe, suuremad ja väiksemad rüngad muutsid pinna konarlikuks. 

Sima ei suutnud oma halba muljet varjata ja pahvatas: 

«Oh, Ivan Timofejevitš, millisesse kaljumäestikku me sattusime! Kuidas siit küll õhku 
saab tõusta?» 

«Pole viga,» püüdis Ivan Spirin olla uljas, «ruumi jätkub kas või poolele eskadrillile.» 

Mehed hakkasid lennukist aparatuuri välja laadima. Kui asukoha määramiseks oli 
päikese kõrgus mõõdetud, istus Spirin jäärünga servale ning kirjutas taskuraamatulehele 
esimese raadiogrammi: 

«Rudolfi saarele. Schmidtile. Idapoolset osa Itaalia väinast ja peaaegu kogu Ameerika 
väina katab lahva-vesi või jääsupp. Ka lõunas on silmapiirini vesi. Maanduda võimatu. 
Pöördusin tagasi ning kell 20.15 maandusin Backi ja Keltie' väina vahel viis kilomeetrit 
ida pool Deaki saart. Aerodroom on väga halb, jäärüngad kerkivad kuni meetrini. Teeme 
vaatlusi. Raadioside iga kümne minuti tagant, esimene saade kell 21.00. Spirin.»* 

Sima Ivanov hakkas kohe Teplitzi lahega kontakti otsima. Ent Spirini pikal 
raadiogrammil polnudki määratud sihtkohta jõuda: kuidas ka Sima ei pingutanud, Rudolfi 
saar ei kuulnud neid. Spirin ja Fjodorov keerutasid vaheldumisi käsidünamo vänta, Sima 
istus, kõrvaklapid peas, ning toksis ühtejärge kutsungit. Raadiosaatja näis olevat korras, 
kuid Teplitzi lahel neid ei kuuldud. 

«Ei ole õigust Põhjanabal,» ohkas Sima ja pühkis labakuga laubalt higi. «Tee mis 
tahad, raadiolained ei tungi nähtavasti Rudolfi saareni.» 

«Kuidas ei tungi?!» imestas Spirin. «Rudolf asub ju siinsamas. Mis siis veel poolusel 
peale hakata?!» 

«Arktikas võib kõike juhtuda, siin ei või iial kindel olla,» lausus Sima elutargalt. 


«Neetud!» libises majori suust. 

Simale ei sobinud õnnetu nägu, veel vähem suutis ta kannatada teiste süngust: 

«Ivan Timofejevitš, ootame pisut. See on praegu lihtsalt selline vaikimise aeg — kell 
on just 20 minutit üle 


* M. Cnmpnn, Tlokopenne Cesepuoro rioyroca (Mocrsa 1950), Ik. 180. 

täistunni. Mäletate, «Kolonel Bramble'i vaikimistes»* on kindlaks tehtud, et kui kõik 
seltskonnas korraga vait jäävad, siis on kindlasti 20 minutit üle või puudu täis-tunnist?» 

Major Spirin polnud lugenud «Kolonel Bramble'i vaikimisi», kuid muigamišekurd 
ilmus siiski ta suunurka. See julgustas Simat jätkama: 

«Ivan Timoiejevitš, praegu on paaritu tund ja ainult siis on jahiõnne. Kui te nüüd karu 
ei leia, siis pole õigust Põhjanabal.» 

«Rudolfil ei kohanud ma ka paaritul tunnil ühtegi karu,» pomises Spirin umbusklikult, 
kuid võttis siiski vastu Sima pakutud püssi ja padrunid ning suundus Deaki saare poole. 
Varsti hakkas Jevgeni jälle dünamot ümber ajama ning Sima morsevõtmel kutsungit 
toksima. Polaarjääni ei võtnud jäävälja mehi ikka kuuldavaks, kuigi kolonel Bramble'i 

hüpoteesi järgi oleks vaikimise tsoon pidanud ammu möödas olema. 

«Tuhat Holmogorõ kuradit, ei ole õigust Põhjanabal!» vandus Sima ja tõusis 
raadiosaatja tagant püsti. Ta hakkas kalamehe kombel kätega vaheliti vehkima, et sooja 
saada. Jevgeni märkas alles nüüd, et uljaspea Sima oli ka lennuretkele tulnud kerges 
poolkasukas. 

Spirin tuli Deaki kaljudelt tagasi ilma karunahata. Kui ta kuulis, et ka vahepealsed 
ponnistused ei andnud tulemusi, andis ta käsu: 

«Egas midagi, lendame tagasi!» 

Sima võttis antenni maha, Jevgeni hakkas aparatuuri lennukisse laadima. Spirin ronis 
piloodiistmele ning lülitas süüte sisse. 

Mootor ei teinud häält. 

Seda juhtub külmadel maadel sageli ja lenduritel on selleks puhuks varuks vana 
äraproovitud abinõu. Propelleri ühe laba otsa torgatakse nahktupp, miile külge on 
kinnitatud 2—3 meetri pikkused kummiribad. Kura-miribasid pikendatakse veel köiega ja 
kokku nimetatakse seda vahendit amortisaatoriks. Propeller pööra- 


* Prantsuse kirjaniku Andr€ Maurois' Esimest maailmasõda kujutav romaan, mille 
esitrükk ilmus 1918. a.; tõlgitud ka eesti keelde. 

takse sobivasse asendisse ning teisest labast hoitakse jõuga kinni. Kui nüüd ühed 
tõmbavad köiest ja teised samal silmapilgul lasevad propellerilaba lahti, siis pistab 
propeller järsu nõksuga pöörlema ning käivitab mootori. Muidugi tuleb teha enamasti 
mitu säärast proovi, enne kui mootor tuksuma hakkab. 

Jevgeni hoidis kinni propellerilabast, Sima sikutas köiest pingule amortisaatori, Spirin 
ronis piloodiistmele süüdet sisse lülitama. 

Kuid mootor ei võtnud ikka vedu. Ei ka teine, kolmas ega kümnes kord. Ei olnud abi ka 
sellest, et Spirin valas küünaldele bensiinid 

Major ronis kabiinist välja ning käis süngelt ümber lennuki. Mis päev see küll 
niisugune on! Ei saa raadio-ühendust, ei lähe mootor käima. Ja kõik see peab just temaga 


juhtuma. Sõjaväes sellist korralagedust ei esine. Aga see neetud Arktika, siin ei või 
millelegi kindel olla. 

Sima Ivanov oli uuesti hakanud raadio kallal nokitsema. Spirin pidi talle peaaegu peale 
käratama, et jätku see rämps kus seda ja teist, kuid viimasel hetkel neelas ta pahameele 
alla. Sima võis ju küll välja näha uljaspeana ja kergatsina, kuid nii raadiot kui ka 
polaarmaid pidi ta tundma. Muidu poleks Vodopjanov teda võtnud endale radistiks, kui ta 
möödunud aastal käis Franz Josephi maal ekspeditsiooni baasiks sobivat kohta otsimas. 
Tollal asusid tarvitajad ainult Vaikse lahe polaar-jaamas ning põhja pool polnud enam 
kelleltki abi loota. Lõpuks vilksatas Spirinile meelde veel seegi, et Sima Ivanov oli paar 
kuud vastu pidanud ka tšeljuskinlaste jäälaagris 1934. aastal, kui kuulus 
ekspeditsioonilaev Tšukotka meres hukkus. * 

Major ringles ümber lennuki ning katsus nõu leida. 


* Semjon Tšeljuskin on XVIII sajandi vene polaaruurija, kelle nime kandis üks 
nõukogude aurik. «Tšeljuskinil» lahkus 1933. aastal Murmanskist nõukogude 
polaarekspeditsioon akadeemik Otto Schmidti juhtimisel, enne Beringi väina jõudmist jäi 
laev oktoobrikuus jäässe kinni ning hakkas triivima; 1934. aasta veebruaris surus jää 
auriku küljed sisse ning «Tšeljuskin» hukkus. Jäälaagrisse asunud ekspeditsiooni ja laeva 
meeskonna päästsid lendurid, sealhulgas ka Mihhail Vodopjanov ja Vassili Molokov. 

Talle tuligi pähe idee, mis vääris vähemalt järeleproovimist. 

Spirin tutvustas kaaslastele oma plaani: läheduses lösutab kallaku jäärünk, kui lennuk 
lükata selle kõrvale, siis võiks kahe mehega sikutada amortisaatorit ning tõmmata köis 
ümber jääkamaka, mis aitab kummi tugevasti pingule sikutada. Üks mees jääb amortisaa- 
torit jäärünga abil kinni pidama, teine sööstab süüdet sisse lülitama, kolmas hoiab 
propellerilabast kinni. 

Plaan andis lootust, hakatigi lennukit lükkama: Spi-rin ja Sima asisid kinni 
kandepindadest, Jevgeni toetas õla vastu saba. 

Lennuk ei mõtelnudki paigast nihkuda. 

«Suusad on lumme kinni külmunud,» taipas Sima. Nii oligi. Fjodorov haaras puusalt 
soome pussi ning hakkas suuskade ümbert jääd lahti raiuma, teised püüdsid samal ajal 
lennuki keret kõigutada. Siis asusid kõik kolmekesi jälle lükkama. 

«Üks, kaks, kolm — läks!» kamandas Spirin. Seekord nihkus suur lind tõepoolest 
paarkümmend sentimeetrit paigast. Tuli mitu korda puhata, enne kui jõuti lennuk 
jäärüngani lükata. Spirin ja Sima sikutasid amortisaatori ümber jäärünga, radist jäi köiest 
kinni hoidma, tüürimees hüppas kabiini. 

«Kontakt!» 

«On kontakt!» 
ei võtnud vedu. 

Uuesti rippus Jevgeni propellerilaba küljes, uuesti veeti pingule amortisaatori kummid. 

Mootor ei teinud endiselt häält. Hakkas iiliti tuiskama. 

«Aitab. Nagunii ei saa enam lennata,» konstateeris Spirin. 

Kõik olid lennuki lükkamisest ja amortisaatori pingutamisest surmani väsinud, kuid 
puhkama heita polnud kuhugi. Sima surus kõrvaklapid pähe ning hakkas raadio nuppe 
kruttima. Äkki äratas teisi tardumusest radisti võidurõõmus hüüe: 


«Hurraa! Meid kutsub Rudolf!» 

Kohmetunud sõrmedega kribis Sima paberiribale raadiogrammi: 

«SPIRINILE. KELL KOLM LENDAN VÄLJA MÖÖDA TEIE MARSRUUTI. 
HEIDAN ALLA MAGAMISKOTID, TOIDUAINEID JA MUUD VAJALIKKU. KUI 
ON VÕIMALIK MAANDUDA, PANGE VÄLJA MAANDUMISMÄRGID. 
ŠEVELJOV.»* 

Raadiogrammile ei saadud aga midagi vastata, sest Rudolfi saar ei kuulnud neid endist 
viisi. Kuid ühepool-negi teade elustas jääval j a-asukaid. Nad hakkasid üksteise võidu 
arutama, millisest suunast võiks Seveljov nähtavale ilmuda ning kas tal õnnestub neid 
kohe kätte leida. 

Kell üks öösi hakati innukalt maandumisplatsi puhastama. Poolteise tunni pärast sai 
väljak segavatest rün-kadest puhtaks ning hakati tegema maandumismärki — suurt T 
tähte. Selle jaoks pandi hakkama kõik tumedad esemed: present, mootori soojendustekk, 
kasukad, aparaatide katted, isegi labakindad. Tähtis oli, et T-märk oleks õhust suurest 
kaugusest märgatav, pealegi oli väikesele 400-meetrisele väljakule võimalik laskuda 
ainult lõunapoolsest küljest. 

Pingsas ootuses möödus kümme minutit, siis kakskümmend, siis pool tundi. 
Lennukimirinat ei hakanud aga ikka kostma. Endine iilinguline tuul muutus pidevaks, 
polaaröö päike mässus pilvedesse. 

«Ei ta tule enam! Ju ei saa Rudolfi saarelt praegu startida... » ohkas kurvalt Jevgeni ja 
võttis esimesena maandumismärgist oma kasuka, rapsis lumest puhtaks ning ajas selga. 
«Aga võib-olla on Vaiksel lahel vaiksem? Ikkagi tublisti lõuna pool. Võib-olla tuleb 
sealt Kruse meile appi?» arutles Sima ega võtnud osa maandumismärgi lammutamisest. 

Radist hakkas välja kutsuma Vaikset lahte, kuid ka 

lõunapoolse polaarjaamaga ei õnnestunud sidet luua. Veerand tunni pärast hakkas 
tuiskama ning külm 

sundis kõiki kasukaid selga ajama. Koristati jäält ka 

maandumismärgi riismed. Kell viis hommikul tuiskas juba vastikult, külm 

puges igast kandist naha vahele. Sima Ivanov jäi vaba- 

* M.Cnmpnn, Ilokopenne CeBepHoro niositoca (MocrBa 1950), 

Ik. 182. 

tahtlikult valvekorda, lootes ikka veel Rudolfi saarega ühendust saada. Teised püüdsid 
tuisu eest varju leida ja natuke tukastada. Jevgeni ronis aeroplaani tuuleaiu-sesse külge 
kandepindade vahele ning surus end vastu lennukikeret. Spirin kattis ta mootori 
soojendustekiga ning ronis ise piloodikabiini. Sinna aga leidis tuisk prao lund sisse ajada. 
Kõigele lisaks hakkasid niiskunud viltides külmetama jalad. 

Olukord oli rohkem kui ebameeldiv. 


4. VAIKSE LAHE VANG 

Hommik polnud õhtust targem. Vaiksel lahel tuiskas ikka veel. Juba mitmendat korda 
surus Leonhard Kruse kõrviku pähe ja läks välja lennuki juurde. Kuskil sada või rohkem 
kilomeetrit põhja pool asusid seltsimehed hädas. Kolmekesi abitult tuisus. 


Spirin oskab muidugi lennumasinat juhtida nagu paljud tüürimehed. Põhjanaba 
ekspeditsiooni peanavigaatoriks ei võeta viletsat venda. Spirin peab olema kõva käsi 
omal alal. Kuid ta on ikkagi ainult navigaator — kursi väljaarvestaja, rohkem matemaatik 
kui lendur. Ja kõigele lisaks esimest korda Arktikas. Nad seal Rudolfil on ka 
kergemeelsed — Spirinit poleks tohtinud lasta ilma kogenud piloodita õhku tõusta. Kuid 
Spirin on ju ka ise ülem, või ta alati läheb teistelt luba küsima. Ent halva ilmaga 
jääpangal maandumiseks kuluvad marjaks ära polaarlenduri kogemused, on tarvis olu- 
korra vilunud hindamist, rohkem läheb vaja võib-olla intuitsiooni kui kainet arvestust. Ja 
Spirinil võib vajaka jääda just too näpuotsatäis kogemusi. Too kübe aga võib just 
otsustada elu ja surma üle. Sima Ivanov ning 

too Papanini mees ei tea aga lennuki käsitsemisest tuhkagi. Spirin peab üksi kõigega 
toime tulema. 

Leonhard Kruse tegi tiiru ümber lennuki. Jah, õhku tõusta praegu poleks kuidagi 
mõistlik. Kuid vahel ei piisa mõistlikkusest, vahel on vaja teha midagi meeletut. Tema 
esiisad on Otepää mõisa kruusastel põldudel paljude inimpõlvede jooksul pidanud kupja 
kepi all mõistlikud olema. Kuid on nemadki olnud vahel meeletud ja kaine arvestuse 
kuradile saatnud. 

On temagi meeletute tükkidega hakkama saanud. Nagu see jõmpsikana rindele 
putkamine. 

Kui läks lahti sõjaks, ei sallitud Moskvas sakslasi enam silmaotsaski. Leonhardi pidasid 
ümbruskonna poisid tema nime pärast sakslaseks. Ei aidanud Hamov-niki põiktänavas 
teadmine, et tema isa võitleb vene väes. Sakslane sakslase vastu, teadagi mis: tagalasse 


trügija, nahahoidja, aga võib-olla ka äraandja ja spioon. Isa Gustav (jällegi võõras, 
mittevene nimi!) teenis pealegi 3. grenaderipolgu vooris, niisiis mitte eesliinil. Oli 
lootusetu katsuda selgeks teha, et Krused ei tarvitse ilmtingimata olla sakslased. Moskva 
poistele olid eestlane ja Eestimaa tundmatud mõisted. Moskva polnud Petrograd, kus teati 
soomlasi, ingerlasi ja eestlasi. 

Niisiis ei vaadatud 1915. aasta talvel Hamovniki kasarmute kandis tollele neetud 
sakslasele Leonhard Krusele hea pilguga. 

Võimatu on pikemat aega taluda ümbruskonna pilkeid, tögamisi ja õelutsemisi. Pole 
midagi hirmsamat olukorrast, kui inimest ei usaldata. Leonhard ei tahtnud olla 
potentsiaalne äraandja. Ta pidi tõendama kõigile, et ta pole halvem patrioot kui 
venelased. Seda võis ainult rindel, sakslaste vastas. Ta pidi minema rindele. Kohe. Palus 
ema, et see lubaks teda sõtta. Memm hakkas nutma. Kui ta teist korda sellest juttu tegi, 
kirjutas ema isale. Alamlipnik Gustav Kruse ei tahtnud midagi teada sellest, et 
viieteistkümneaastane poeg surmaval j ale trügib. Aitab küll, kui üks perekonnast sellest 
riigivalitsuste korraldatud tapatalgust osa võtab. Ärgu Leonhard mõelgugi sellistele 
lollustele. 

Leonhard ei saanud olla mõtlemata. Kriitilisel momendil peab inimesel olema julgust 
käsust-keelust üle astuda. Viieteistkümneaastane vabatahtlik pakkis 

salaja seljakoti ja kadus kodunt siis, kui ema ja õed olid linna läinud. Ei saanud niipea 
koju kirjutadagi. Esimene kiri läks teele alles siis, kui ta oli midagi korda saatnud. 
Hamovniki aguli poisid olid palju sõnu teinud spioonidest, tema aga tabas rinde 
lähistagalas tõepoolest diversandi, kes püüdis Vene väe sidekaablit läbi lõigata. Mäletab 
tänini toda väikesekasvulist sakslast: kõhn nägu, õhuke nina, hallid kõõrdsilmad, sinakas- 
hall frentš. Talle, Leonhardile, anti selle seikluse eest soldati Georgi rist. Kirjutas siis 
sellest koju — ta polnud vene poistest halvem partioot. Ema teatas kõigest isale ning 
varsti saadeti ta 3. grenaderipolku. Isal oli seal talle kirjutajakohtki polgu kantseleisse 
valmis 

kaubeldud. Värske Georgi risti kavaler ei tahtnud jääda kantseleisse, tema kutsumus oli 
luure. Endalegi märkamata oli ta välja kasvanud isa voli ja võimu alt. Ehkki taat oli tast 
peaaegu poole pikem, tema aga alles üsna kleenuke, nagu võib nüüd tagantjärele näha 
tookord tehtud fotolt. Tal õnnestuski pääseda ratsaluuresse — oli siis juba 
kuueteistkümnene, kõige noorem allüksuses. 

Noorelt kardetakse teisi asju kui vanalt. Noored kardavad surnuid, vanad surma. 

Kauaks ajaks jäi ta õudseimaks sõjaeiamuseks luure-retk kalmistule. Kaaslased jätsid ta 
haudade vahele ootama endi tagasitulekut. Oli lumesulamise aeg, kääbaste vahel lebades 
imbus vesi rõivastesse ja pani kõhu külmetama. Ristid ja hauasambad mähkusid uttu ning 
võtsid inimese kuju, kääbaste vahelt kerkisid üles ähmased valged kogud, kes kord 
liginesid, kord taganesid. Neid ilmus järjest rohkem ning nad piirasid lamaja sisse. Näis, 
et veel mõni samm ja nad jõuavad lebajani ning haaravad ta kaasa. Ei ilmunud tagasi selt- 
simehi, ei kostnud kukelaulu, ei tulnud hommikut. Ei tea ta tänini, mis seal nii kummitas: 
olid need ehk moon-damisülikondades vaenlased, hulkusid seal ringi mahajäetud 
sõjaväehobused või vormis neid hirmutavaid kogusid lihtsalt udu. 


Hirmu võisid peale ajada vahel üpris naeruväärsed asjad. Kord suvel sattus ta 
varitsuskohaks vana mahajäetud veski. See asus lagedal, teised luurajad ei pääsenud 
märkamatult sinna ning pidid metsa jääma. Ta jõudis aga kellelegi silma hakkamata 
kohale ning ronis veski pööningule. Siit avanes tõepoolest hea vaade ümbrusele. Üsna 
õhtu eel õnnestus tal siit avastada too sakslaste kaugelaskepatareigi, mida otsima nad olid 
saadetud. Teised luurajad olid lubanud öösi tema juurde hiilida. Aga neid ei tulnud ega 
tulnud. Vaikne oli, väga vaikne. Selgesti kuuldus lüasiima veenirin. Äkki lõhestas tumma 
ööd kähe huige veskihoone taga. Minuti pärast salapärane hääl kordus. Oli see nüüd 
lähedale hiilinud vaenlane, kes oma kaaslastele märku andis? 

Metsa varjunud seltsimehed saabusid veskisse alles enne koivalget. Nad viisid ta trepile 
ning näitasid kollaste silmadega tompu räästa all. See oli kõige harilikum 

öökull. Ta oleks pidanud seda Otepää-mailt mäletama. Säärast jubedust tekitavat häält 
oli kostnud ka Käpa oja tagant metsast, kui tal kästi jalgu puhtaks uhtma minna. Ega ta 
alla jõele ei julgenudki lipata, puges aga poriste säärtega koikule. 

Ootamised teadmatuses piinavad. Nagu nüüdki. Võibolla hüüavad inimesed teda praegu 
lumetuisus appi, nende hääl aga ei jõua temani. Peab midagi tegema, peab astuma üle 
reeglite. 

Leonhard Kruse ronis lennuki piloodiistmele. 

Majast sööstis välja lahtisi hõlmu vana radist ning ruttas komistades lennuki juurde: 

«Mis te nüüd, Leonhard Gustavovitš, säärase ilmaga ei saa ju lennata. Pealegi tuli eile 
raadiogramm.» 

Lendur võttis paberitüki ja luges: 

«VAIKNE LAHT. KRUSE L. G. LENNUKI SAATUSEST POLE TEATEID. 
RUDOLFI SAARELT EI SAA ÕHKU TÕUSTA. SAATSIME KARL- 
ALEXANDRI 

MAA SUUNAS KOERTERAKENDITEGA OTSINGULE 

STOROŽKO JA LATOGINI. SEVELJOV.» 

«Noh, näete, nad ei saa sealt startida,» sõnas lendur. «Nartadega ei jõua nad aga 
kaugele, lahvavesi suleb tee. Ikkagi peame meie midagi ette võtma.» 

Radist raputas pead. «Kui nüüd ka teie, Leonhard Gustavovitš, lähete, siis on juba kaks 
masinat tuisus ning appiminejat pole enam kellestki. Suured lennukid ei saa väiksel 
jäätükil maanduda. Võtke aru pähe!» 

Tõsi see oli: kui ka tema ei jõua baasi tagasi, siis on olukord katastroofiline. Ta ei ole 
enam viieteistkümneaastane, ta peab teadma, et vahel on ootamine õigem kui tormamine. 
Kõik ei tohi korraga riskida, tormajate kõrval peab ekspeditsioonil olema ka kannatlikke, 
muidu see ettevõte nurjub. 

Leonhard Kruse sulges piloodikabiini ning hakkas sõnagi lausumata astuma maja 
poole. 


5. KÕIGE PÕHJAPOOLSEM TSENSOR 

Lennuk hakkas tegema konna moodi hüppeid, ikka hops! ja hops! üle jäärünga, liugles 
siis lagedale merele ja võttis kõrgust. Akki sattus õhuauku, kuid kukkumisele ei tulnudki 
lõppu. Oõnes tunne südame all kasvas kohutava kiirusega, kuni kõik lõppes hirmsa 
kokkupõrkega. 


Ivan Spirin ärkas ehmatusest ja valust — ta oli pea vastu armatuuurlauda ära löönud. 
Kui silmad märkasid ümberringi tuttavaid piloodikabiini kontuure, läbis kergendustunne 
kogu keha. Kõik oli olnud unes! Lennuk polnud alla kukkunud, vaid lesis endiselt tuisus. 

Ta heitis pilgu kellale — tukkumine oli väldanud vaevalt pool tundi, aga kui palju oli ta 
selle aja jooksul jõudnud näha piinavaid unenägusid: lennukatastroofe, lõputuid ekslemisi 
tuisus, Põhjanaba põgenemist vallutajate eest. Kõik oli peaaegu nagu ilmsi, ainult 
üleminekud ühest stseenist teise sündisid ebaloogiliselt ja järsult. Kui unenägudes 
lõõmasid tulekahjud, siis tegelikkuses ähmus hall polaarhommik ning jalad külmetasid, 
käed külmetasid, nina külmetas, hambad plagisesid 

suus. Tukkumine oli teinud loiuks ja roidunuks, ei oleks tahtnud end üldse liigutada. 

Major sundis end kabiinist välja ronima ning kõndima. Liikumine annab sooja. Ta läks 
vaatama, mida teeb Sima, ning leidis noormehe künaräätsus raadiosaatja kõrvalt. Radist 
ei maganud, vaid vaatas ülemale vastu punetavate silmadega ning pomises ükskõikselt: 
«Ei saa ühendust...» Et Sima uljus ja kuraas oli lõppenud, see ennustas halba. Spirin 
sundis Ivanovi pugema vahelduseks piloodikabiini — ehk on seal tsipake soojem. 

Jevgeni Fjodorov ütles end olevat maganud tervelt tunni, kuid temalgi plagisesid 
hambad suus. Astronoom hüppas püsti ning hakkas ringiratast tatsama kahe lähima 
jäärünga ümber. Major tegi sörkjooksu ümber lennuki — veri hakkas kehas jälle ringi 
käima. Magamatus vaevas aga endist viisi. Kui Fjodorov enam tiibade vahele ei pugenud 
ja arvas paremaks jalule jääda, ronis Spirin omakorda sinna ja heitis lennukikere kõrvale. 
Kuigi see koht pidi asuma allatuult, puhus läbilõikavalt siingi. Und ei tulnud, mõtted 
tiirutasid raskelt peas nagu rehvita rattad külmunud maal. 

Toiduaineid neil ei ole, ei ole.. . Kuivikud sõid nad öösi ära. Siis, kui lootsid lennukit 
saabuvat. Taskus ainult kaks tahvlit šokolaadi... Kakssada grammi toitu kolme mehe 
peale. Põletada pole midagi. . . Bensiini peab hoidma. Äkki läheb mootor siiski käima ja 
nad saavad lennata! Kui see tuisk järele jääks ... Külma on üheksa kraadi... Kas 
temperatuur peaks tõusma või langema? Kaua kestab tuisk? Päeva? Aga kui kaks? Kolrn? 
Rudolfi saar pole kaugel. Kui läheks jalgsi teele? Aga ei pääse läbi. .. Väinades pole 
enam jääsildu .. . Lahva vesi... Ei oleks tohtinud niiviisi välja lennata. Arktikas ei või iial 
ette teada, mis juhtub. 

Major hüppas tiivalt alla ning hüüdis saatusekaaslasi. Talle vastati loiu üminaga. Spirin 
kiskus taskupõhjast välja tahvli Šokolaadi, murdis selle pooleks, pistis murdunud 
kübemed endale suhu, pakkus poolt Simale: 

«Magusat tahad?» 

«Ei lähe suust alla ...» 

Ta surus tahvlipoole kummalegi noormehele pihku, need hakkasid vaikselt mäluma. 

Millega poisse küll ergutada? 

Spirin heitis pilgu kraadiklaasile: 

«Poisid, soojemaks on läinud, ainult 6 kraadi külma!» 
See uudis mõjus soodsalt. Major katsetas uuesti: 
«Kui prooviks õige üle hulga aia jälle mootorit?» 


See paistis küll mõttetuna, kuid ikkagi tundus paremana millegagi tegelda, kui niisama 
konutada. Kõik kolm asusid oma kohtadele, et taas proovida eilset manöövrit 
amortisaatori ja jäärüngaga. 

«Kontakt!» 

«On kontakt!» 

Propeller pistis pöörlema ja jäi pikkamisi seisma. Teisel katsel mootor urahtas nagu 
talveunest ülesaetud metsakaru. Kolmandal korral hakkas mootor esiti nagu vastu 
tahtmist, siis aga järjest ühtlasemalt tööle. 

Kõiki läbis rõõmusööst. Sima karjus «hurraa!» Neil oli jälle lennuk ja nad võisid 
lennata! Ainult ilm takistas — tuiskas ikka veel. Bensiini tuli hoida. Mootor lülitati välja, 
kuid kaeti nüüd korralikult vatitekiga, mille inimesed pidid loovutama masinale. 

Mehed ronisid lennukisse, jutustamisega püüti tuju ülal hoida. Jevgeni vaatas kella: 

«Baasis on praegu lõunaaeg.» 

Sima neelatas. 

«Ei tea, mis täna menüüs on?» 

«Tahaks õige kapsapirukaid, nii nagu neid kodus tehakse,» unistas Jevgeni. 

«Oi, kus ikka Pihkvas tehakse pliine!» haaras sõnasabast kinni Sima. 

«Kui võid, siis jäta järele,» palus Jevgeni, «ei saa sina ega teised neid praegu 
nuusutadagi.» 

«Kui Pihkva ei kõlba, hea küll, räägin siis, kuidas ma esimest korda Rudolfi saarel 
käisin,» muutis iutukurssi Sima. «Sellest saab aasta tagasi, kui akadeemik Schmidt andis 
meie lendurite ülemale Vodopjanoviie kõva käsu otsida Franz Josephi maal paras paik 
ekspeditsiooni baasiks. Lõpuks tulime ka Rudolfi saarele, maandusime Teplitzi lahel. 
Kõigepealt nägime kaldal suurt varju-alust, mis kunagi oli nähtavasti kaetud presendiga. 
Sellest järelejäänud räbalate all lebasid purukskistud kastid ja tühjad konservipurgid. See 
olnud ameeriklaste ladu.» 

«Sa mõtled Ziegleri ekspeditsiooni*?» küsis Jevgeni. 

«Nojah, oli vist see Ziegler,» jätkas Sima. «Sara kõrval seisis palkmaja, ümberringi 
paksult karujälgi. Vaatasime esiteks aknast sisse, et võib-oila mõni mürakas parasjagu 
sees. Toast aga polnud midagi näha, laeni üksainus jää ja lumi. Läksime siis allpool 
asuvate majade juurde. Teate küll, need, mis ehitati meie poolt Teise rahvusvahelise 
polaaraasta puhul. Üks neist paistis olevat elumaja, teine ait. Kambrid puha tühjad, pol- 
nud seal midagi leida, aga ait, oh sa mu meie, kus seal oli nassvärki! Ja ümber maja 
paksult karu jälgi nagu loomaaias, ukselauadki küüntega õhukeseks kraabitud, aga sisse 
ei olnud nad saanud. Uks käis lahti väljapoole ning jääkarudel ei jätkunud taipu seda enda 
poole sikutada, nad muudkui surusid rinnaga peale. Sellest võeti õppust ning uutel 
majadel nii Vaiksel lahel kui ka Rudolfil tehti kõik uksed väljapoole avanevaiks. Raiu- 
sime lävelt jää ning tõmbasime ukse pärani. Sees seisid kolmes seinas riiulid nagu 
külapoes, kastides püssirohu-pakid ja padrunikarbid, nurgas tuliuued labidad ja kirkad, 
laes rippumas vorstirõngad, riiulil plekk-karbid singi ja tallinna kiludega. Kui tegime ühe 
singikarbi lahti, lõhnas see nagu eile suitsutatud ... Ei olnud sellest midagi, et juba üle viie 
aasta seisnud, muudkui lõhnas ja ka maitsel polnud viga ... » 

«Sima, mis see siis jälle on!» pahandas Jevgeni. «Ma ju palusin söögist mitte rääkida.» 

«Ega ma söögist kõnelenudki, ma ainult sellest, et konservid võivad Arktikas kaua 
riknemata seista, eriti sink ja... » 


«Juba jälle,» ohkas Jevgeni ja pöördus Spirini poole: 

«Ivan Timofejevitš, te olete siin ülem ja peate niisugused kirjeldused ära keelama.» 

«Ega ma tsensor ole,» ühmas Spirin. 

«Ah tsensor? Esimest korda saan ma aru tsepsori kasulikkusest. Et miks sõja ajal kõik 
riigid seavad sisse tsensuuri ja kriipsutavad maha ridu isegi armastuskir- 


* William Ziegler (1843—1905) on Ameerika Ühendriikide vabrikant, kes finantseeris 
Evelyn Briggs Baldwin 1 polaarekspeditsiooni a. 1901—1902 ja Anthony Fiala juhitud 
ekspeditsiooni 1903.—1905. a. 

jadest,» arutas Jevgeni. «Me oleme nüüd ka piiramis-seisukorras ega või igasuguseid 
jutte lubada.» 

«Õigus küll, jutud söögist tuleb jätta, need teevad veel näljasemaks,» möönis Spirin. 

«Niisiis paneb Ivan Timofejevitš kehtima tsensuuri. Kõik kõnelused ja kirjeldused 
söömisest, söögist, toiduvalmistamisest, produktidest ja muust seesugusest kuulutatakse 
81. laiuskraadil kuni erakorralise seisukorra lõpuni keelatuks ja käivad trahvi alla,» 
sõnastas seaduse Jevgeni. 

«Olen nõus,» vastas Ivan Timofejevitš, «ainult et tsensoriks nimetan Jevgeni 
Konstantinovitši, kuna ta sellest nii huvžEatüd" on.» 

«Aga mis trahviks määratakse?» tahtis teada Sima. 

«Esimesel korral kaks tiiru ümber lennuki joosta, igal järgmisel korral kasvab karistus 
geomeetrilises progressioonis,» otsustas tsensor Jevgeni Fjodorov ametit vastu võttes. 

Sima tõusis ja vaatas välja. Tuiskas endist viisi, ning õlgu väristades istus noormees 
oma kohale tagasi. 

«Ei ole õigust Põhjanabal, isegi sõnaõigust mitte. Eks ma siis vaikin.» 

Ja lennukisse laskuski vaikus. Ent sõnatult kössita-des kulus aeg veel aeglasemalt. See 
oli Jevgeni, kes poole tunni pärast palus: 

«Sima, räägi midagi.» 

«Ei tohi. Tsensuur.» 

«Egas siis tarvitse ainult söö..., jutuaineid on ju igasuguseid. » 

«Kas kalapüügist võib?» 

«Kalapüügist võib,» lubas Jevgeni. 

«See oli ühel Sviri haru jõel, istusin seal juba hommikust saati õngega, aga sain ainult 
kiisaprügi ja särje-poegi. Otsisin uue koha ja nägin, et seal sügavamal hauakohas tiirutab 
laisalt ringi suur ahven, nii kaks naela vähemalt. Ma siis sean hästi lihava limuka konksu 
otsa ja viskan õnge sinna kohta. Tema mait keerab aga nüüd poolelt teelt tagasi ega 
vaatagi sööta. Ma siis nikutan õnge tasa teisele poole, elukale otse nina alla, aga tema ei 
tee ikka välja. Siis tormas sööda kallale üks tilluke rünt. Vaat seda ei kannatanud vana 
välja ning haaras amsti! õnge lõugade vahele. Tegin kaldale tule 

üles, rookisin ahvenal sisikonna välja ning riputasin kala varda otsa väikese leegi 
kohale. Ahven on kõige parem ikka suitsutatult, üksi lõhn viib alla keele ... » 

«Trahv, trahv! See käib tsensuuri alla!» kisas Jevgeni. 

«Ei ole õigust Põhjanabal, ma ju ainult kalapüügist, ise lubasid, et sellest võib,» nurises 
Sima lennukist välja ronides. 


«Läheme meie ka,» tuli hea mõte Jevgenile pähe. «Ega me teist ööd lennukis üle ela, 
külmume ära. Peab ehitama onni.» 

Kui Sima oma trahviringid ümber lennuki ära oli jooksnud, hakkasid nad soome 
pussiga lahti raiuma jää-tükke ning ladusid need sinnasamasse lennuki kõrvale nagu 
hallid silikaatkhjid seinaks. Jäämüür kerkis pikkamööda, kohmetunud kaed ei tahtnud 
sõna kuulata, puss oli selliseks tööks liiga väike terariist. Õhtuks sai onn siiski valmis 
ning sinna mahtus parasjagu kolm meest üksteise kõrvale. 

Ehitamise vaheaegadel ei unustatud aeg-ajalt proovida mootorit. See töötas. 

«Pole viga, ka Arktikas võib elada,» tegi kokkuvõtte Spirin, kui nad jääonnis heitsid 
kolmekesi tihedasti üksteise kõrvale ning katsid end seljast võetud kasukatega. 

Temperatuur oli veelgi tõusnud, nüüd näitas kraadiklaas ainult —3°. 

Kesköö paiku tuli Spirin ringkäigult tagasi äreva teatega: 

«Poisid, selgeks läheb!» 

Noormehed ronisid välja jääle. Tuul oli vaibumas, taevas selgimas, võis juba näha 
Deaki saare ähmast randa. 

«Kas proovime lennata?» küsis major. «Proovime!» 

Kähku laaditi kõik kraam lennukisse. Mootor läks käima juba kolmandal katsel. Spirin 
andis gaasi, mürin valjenes, kuid lennuk ei suutnud end maast lahti rebida. Ilm oli sulale 
läinud ning märg lumi kleepus suuskade külge ega lasknud libiseda. Lennuk jõudis 
puhastatud platsilt välja, piloot manööverdas valgete rahnude vahel, andis täisgaasi, 
masin hüppas teel ees olevast jääkamakast üle ning puudutas uuesti sulalund. 

Seesistujad nõksatasid ettepoole, lennuk võppus hirmuäratavalt. Õhus oli tunda 
katastroofi lõhna. 

Spirin lülitas mootori ümber aeglastele tiirudele. Ei või lennukit selles rüngasmaastikus 
puruks kihutada. Hea, et telik jäi terveks. 

Major manööverdas jäärünkade vahel laveerides lennuki tagasi puhastatud väljakule. 

Hakati kaaluma võimalusi lennuki koorma kergendamiseks. Kui jätaks maha kogu 
aparatuuri, sealhulgas ka raadiosaatja? Aga kas leiab neid hiljem üles? Kui tuleb jälle 
tuisk, ei jää neist jälgegi. 

Simai hakkas raadiosaatjast kahju: kuigi see ei suutnud teateid anda Rudolfi saarele, 
tundus ikkagi ebaperemehelik uut aparaati kaotada. 

Tõusis jällegi tuul ning iilid hakkasid lennukit kiigutama. Kabiinis istumine muutus 
ebameeldivaks. 

Spirinit huvitas, kauaks võiks veel jätkuda bensiini pärast päevaseid mootori soo ] 
endamisi — kütusemõõtja oli rikkis. Paaki ju sisse ei näe ega ulatu näpuga katsuma. Sima 
pakkus mõõtmiseks välja raadio antenni. Soovitus tundus hea ja vasktraat torgati paaki. 
Märjaks saanud ots osutus hoopis lühemaks kui loodeti. Spirin tegi lumel kähku vajaliku 
arvutuse ning tuli järeldusele, et kütust jätkub ehk ainult kolmveerand tunniks. Selle ajaga 
võis napilt pääseda Rudolfi saarele. 

Tuleb loobuda mootori edaspidistest soojendamistest. Kui aga lennuki süda niiviisi jälle 
nõnda maha jahtub, et enam tuksuma ei hakka? 

Probleemidele ei tulnud lõppu. Neetud maanurk see Arktika! 


6. RUDOLFI SAAR 


Rudolfi saar asub nii kaugel põhjas, et ei mahu kooliat-lase kaardile. Ühe väikese 
rnaakübeme pärast ei või ometi kõikide õpilaste portfelle koormata lisakaardiga, kuigi see 
on Nõukogudemaa kõige põhjapoolsem osa ning seetõttu võidakse tecla vahel 
koolitunniski küsida. 

Oma asendi poolest näib Rudolfi saar loomuliku hüppelauana Põhjanabale. Siit jääb 
maakera teijepunktini veel vaevalt kaheksa laiuskraadi elik umbes 900 kilomeetrit. Sama 
palju maad, kui õhuteed mööda Tallinnast Moskvasse. Kuid põhja pool Rudolfi saart ei 
asu ühtegi lennuvälja, meteoroloogiajaama, raadiosaatjat ega isegi mingit onni. Lend 
Rudolfi saarelt põhja poole on hüpe teadmatusse. Hüpe teadmatusse, kui tahetakse eluga 
tagasi tulla, nõuab mitte niivõrd julgust, kui kainet arvestust. Sellepärast ei saa seda 
vahemaad katta paari tunniga. Selleks hüppeks tuli valmistuda mitu aastat, selle 
õnnestumiseks on paljud eelkäijad maksnud oma eluga. 

Arktika ei tervita ega soosi oma avastajaid ja vallutajaid. Ehtsa konservaatorina püüab 
ta kaitsta oma valduste puutumatust. Arktika paiskab maadeuurijate vastu oma kõige 
kurjemaid põhjatuuli ja kirdeiilinguid, 

silmi söövaid purgaasid, matab inimesi lumme, mässib neid rõskesse uttu, vintsutab 
rändureid külma ja näljaga, murrab maha skorbuudiga, paiskab mehi jääpra-gudesse ja 
lahvavette, laseb jalge all salakavalalt sisse variseda lumesildu, jäätab jäälõhkujate 
pardaid ja lennukite tiibu, rebib alla õhupalle, paiskab lendureid vastu kaljusid ning 
ramrnib jäämägedega sisse aurikute teraskülgi. 

Aga ikka leidub neid meeletuid ja kainelt kaalutlejaid, kes püüavad tungida järjest 
kaugemale põhja. 1827. aastast alates on üksi ameeriklased 90 aasta jooksul saatnud 
Põhjanaba vallutama 14 suurt ekspeditsiooni, väikesearvulistest hulljulgete gruppidest 
rääkimata. Ja kõik edutult. Möödunud sajandi loojangul hakkasid merelaevu ja 
koerakelke välja vahetama õhusõidukid. 1897. aastal püüdis rootsi insener Salomon 
Andree koos kahe sõbra, Fränkeli ja Strindbergeriga lennata õhupallil «örnen» poolusele, 
kuid nad hukkusid Teravmägede lähedal. Alles 1908. aastal õnnestus Ameerika arstil 
Frederic Cookil esimesena rühkida Põhjanaba piirkonda. Kuid järgmisel aastal poolusele 
jõudnud kaasmaalane Robert Peary pani Cooki saavutuse kahtluse alla ning nõudis 
Põhjanaba vallutaja au endale. Cooki retke lõpp-punkt ongi jäänud vaieldavaks 
tänapäevani, sest polnud ju nende hiiglamatkade finišis ootamas raja-kohtunikke ja 
ajamõõtjaid. 

Kuid ka pärast Peary vallutusretke ei saa Põhjanaba alistatuks pidada. Põhjatuulte 
peremees julges irvitada isegi kõige moodsamate transpordivahendite üle. Veel 1928. 
aastal purustasid Arktika tuuled Põhjanabalt taga-sipöörduva Umberto Nobile dirižaabli 
«Italia».* 1931. aastal püüdis Austraalia polaaruurija George Hubert Wilkins pärast 
mitmeid lennuretki allveelaevaga pääseda maakera telje juurde, kuid Põhjanaba valitseja 
sai temagi kavalast plaanist jagu ning sundis inglase poolelt teelt tagasi pöörduma. 


* Sellest jutustab üksikasjalikult hiljuti eesti keelde tõlgitud tšehhi teadlase F. 
Behouneki raamat «Tragöödia Põhja-Jää-merel» (Tallinn, 1969). Nobile meeskonna 
päästmisest võtsid osa ka eestlased Karl Jõggi (jäälõhkuja «Krassin» kaptenina) ja Paul 
Oras (päästeekspeditsiooni ülema asetäitjana). Neid sündmusi kujutab nõukogude-itaalia 
ühisfilm «Punane telk». 

Kuid lennukite tiivad kasvasid tugevamateks ning hakkasid järjest sagedamini ilmuma 
Arktika jäälagen-dike kohale, et välja vahetada polaaruurijate koera-kelke. 1926. aastal 
jõudis esimesena Põhjanaba kohale ameeriklase Richard Byrdi lennuk. Samal aastal 
lendasid õhulaeval «Norge» Teravmägedelt üle Põhjapooluse Alaskasse norralane Roald 
Amundsen, ameeriklane Lincoln Ellsworth ja itaallane Umberto Nobile. 

Ja 1937. aasta kevadel oli Franz Josephi maa põhjatippu — Rudolfi saarele — välja 
jõudnud Nõukogude Liidu ekspeditsioon, et rajada poolusele esimene triivjääni. Arktika 
ei ole vastutulelik ka nõukogude lenduritele ja polaaruurijatele. Arktika on sellest alates, 
kui nad 22. märtsil Moskvast välja lendasid, teele vastu paisanud pakse pilvi, rebivaid 
tuuli, jäätuvat lumelobjakat ning kõike endasse mässivaid purgaasid. Ja sellele ei näigi 
lõppu tulevat. Ainult mõneks tunniks on vahel nähtavale ilmunud selget taevast, ning nii 
on ekspeditsioonil igas vahepeatuses — Holmogorõs, Narjan-Ma-ris, Matotškin Saris ja 
Rudolfi saarel tulnud palju päevi oodata. 

Oli kätte jõudnud aprillikuu viimane päev ja ukse ees seisis 1. mai * — kogu maailma 
töörahva püha. Nad olid lootnud selleks päevaks Moskvasse raporteerida Põhjanaba 
vallutamisest. Ent nad istusid endiselt Rudolfi saarel. 

Saare läänekaldal Teplitzi lahe ääres konutas lumes kolm maja. Neist merepoolsema 
hoone kõige suuremasse ruumi — söögisaali —e oli kogunenud polaaruurijate juhtkond. 
Laua ühes otsas troonis ekspeditsiooni ülem Otto Schmidt. Seda pikka kasvu 45-aastast 
meest oleks võõral raske akadeemikuks pidada. Oma tahtejõulise näo ja pika halli 
habemega ei sarnanenud ta üldse inimesega, kes istub kabinetis raamatuvirnade vahel ja 
murrab pead teoreetiliste probleemide üle. Kuid ometigi on ta seda teinud: see balti 
talupoegadest pärinev hiiglane on teadusernaailma vägilane. Pärast Kiievi ülikooli 
füüsika-matemaatikateaduskonna lõpetamist sai Schmidtist nõukogude algebra- 
koolkonna rajaja, ta on loonud ka maakera tekkimise uue teooria ning on astronoomias 
tuntud veel teistegi uurimustega. Kuid küllap on talle kõige rohkeni kuulsust toonud 
geograafilised avastusretked. 

Kuhu iganes pole ta jõudnud: ta on alpinistina roninud Pamiiris üles Fedtšenko 
liustikule ning selle risti ja põiki läbi rännanud; ta on a. 1929—1930 ristelnud 
uurimislaeval «Sedov» Franz Josephi maa, Novaja Zemlja ja Severnaja Zemlja väinades 
ja lahtedes; 1932. a. on ta jäälõhkujal «Sibirjakov» rajanud Põhja-meretee trassi 
Arhangelskist Vladivostokki, korranud seda järgmisel aastal Murmanskist 
«Tšeljuskiniga» ning üle elanud laeva hukkumise Tšukotka mere jääväljades; 1936. 
aastal on ta jäälõhkujal «Litke» uuesti läbi sõitnud Põhjameretee Murmanskist 
Vladivostokini. Sest kes teine oleks pidanud kaitsma Põhjameretee laeva-tatavust kui 
mitte selle ülem! Aga Põhjameretee ülemaks sai Schmidt juba 1932. aastal ning kõikides 
põhjaranniku sadamates on nähtud tuules lehvimas tema habemevihta. 

Oh seda Sehmidti kuulsat parda küll! Mida oleksid ilma selleta peale hakanud 
karikaturistid: nüüd on nad seda habet pannud paažidena kandma jääkarud, on lasknud 
akadeemikul sellega purgaa eest varjata «Tšeljuskini» laagrit, on lubanud sellega 
maskeerida Põhjanaba kiilaspäisust! Niisugune vägev asi on akadeemik Sehmidti hall 
habe, ning selle parra tõttu näib ta Ivan Sussaninina Suure Teatri lavalt. Mõned aga on 
teda nimetanud ka XX sajandi Lomonossoviks, sest kui viimaselt maha arvata värsside 


kirjutamine ning puuderdatud parukate kandmine ja juurde lisada habe, siis muidu ei jää 
nõukogude akadeemik vene teaduse isast oma mitmekülgsuselt maha. 

Laua teises otsas istuv ekspeditsiooni ülema asetäitja Mark Ivanovitš Seveljov on 
akadeemikust tublisti noorem ja märksa igapäevasema väljanägemisega. Sest kellel 
ülematest poleks tahtejõuline lõug, sisendusjõuga silmad ja vastuvaidlemist välistav 
hääletoon? Vahest ainult Mark Ivanovitši nina on pisut teravama nurga all esiletungiv kui 
enamikul inimestel. Ning ta silmad on kergete naerukurdudega — Sehmidti asetäitja ei 
näi üldsegi sünge ja karm mees. Seveljov pole tooniandev isik mitte üksi Rudolfi saarel, 
vaid ka Moskvas, kus ta, istub polaarlennunduse ülema kabinetis Razini tänaval, ning 
tema allkiri on hästi tuntud Murmanskis, Amdermas, Dicksonil, Tiksil, Igarkas ja 
Anadõris. Mõnele võiks 

Mark Seveljov nii suureks ülemaks tunduda liiga noor, kuid tema teened Põhjameretee 
kasutuselevõtmisel on vaieldamatud. Sest see oli ju Mark Ivanovitš Seveljov, kes lõi 
tugeva nõukogude polaarlennunduse, valides sinna inimesi mitte nirne, vaid võimete 
järgi. Ja nüüd lendavad Seveljovi lennukid järjest kaugemale põhja, otsivad laevadele 
teed rängas Põhja-Jäämeres, rajavad asustamata randadel uusi sadamaid. Kavalalt 
naeratav akadeemik Schmidt teadis, kelle ta laskis määrata oma asetäitjaks sellel 
enneolematul ekspeditsioonil. Energilise Seveljoviga ei jää ta hätta ka neil inimtühiadel 
randadel ja jääväljadel, Seveljov paneb koormaid vedama Põhjanabale mitte ainult 
lennukid, vaid vajaduse korral ka rändlinnud! 

Ekspeditsiooni lennusalga ülema Mihhail Vodopjanovi pilusilmad vaatavad tugevate 
kulmukaarte ait vastu raskepärase pilguga, mis muutub ajuti unistavaks nagu luuletajal. 
Vodopjanov ongi jõudu katsunud kirjanduses: veel enne, kui hakati planeerima lendu 
Põhjanabale, oli ta seda kujutlenud raamatus «Piloodi unistus». Teos sai aga teadusliku 
fantastika hulka kuuluda vaevalt paar aastat. Sest Otto Schmidt kui teadusemees leidis, et 
vaja on see suur mõte ellu viia. Kõigepealt aga peavad unistusi täide saatma unistajad ise. 
Ja tulevase ekspeditsiooni esimesed koormad nii otseses kui ka kaudses mõttes laduski 
Schmidt Vodopjanovi laiadele ja tugevatele õlgadele. Ta saatis Vodopjanovi Franz 
Josephi maale otsima Põhjanaba rändurite baasi jaoks parajat paika. Ning Vodopjanov 
seikleski oma lennukiga terve polaarsuve kauges saarestikus ringi ning valis välja Rudolfi 
saare — sellesama igikülmunud maatüki Fligely neeme ja Middendorffi liustiku* vahel, 
kus nad praegu asuvad. 

Neljas juhtkonda kuuluv isik on triivjaama «Põhjapoolus» ülem Ivan Papanin. Rudolfi 
saare meeste hulgas näib ta kõige lühemana ja paksemana. Ent enesekindel 


* Koht on ristitud Tartumaal Hellenurme mõisas elanud ja töötanud loodusteadlase 
Alexander Theodor Middendorffi (1815— 1894) järgi, kes 1842. a. juhtis Peterburi 
Teaduste Akadeemia suurt Siberi-ekspeditsiooni. Hiljem Hellenurmes tegeles A. Th. 
Middendorff põllumajanduse arendamisega. Ema poolt oli A. Th. Middendorff eestlane. 

Papanin ei kannata sellepärast alaväärsuskompleksi all ning söandab lasta end 
pildistada ka ekspeditsiooni kõige pikemate meeste kõrval. Papanin armastab naeratada, 
muiet tema väikeste vurrude varjus pole suutnud kustutada ka pikad polaarööd, mida tal 
oli tulnud üle elada Vaikse lahe ja Tšeljuskini neeme polaarjaama ülemana. 


Jah, kõigist söögisaali kogunenud ülematest kõige enesekindlamana näiski Papanin. 
Jääväljad ja polaarööd polnud temale hirmsad, ta teadis, et neidki võib inimene välja 
kannatada. Peaasi et oleks korralik varustus. Ja sellepärast kontrollis ta enne väljasõitu 
hoolikalt iga kasti sisu. Olgu kui tähelepanelikud ja kohusetundlikud ongi teised, siin 
Arktikas pole nalja ning mõni tühine asi võib kalliks maksma minna. Muidugi oli ta 
kontrollinud ja pakkinud ka kogu «Põhjapooluse» varustuse ise, teadis, et midagi 
hädavajalikku polnud unustatud. Ja nii võis ta selleski laudkonnas rahulolevalt ja kavalalt 
naeratada. Tema, Papanini asjad on korras, viigu ainult Schmidt ja Vodopjanov teda 
Põhjanabale, küll ta seal toime tuleb! 

Nii need neli meest seal laua ümber istusid, et aru pidada. Öösi oli purgaa otsa saanud 
ning pärast hommikusööki hakkas läbi udu ähmuma päike. Ilmateated andsid lootust, 
sünoptik Dzerdzejevski käis üle hulga aja ringi naerul silmi. 

Seveljov nõudis kiiret väljalendamist — ta tundis end ekspeditsiooni venimise pärast 
isiklikult vastutavana ning tema nooruslik energia ei kannatanud paigaltammunmist. 
Schmidt kaldus ootamise poole: oleks tarvis teha enne luurelende pooluse suunas, koguda 
andmeid sealse ilmastiku ja jääolude kohta. Tuleks Kruse kohe Vaikselt lahelt ära 
kutsuda ning suunata luurele põhja suunas. Papanin vaidlustesse ei laskunud, vaid jäi era- 
pooletult teiste seisukohti kuulama. Kõik ootasid Vodopjanovi arvamust — pidi ju tema 
juhtlennukil lendama. 

Vodopjanovile meenus kokkusaamine Valerian Kui-bõševiga Kremlis enne seda, kui ta 
tšeljuskinlastele appi sõitis. Mäletas Kuibõševi viimaseid sõnu: 

«Kontrollige kõiki asjaolusid põhjalikult, ärge tormake, ärge lennake välja halva 
ilmaga. Teil ei ole õigust riskida, teist sõltuvad inimeste elud.» 

Ja Seveljovi hämmastuseks sõnas piloot: 

«Meist sõltuvad inimeste elud, meil ei ole õigust riskida. Tähtis pole see, et me just 
maipühade aegu välja lendame, vaid see, et me õnnelikult pärale jõuame ja ülesande 
täidame. Arvan samuti, et enne on veel vaja täpsemalt uurida lennutrassi ja jääolusid.» 

Seveljov kortsutas kulme ja tahtis midagi vahele hüüda, kuid neelas viimasel hetkel 
sõna alla. 

«Ja kuidas me lendame, kui puudub peatüürimees?» küsis Vodopjanov. 

Selle argumendi vastu oli raske vaielda. Spirinist polnud ikka veel teateid. 

«Me leiame nad täna, hiljemalt homme üles,» püüdis enesekindlust säilitada Seveljov. 
«Kruse iübas tunni jooksul välja lennata, Golovin arvas saavat kahe tunni pärast startida. 
Ja Latõgin ning Storožko peaksid olema juba Jacksoni saare rajoonis.» 

«See on kõik alles oraste peal,» võttis sõna seni vaikinud Papanin. «On ju teadmata, 
millises seisukorras nad leitakse.» 

Seekord Papanin ei naeratanud, vaid pigistas huuled kõvasti kokku. Nõumajja sigis 
sünge vaikus. 

«Niisiis, seltsimehed, kui me tahame olla veidigi realistid,» asus kokkuvõtet tegema 
Schmidt, «siis peame tunnistama, et lähematel päevadel ei saa poolusele lennust asja. 
Kõigepealt peame üles otsima ja päästma kadunud inimesed. Ja isegi sel juhul, kui 
nendega on kõik korras, peame me koguma rohkem andmeid eelseisva lennutrassi kohta. 
Meie peale on riik kulutanud palju raha ja hoolt, meil pole õigust kiirustamisega seda 
tuulde pilduda. Meil pole tarvis kellegagi võidu joosta, meie pole ameeriklased. Meie 
ekspeditsioon on teaduslik ja teadust ei saa ülepeakaela tormates teha.» 


Schmidti loogika vastu oli võimatu midagi ütelda. 

Maipühad tõotasid tulla kurvemad, kui keegi oskas ette arvata. Ülesanne oli täitmata, 
Moskvasse polnud kerge raadiogrammigi kokku seada. Kogu maa kandis ette 
järjekordsetest saavutustest, nemad pidid häbenedes vaikima. Lisaks kõigele kolm 
inimest teadmata kadunud, võib-olla isegi hukkunud. 

«Neid ei oleks tohtinud niiviisi lennata lasta,» heitis ette Papanin. 

«Spirinil polnud kogemusi, ta Arktikas alles esimest korda,» püüdis vabandada 
Ševeljov. 

«Seda enam! Aga teistel on kogemusi, kus siis nemad magasid?» ägestus triivjaama 
ülem ning pahvatas: «Distsipliini pole Rudolfi saarel!» 

Niisiis oli see välja öeldud. Küllap oligi Papanin õige mees seda ütlema, tema võis 
peale ametikoha ka oma polaarkogemuste poolest seista akadeemiku kõrval. 

Ekspeditsiooni ülem võpatas nagu löögist, avas siis suu ning tahtis midagi ütelda, kuid 
sel silmapilgul ilmus söögisaali uksele väikesekasvuline tüürimees Rubinstein ning 
paiskas ruumi üheainsa sõna: 

«Lendavad!» 

Kõik tunglesid uksele. Samal silmapilgul vuhvatas udust välja lennuk ning laskus 
tavakohast ringi tegemata baasi kõrvale väikesele lennuväljale. 

Polaarjaama elanikud pistsid sibama maandumiskoha poole. Lennukist ronisid välja 
kolm inimest: kõigepealt uljalt lehvitav Sima Ivanov, siis Jevgeni Fjodorov, suured 
silmad naeru täis, ning viimasena kokkusurutud huultega Ivan Spirin. Kõik nad kõndisid 
omal jalal — ju siis olid terved. 

Taevast saabunuid kaelustati ja käteldi. Simat pilluti koguni õhku. Kolmikule langes 
kaela küsimuste kosk: 

«Kuidas te ometi koju jõudsite?» 

«Kus te nii kaua olite?» 

«Miks te vaikisite?» 

«Kuidas te säärase uduse ilmaga lennata saite?» 

Ja juba jutustas Sima tüürimeeste ja pardamehhaanikute ringis, kuidas hommikul oli 
lõppenud lumesadu, kuidas nad viskasid lennukist välja kõik vähemväär-tusliku — 
dünamo, akumulaatori, kuivpatareid, isegi mootori soojendusteki, et koormat vähendada. 
Kuidas ta startimisel kõigutas lennukikeret, et suusad pääseksid libisema, ja kuidas siis 
viimasel hetkel hüppas jooksult lennukisse. Kuidas nad lõpuks endalegi üllatuseks rippu- 
sid õhus jäärünkade kohal ning võtsid pikkamisi kõrgust. Kuidas nad tahtsid lennata otse 
üle Karl-Alexandri maa, kuid pilved surusid nad nii madalale, et oleksid peaaegu 
kaljutippe riivanud, ning pidid ikkagi ümber saare kaare tegema. Kuidas bensiini jäi nii 
vaheks, et ei võinud enam riskida korrakohase ringiga lennuvälja kohal. 


7. ESIMENE MAI 


Üle öö oli taevas läinud selgeks ja see tõstis tuju. Ka Rudolfi saarel otsustati korraldada 
1. mai pidustused. Kella kümneks rivistusid ekspeditsiooni mehed koos tai-vitajatega 
polaar jaama ette, tööle jäid vaid asendamatud isikud — radist ja kokad. Nii kogunes 
rongkäiku üle kuuekümne inimese. Missugune küll nägi välja siinne rongkäik! Nagu 
mõne teise planeedi elanikud: seljas rebase- ja põdranahksed kasukad, jalas kubemeni 


küündivad hundinahksed saapad, peas uhked karvamütsid. Rivi eesosas sammujatel 
rippusid ka püssid õlal — Spi-rin kavatses korraldada saluudi. Rongkäiku oleks võinud 
pidada Siberi partisani salgaks, kes marsib võidetud linna. 

Kõige ees sammus Vodopjanov punase lipuga. Ei vip-selnud sellel küll narmastutte ega 
helkinud hõbedavär-vilist odaotsa «— vardaks kasutati lihtsat terastoru. Kuid see 
kaunistusteta veripunane plagu mõjus valgete mägede taustal suursugusemalt kui mõne 
ministeeriumi kõige kallim siidlipp. Ja laiaõlgne lendurite ülem oskas esinduslikult 
rongkäigu ees sammuda. Tema järel esi- 

meses reas Papanini ja Seveljovi vahel marssis rõõmsalt vale jalga akadeemik Schmidt, 
habe lehvimas tuules ja silmad naerust või tuuleiilist pisarais. 

Üldse oli see kuulsuste demonstratsioon. Kogu Nõukogudemaal võis vahest paari linna 
pealt kokku saada sellele väärset teeneliste Arktika-meeste ja õhuässade paraadi. 

Lipukandja Mihhail Vodopjanov oli polaarlenduriks saanud Kaug-Idas, rajanud õhuliini 
Sahhalinile, lennanud Moskvast Põhja-Jäämerele Schmidti neemele, võtnud osa 
tšeljuskinlaste päästmisest ning kuulus seitsme esimese Nõukogude Liidu kangelase 
hulka. 

Juhtlennuki N-170 teine piloot Mihhail Babuškin oli oma elust poole — 22 aastat — 
mööda saatnud õhuteedel ning kuulus üldse esimeste vene lendurite hulka. Kaheksa 
hooaega oli ta töötanud viigrite luurajana Valgel merel. Kui palju hülgekütte oli ta hädast 
välja aidanud! Inimeste päästmine kujunes üldse Babuškini erialaks. Kui Umberto Nobile 
õhulaev purunes, tegi Babuškin päästelaevalt «Malõgin» viisteist lendu ning tõestas 
esimesena praktiliselt jääpankadele maandumise võimalikkuse. Muidugi ei saadud ilma 
temata läbi tšel-juskinlaste jääväljalt äratoomisel. Ei võidud Babuški-nita lennata ka 
Põhjanabale, kuigi arstid, tahtsid sellele keeldu peale panna. Aastaid oli tal turjal juba 
mitu üle neljakümne. 

Nagu Vodopjanov, nii ka Vassili Molokov kuulus seitsme esimese Nõukogude Liidu 
kangelase hulka. Kaheksa aastat tagasi hakkas ta lendama «Aerofloti» öistel liinidel. 
Esimesena kattis ta 1800-kilomeetrise vahemaa Krasnojarskist Igarkasse ühe päevaga. 
Tema hiilgevõiduks oli tšeljuskinlaste päästmine. Säbrus-juukseline, lühikest kasvu «onu 
Vasja» jõudis üksi jääväljalt ära vedada 43 inimest. Kuidas ta väikesesse P-S5-tüüpi 
lennukisse oskas ära mahutada korraga viis inimest, seda saladust teised lendurid päriselt 
kätte ei saanudki. Ainult karikaturistid püüdsid seda imetegu kujutada, lastes päästetavail 
rippuda kandepindade küljes. Reporterid aga ristisid Molokovi lennuki lendavaks 
trammiks. Ja alles aasta tagasi läbis onu Vasja tiibadel kogu Põhjameretee trassi, jättes 
selja taha 26 000 kilomeetrit. Nüüd kuulus tema komando alla lennuk N-171. 

N-172 piloodile Anatoli Aleksejevile oli tuntud Kara mere iga laht ja käär, sõbraks sai 
ta ka Severnaja Zem-ljaga, kust ta päästis hättasattunud talvitajaid. Ka Nobile õnnetu 
õhulaeva itaallastest võlgnesid kaks oma elu temale. Peale selle jõudis Aleksejev peavalu 
valmistada geograafidele, väites, et kaartidel kujutatud Nordenskiöldi arhipelaagi Taimõri 
saar koosneb tegelikult kolmest maatükist. 

Juhtlennuki pardamehhaanik Flegont Bassein oli juba kuueteistkümneaastase poisina 
tulnud lennuväkke. Sellest hoolimata ei täitunud tema unistus — istuda piloodikohale — 
kunagi. Viletsavõitu nägemise pärast praakisid kõik arstlikud komisjonid ta välja. Nii sai 
Basseinist aviomehhaanik. Kuid ka see amet võimaldas kangelastegusid. 1934. aastal 


juhtus Kaug-Idas Wrangeli saare lähedal tema lennukil avarii. Ainult ime võis päästa 
inimtühjale jääväljale sattunuid. Selle ime saatis korda Flegont Bassein: ilma töökodade 
abita remontis ta jääkõrbes hädamaandunud lennuki stardivõime-liseks. Jah, see 
väikesekasvuline poisinäoga mees võis ka kruvikeeraja ja meisli abil vanarauast masina 
teha. Kui Vodopjanov lendas Franz Josephi maale baasi rajama, võttis ta muidugi endaga 
kaasa ka Flegont Basseini. 

Isegi filmioperaator Mark Trojanovskit peeti suurte Arktika-kogemustega isikuks: ta oli 
1932. aastal Põhja-meretee läbi sõitnud jäälõhkujal «Sibirjakov» ning aasta hiljem üle 
elanud «Tšeljuskini» huku. 

Niisugused ja veel teisedki polaarässad marssisid 1. mai rongkäigus Rudolfi saarel. Oli, 
keda imetleda. Ainult publikuks ei jätkunud rahvast, kõik tegid rongkäigus kaasa. 
Niisamuti puudusid täiesti naiste kirevad rätikud ja heledad kilked. Austria kroonprintsi 
nimega maatükk oli ainult meeste saar. 

Rongkäigu lõpetas urisev roomikauto. Demonstrandid liikusid pooleteise kilomeetri 
kaugusele randa mahajäetud majade juurde. Siin roomikauto peatus, Schmidt ronis selle 
katusele ning pidas sellelt improviseeritud tribüünilt päevakohase kõne. Siis kõlas tühjade 
põhjamaa mägede vahel meeste karmihäälne «Internatsionaal»: 

Viimse võitluse maale 

lahing otsustav toob ... 

Samas astusid ette major Spirini püssimehed ja raketipoisid ning põrutasid õhku kolm 
kogupauku. Parasjagu siis, kui rohelised ja lillad raketid joonistasid helesinisesse taevasse 
värvilisi kaari, käis ilmatu kärakas ning eemal mustendanud kaijunukk lendas suuri 
lumepilvi tõstes õhku. Selle vägeva finaali olid korraldanud Mazuruki lennuki mehed. 

Miiting oli läbi, kuid keegi ei tahtnud veel baasi tagasi pöörduda. 

Noormehed uudistasid mahajäetud palkonni ja palusid ekspeditsiooni ülemat jutustada 
seiie ajaloost. 

Schmidt nõjatus vastu roornikautot, silus korra habet ning hakkaski elavalt 
žestikuleerides pajatama. 

-.. Käesoleva sajandi algul plaanitses ameeriklane Baldwin retke Põhjanabale ning 
leidis ekspeditsiooni finantseerijaks kapitalist Ziegleri. Ameerika miljonäri ei huvitanud 
Arktika, kuid ta lootis Põhjanaba vallutamise kõmust laialdast reklaami oma kaupadele. 
Kujuteldagu, millist mõju võiksid ostjatele avaldada pealkirjad: «Ziegleri laternad on 
järele proovitud Arktikas!», «Ziegleri püssi kardavad jääkarudki!», «Ziegleri suusad on 
jäigi jätnud Põhjanabale!» Ekspeditsioon koostati ameeriklastest ja norralastest, kes viidi 
laevaga Pranz Josephi maale. Nad korraldasid saarestikus koe-rarakendite ja ponidega 
mõned retked, kuid 82. laiuskraadist kaugemale ei jõutud. Õnnelikult naasnud eks- 
peditsiooni ümber tegid ajalehed küll natuke kära, kuid reklaamina Põhjanaba välja 
pakkuda ei saadud ning Ziegler leidis, et ta on oma raha eest liiga vähe saanud. 

Püüdes siiski investeeritud dollareilt protsente välja pressida, saatis Ziegler välja uue 
ekspeditsiooni käsuga vallutada tema nimel Põhjanaba. 1903. aasta hilissuvel heitis aurik 
«America» ankru siin, Teplitzi lahes. Ameeriklased kavatsesid pika polaaröö mööda saata 
laeval, kuid talvel surusid jääpangad «America» pardad sisse ning laev läks põhja. 
Polaäruuriiad jõudsid küll enne jääle tassida suurema jao ekspeditsiooni varustusest, 
sealhulgas ka maja ehitamiseks määratud palgid. Neist nad siis siin selle hoone 
taivitamiseks püstitasidki. Püüdsid ka Ziegleri ülesannet täita ning katsusid kolmel korral 


koerte ja ponihobustega rännata Rudolfi saarest põhja poole. Kuid mägedeks kuhjunud 
jäärüngad 

tõkestasid nende tee ja 82. laiuskraadist nad kaugemale ei jõudnud. Kevadel jätsid 
Ziegleri mehed Rudolfi saare maja ja osa varustust maha ning suundusid ponidega 
lõunasse. Teel veoloornad haigestusid viimane paar aga söödi näljaga ära. Suure surmaga 
komberdasid ameeriklased lõpuks Flora neemele, mille rannani laevad kõige hõlpsamini 
võisid tungida. Kuid aurikut neile sinna vastu polnud tulnud, sest sel aastal sulgesid 
jäämäed tee isegi Franz Josephi maa lõuna-servale. Kurnatud ja lootuse kaotanud mehed 
pidid veel teise pika polaaröö siin veetma. Alles järgmisel suvel jõudis laev Barentsi mere 
põhjaossa ning viis nad minema. 


8. LAHKUMINE VAIKSELT LAHELT 


3. mai hommikul oli Vaiksel lahel tõepoolest vaikne. Filmilikult virvendav meri 
peegeldas tumedaid ranna-kaljusid ja helevalgeid jäämägesid. Liustikult lahtimurdunud 
väikesed jääkamakad triivisid aeglaselt vees, suundudes piki Melleniuse väina Briti 
kanalisse. Markii ami neeme poolt puhus ajuti nõrk iiling. Taevas naeratas varakevadiselt 
helesinisena ja läbipaistvana, pilved olid öösi viimaseni minema purjetanud. 

Juba eile võttis radist vastu Seveljovi käsu kolida ümber Rudolfi saarele. 

Seni kui polaarjaama alalised elanikud starditeed puhastasid, tegi Leonhard Kruse 
saarel lahkumisringi. 

Ta laskus Sedovi pomooriristi juurest alla lagendikule ja jõudis pooletunnise käimise 
järel Vaikimise orgu. Polnud teada, kes ristis selle koha säärase luulelise nimega. Küllap 
oli Vaikimise org üldse Hookeri saare kaunemaid kohti. Sissekäigu kohal rippus lius- 
tikukeel, toetudes järsule firnlume seinale nagu lai katuseräästas. Keegi oli proovinud siit 
üles ronida: 

hallist lumemäiärist vaatasid vastu kirkaga löödud heledad astmed. Liustiku all 
mustendaval maalapil lebas kivistunud puutükke — tummi tunnistajaid muistsetest 
metsadest kaugel põhjas. 

Lendur murdis tüki pruunikasmusta puukivi ja torkas selle nahkkuue tasku. Hetke 
pärast kummardus ta uuesti maha, otsis huvitava süümustriga kivistise eelmisele lisaks. 
Viib tütrele, kui Leningradi jõuab. Iriina on juba üheksa aastat vana, talle meeldib kuulata 
jutte lennukitest, põhjapõtradest ja nartadega sõitmisest. Aga Iriinat näeb ta viimasel ajal 
harva, sest polaar-lendurina möödub suurem jagu aega kaugel põhjas. Ja kui ta ei lenda 
kaugel põhjas, siis on tal tegemist Moskvas, kus asub polaarlennunduse keskus. Neeva- 
linna satub ta nüüd harva. Ent peaaegu neli aastat lendas ta iga nädal Moskva ja 
Leningradi vahet. 

.. . Vara hommikul paiskavad rotatsioonimasinad Moskvas välja miljoneid eksemplare 
«Pravdat» ja «Izvestijat». Kuid Lenini linn sai Kommunistliku Partei ja Nõukogude 
valitsuse otsuseid ning üldse uudiseid teada alles õhtul, kui rong jõudis ajalehepakid 
kohale vedada. 1932. aastast alates võis ka Leningrad varahommikul lugeda Moskva 
lehti. Keskööl valmisid «Pravda» trükikojas veel ilmumata numbri laotud lehekülgedest 
matriitsid, kust need toimetati aega viitmata aerodroomile. Neli tundi hiljem jõudsid 
matriitsid Leningradi trükikotta ning rotatsioonimasinad võisid siingi käiku minna. 


Noid matriitse vedas Leningradi tema, Leonhard Kruse lennusalk. Ühel ööl Mihhailov, 
teisel Nikiforov, kolmandal Kruse ning jälle otsast peale. Lennata tuli iga öö. Katku siis 
lennuvälja udu, sadagu vihma, rabi-segu rahet, möllaku äike või tuisaku lund — ikka on 
aialehevedajad teel. Mihhailov, Nikiforov, Kruse. Mõned korrad ka Vodopjanov. Siis aga 
jälle Nikiforov, Mihhailov, Kruse. Ja 1934. aastal kirjutas toosama mat-riitsidelt trükitud 
«Izvestija», et pole esinenud juhtumit, kus lendurite süü tõttu oleks ajalehe trükkimine 
takistatud olnud. Aga ilmasid tuli ette igasuguseid. Ei söandanud vahel Moskva 
Keskaerodroomi ülemgi anda käsku õhkutõusmiseks. Hiljem anti välja isegi vastav 
ametlik paber. 

Piloot istus jäärüngale ja otsis nahkjaid taskust rahakoti. Sellest ilmus muude 
dokumentide vahelt nähtavale koltunud, murdekohtadest kuluma hakanud paber: 

MTU ülemale Matskevitšile, 

Leningrad, 

Matriitside transportimisel erilistes lennutingimustes luban salga komandöril Krusel, 
pilootidel Nikiforovil ja Mihhailovil keerulistes meteoroloogilistes tingimustes väljalendu 
otsustada oma äranägemise järgi. 

9.111935. — Anvelt'” 

Aga lennata tuli neil sellest heatahtikust paberist hoolimata. Muidu oleks Lenini linn 
jäänud ilma lehtedeta ning vaadanud etteheitva pilguga tema, Leonhard Kruse otsa. Ja ta 
startis vihmavalangus, piimakarva udus, äikesesähvangute vahel, tuisu ulumise saatel. 
Mõnikord kuulis lennuvälja mehhaanikuid vuntsidesse urisemas: «Enesetapjad!» Aga nad 
polnud hoopiski elule vihased, nad lihtsalt tegid, mis vaja. Kui juba tekkis 
kolmekümnendal aastail sihuke uus amet — matriitsivedaja —, siis pidi keegi ka selleks 
hakkama. Kõigi ennustuste kiuste ei kukkunud nad siiski kunagi oma uudistekoormaga 
alla. Et tal nüüd on tollest tööst järele jäänud vaid see narmendavate servadega paber, 
pole tema süü. Lõpp tuli hoopis teisiti. 

Uuendati matriitsivedajate kaadrit, Leonhard Kruse pidi hakkama uue teenistuskoha 
järele vaatama. Moskvas sai ta kokku Mark Ivanovitš Seveljoviga, kes nüüd kamandas 
Põhjameretee Valitsuse polaariendureid. Kutsus sinna ka teda, Leonhardi. Ütles: «Tunnen 
sind ja tean, kes sa oled. Vajan Põhjamereteele mehi, kes ikka mehed on.» 

Nii sai Leonhardist endalegi ootamatult polaarlendur. Ega küll senigi nood inimtühjad 
ja jäised põhjamaad tundmatud olnud. Kui kavandati uusi ülikaugeid lennutrasse 

ning katsuti järele kodumaiste lennukite võimsust, tuli siingi kaasa lüüa. Lendas 
Leningradist Irkuts-kisse ja sealt Põhja Jäämere äärde Nordviki neemele. Kokku tegi see 
oma 10 000 kilomeetrit välja. Ja kauge Leena jõe kaldamaad on ruut-ruudult läbi 
lennatud: kästi noist taigadest kaartide koostamiseks õhufotosid teha. 

Ja nüüd on ta siin Hookeri saarel, 80. laiuskraadist põhja pool ning poole tunni pärast 
lendab ta veelgi kaugemale, Arktikasse. 

Leonhard Kruse tegi kaare ümber Vaikse lahe ja hakkas tõusma üles mööda vastaskalda 
järsakut. See lõppes vastu merd hiiglasliku neljanurgelise kaljuga, mille kerguse 


? * Dokument L. Kruse lese R. Kruse valduses Moskvas. Silmapaistev eesti revolutsionäär Jaan Anvelt (1884— 
1837) töötas aastail 1929—1935 Moskvas NSV Liidu Tsiviilõhulaevastiku Peavalitsuse ülema asetäitjana, tema elust ja 
tegevusest jutustab raamat «Jaan Anvelt. Mälestusi ja dokumente J. Anveldist.» Tallinn 1965. 


mõõtmisel oli saadud 212 meetrit üle merepinna. Itaallased olid sellele rünkale nimeks 
andnud Rubiini Kalju. 

Siit avanes Hookeri saare kõige parem väljavaade, nii et õigusega oli koht saanud 
kalliskivi nime. Kalju lagi moodustas sileda platoo, kus võinuks leida ruumi jalgpalli 
mängimiseks. Ainult kui vasakäär oleks palli löönud auti, siis tulnuks sellele paadiga 
järele minna. Kalju laskus merre püstloodse basaltseinana, mille vundamenti palistas 
kitsas jääserv. Edasi virvendas kuni Scott-Kiltie'i saareni veepeegel üksikute jäämurdu- 
dega. 

Üle Vaikse lahe vaatasid Sedovi neemelt vastu lausk-jamad kaljud, mille jalamil näisid 
polaarjaama majakesed pappkarpidena. Vanaaegse pomooriristiga võistles sale 
metallmast punase plekklipuga, mille oli 1929. aastal püstitanud Otto Schmidt, kui aurik 
«Sedov» tõi ta siia meteoroloogiajaamale sobivat asupaika otsima. Akadeemik oleks 
meelsamini tahtnud jaama rajada Franz Josephi maa lõunaserval Northbrooke'i saarele, 
mille Flora neeme oli oma päevikutes ülistanud seal peatunud Nansen. See kuulus 
maanina oli hiiisematelegi polaarränduritele kõige ligipääsetavam koht Franz Josephi 
maal, kuid just «Sedovi» retke aegu sulgesid lõikuskuised laisad jäämäed Melleniuse 
väina ning Schmidt ei pääsenud Nanseni jälgedele. Nii olid nood 

looderdavad jäähiiglased osutanud Hookeri saarele hindamatu teene, päästes ta 
unustusehõlmast. 

Lendur heitis veel viimase pilgu Vaiksele lahele ning ruttas Rubiini Kaljult alla. Varsti 
oli ta juba oma truu masina kõrval. Üks meteoroloogidest nühkis lennukikerelt maha 
jääkoorikut ning juba kaugele paistsid silma mustad ' venekeelsed tähed ABHA 
APKTHKA CCCP H-128. Kruse tõi majast oma pambu ning istus juhise taha. 

Ja juba liugles ta õhus. Polaarjaama majad ja selle kõrval lehvitavad inimtäpid jäid 
järjest väiksemaks. 

Ühtlaselt kilomeetreid neelates porises lennuk selges põhjamaa taevas. AI triivisid 
silmipimestavalt päikeses kiilates suured jäärüngad. Selja taha vajus piklik Salisbury saar, 
kaugemal paremal ähmus Ziegleri nime saanud maatükk. Jääval ju ei ilmunud nähtavale 
ka Jacksoni saare juures, ikka sinetas eespoolgi lahtine meri. 

Krusel oli ülesanne leida Spirinit otsima saadetud mehed ja teatada, et nad pöörduksid 
Rudolfi saarele tagasi. Nartaekspeditsioonil polnud raadiot ning neile ei saadud sõna 
saata kadunud kolmiku kojujõudmi-sest. 

Kuid ka õhust polnud kerge tabada saarestikus ringi-uitavaid inimtäppe. Teeksid nad 
ometi tuld — suitsu oleks kaugele näha! Kuid mida põletada metsatul Franz Josephi 
maal? Ajupuidki juhtub nii kaugetele randadele harva. 

Otsimispiirkonda ahendas siiski lahtine meri, millest koerakelkudega kaugemale 
lõunasse ei pääsenud. Alles Karl-Alexandri maa ümbruskonnas algasid pidevad jääväljad. 
Esimesel tiirul lõunapoolsete rannakaljude kohal ei hakanud midagi elusat silma. Ei 
andnud tulemusi ka põikilend üle saare põhja suunas. Kruse muutis uuesti kurssi ning 
pöördus ida poole — jäid üle Raineri ja Hohenlohe saar, kuhu kelgumehed ka võisid 
jõuda. 

Raineri saare paljastunud mustast kaldatriibust libises üle mingi valge täpp. Lendur tegi 
pöörde ja liugles madalamale. See oli Arktika peremees, valge jääkaru, kes saagile ruttas. 


? * Venekeelne variant P yõmnmu Pork on kujunenud itaaliakeelsetest sõnadest rubino (rubiin) ja rocca (kalju). 


Kruse pöördus uuesti Karl-Alexandri maa suunas — see tundus siiski kõige 
tõenäolisema kohana, kust 

kelgumehi otsida. Nood ju teadsid, et Spirin lendas otse lõunasse, ning pidid siis ka 
samas suunas liikuma. 

Karl-Alexandri maa kaguranniku mägede jalamil midagi nagu liigahtas. Lendur tüüris 
mere poole, et vältida hädaohtlikke kaljusid, ning laskus saja meetri kõrgusele. Need 
ranna poole liikuvad mustad täpid osutusid tõepoolest inimesteks. Lendur heitis alla 
vimpli teatega, et otsitavad on tagasi. Ta tegi lühikese tiiru ranniku kohal — sobivat 
maandumispaika ei hakanud silma: kuni kaldani laus vesi, edasi aga jäärüngad ja kaljud. 
Pealegi poleks ta oma väikese lennukiga saanud neid kõiki ära viia: kuhu oleks ta 
mahutanud Starožko ja Latõgini ühinenud salkade koerad ja kelgud? Ta kõigutas tiibu, 
küsides selles lakoonilises keeles, kas kõik on korras. Vastuseks tõstsid mehed vanikuks 
seostatud käed üles: kõik on korras. 


9. LENNUK PÕHJANABA KOHAL 


Ülejärgmisel hommikul polnud taevas näha pilveraasugi, kõikjal õhetas vastu 
helesinine avarus. 

Rudolfi saare baasis valitses elav sagimine: oli määratud, et kohe lendab välja Pavel 
Golovin luurelennule Põhjanaba suunas. Schmidt käskis stardivalmis seada ka teised 
lennukid. Golovini PS-6 tüüpi kahemootoriline lennuk N-166 oli märksa võimsam kui 
ühe mootoriga P-5, Spirin ja Vodopjanov olid luurelennu planeerinud pika — kuni 88. 
laiuskraadini. 

Leonhard Kruse juhtus nägema, kuidas lendurirõivastuses Golovin enne starti kutsus 
kõrvale Vodopjanovi ning hakkas talle midagi salapärase näoga kõnelema. Esimesed 
laused polnud kuulda, siis tõstis erutatud Golovin häält ning Kruse kuulis tahtmatult pealt 
järgmist jutuajamist: 

Golovin: «Kui ma jõuan 88. kraadini ning ka seal on selge taevas, mida ma peaksin siis 
tegema?» 

Vodopjanov: «Sellega on ülesanne täidetud...» 

Golovin: «Tean, aga, Miša, saa aru ...» 

Vodopjanov: «Saan aru, sulle ei anna rahu Põhjanaba.» 

Golovin: «Kas suile annab?!» 

Vodopjanov: «Aga pooluseni ei jätku bensiini, sa ei saa siis enam tagasi.» 

Golovin: «Küll jätkub. Ma võtsin küllaldase tagavara kaasa.» 

Paus. Siis oli kuulda jälle Vodopjanovi häält: 

«Kui bensiini piisab ja ülem ei käsi tagasi pöörduda, pane siis otse poolusele.» 

Golovin: «Aga kui ma seal maanduksin?» 

Vodopjanov: «Seda pead sa juba ise otsustama.» 

Golovin: «Aga mida sina teeksid?» 

Paus. Siis kõlas Vodopjanovi naer: 

«Ausalt öelda, kui seal Põhjanabal peaks leiduma kusagil tasane jääväli, siis mina 
maanduksin.» 

Golovin: «Seda ma sinult ootasingi, Miša.» 


Vodopjanov: «Ainult, pane tähele, mina pole midagi lubanud. Mina ei tea sellest üldse 
midagi.» 

Golovin: «Oh sind küll! Hea küll, sa ei tea midagi.» 

Kruse nägi, kuidas kaks kanget pilooti — laiaõlgne Vodopjanov ja kleenuke Golovin 
— surusid vaikides kätt ning siis ruttas viimane pikkade sammudega lennuki poole. 
Kümme minutit hiljem tõusis Golovin juba õhku. 

Raadioruhv muutus ekspeditsiooni komandopunktiks, sinna kogunesid ülemad, et 
viivitamatult kuulda teateid. Väike tuba sai puupüsti inimesi täis: peale radist Stromilovi 
istusid siin järidel ja kaubakastidel Schmidt, Seveljov, Vodopjanov, Spirin ja Kruse. 
Viimasel kui lähisluure ülemal oli tähtis iga Golovini teade kõrva taha panna — võis 
juhtuda, et juba homme tuleb temal korrata luurelendu põhja. 

Pavel Golovin oli õnneliku tähe all sündinud, tema tee Arktikasse oli kulgenud otsekui 
pioneerikäsiraamatu järgi. Koolipoisina hakkas ta papist ja puupilpaist lennukeid 
meisterdama. Kodulinn Naro-Fominsk asus Moskva külje all ning pealinna lähedus 
avaldus selleski, et koolis tegutses innukas ja asjatundlik mudellennu-ring. Ringis õpetati 
teda arvestama tiibade tõstejõudu, peagi lendasid tema lennukimudelid kaugemale ja kõr- 
gemale teistest. Kui ta oli pioneeripükstest välja kasva- 

nud, siis tundus kõigile loomulik, et ta saadeti lennukooli. Ja tema purilennukid 
hakkasid järjest kaugemale ja kõrgemale lendama. 1932. aasta ühel lõikuskuupäeval sai 
Krimmis Kara-Dagilt startides Golovini purilennuk tiibadesse nii hea tuule, et püstitas 
maailmarekordi. Pärast lennukooli lõpetamist määrati Pavel lennuinst-ruktoriks 
Moskvasse. Siin juhtus ta tutvuma Anatoli Aleksejeviga ning vana Arktika ässa tõsi- ja 
luiskelood seiklustest teisel pool polaarringi ei andnud noormehele rahu. Jättiski Golovin 
maha kihava pealinna ning suundus lumeväljade üksindusse. Ja nüüd oli ta Schmidti 
ekspeditsiooni luurelennuki N-166 komandör ning kihutas koos nelja kaaslasega 
Põhjanaba poole. 

Iga poole tunni järel kirjutas Stromilov Rudolfi saare raadioruhvis pikkade harkjalgsete 
tähtedega üles Golovini sõnumeid, mida Seveljov samas kõigile toasolijaile valjult ette 
luges. Raadiogrammid olid meeltülendavad, N-166 saavutas takistusteta ühe laiuskraadi 
teise järel: 

«RUDOLFI SAAR. SEVELJOVILE. ÜLETAN 85. KRAADI. ILM ON SELGE, 
NÄHTAVUS HEA. PEAN KURSSI PÄIKESEKOMPASSI JA RAADIOMAJAKA 
JÄRGI. JÄÄ ON RÜNKLIK, KUID MAANDUMISEKS LEIDUB HÄID TASASEID 
VÄLJU. LÄHEN EDASI. GOLOVIN.»4 

Vodopjanov helistas ülemisele aerodroomile ning käskis prooviks käivitada kõikide 
transpordilennukite mootorid. 

Varsti ulatas Stromilov ekspeditsiooni ülema asetäitjale uue raadiogrammi: 

«LIGINEN 86. LAIUSKRAADILE. VASAKUL NÄHA KÕRGET KIUDPILVITUST. 
MOOTORID TÖÖTAVAD HÄSTI. OLEN RAHULIK, KÕIGIL ON TUJU HEA.» 

Jutuajamine raadioruhvis soikus. Kõik jäid põnevusega ootama edasisi teateid. 
Järgmine raadiogramm ennustas draamat: 


4See ja järgmised raadiogrammid tõlgitud raamatust: M.B,B02101+4HoB, HakpölibiX B ApkTuky. Mocrsa 1955. 


«88. LAIUSKRAAD. MEIE EES SEISAB PILVE-MÜÜR. OTSUSTASIME TÕUSTA 
PILVEDEST KÕRGEMALE, ET TEADA SAADA, KUI KAUGELE NAD 
ULATUVAD NING MILLISE ISELOOMUGA NAD ON.» 

20 minutit hiljem teatas Golovin: 

«LENDAME PEALPOOL TIHEDAID PILVI 2000 MEETRI KÕRGUSEL. 
POOLUSENI ON JÄÄNUD 100 KUNI 110 KILOMEETRIT. LÄHEN EDASI.» 

Kui Seveljovi suust olid kõlanud viimased sõnad, tekkis hetkeline vaikus, kõik vaatasid 
üksteisele hämmastunult otsa. Ainult Vodopjanov vahtis aknast välja, nagu oleks seal 
midagi huvitavat näha. 

«Kuidas ta edasi läheb?» katkestas vaikuse Spirin. «Lennukil ei jätku ju bensiini. Tal on 
tarvis tagasi pöörduda.» 

Kui ekspeditsiooni ülem ei väljendanud oma arvamust, hüüdis Spirin: 

«Golovin on peast segaseks läinud! Käskige tal, Otto Juljevitš, kohe tagasi pöörduda!» 

Nüüd käänas ka laiaõlgne Vodopjanov oma raskemeelse pilgu teiste poole ning sõnas 
rahulikult: 

«Bensiini tal jätkub, egas Golovin ole lihtsameelne. Ja proovige teda veel tagasi 
kutsuda, kui ta on juba kord nii pooluse ligidal.» 

«Distsipliin peab ometi olema,» nurises Spirin. «Aga kui ta ei saa tagasi?» 

«Mina Golovini asemel ka ei pöörduks enne Põhjanaba tagasi!» viskas Vodopjanov 
vastu. 

Spirin surus huuled kramplikult kokku ning vaatas üksisilmi Schmidtile otsa. 

«Vodopjanovil on õigus,» tegi lõpuks suu lahti ekspeditsiooni ülem. «Teda on nüüd 
võimatu veel tagasi kutsuda.» 

Kui aga peatüürimees ikka edasi põrnitses, naeratas Schmidt, silus oma habet ning 
sõnas vaikselt nagu ainult endale: 

«Mina poleks ka tagasi pöördunud. Ei armasta ma uksele koputada ja lävelt tagasi 
minna.» 

Pinge lahtus. Kõik mõistsid, et Golovinile ei anta tagasipöördumise käsku. Olgugi ta 
pilootidest üks kõige nooremaid, pidi just temale langema osaks au esimese nõukogude 
lendurina lennata üle Põhjanaba. Noorte päralt on juba kord julgus ja pealehakkamine. 

Kõik hakkasid üksteisest üle karjudes ennustama Golovini Põhjanabale jõudmise 
kellaaega. 

Ainult Leonhard Kruse istus endiselt oma nurgas ega 

poetanud sõnagi. Teda vaevas küsimus: kas ka tema oleks söandanud ettekirjutusest üle 
astuda ning 88. kraadilt lennata edasi Põhjanabale. Muidugi, kui tal oleks olnud PS-6 
tüüpi lennuk, siis küll, P-5 nii kaugele ei vii. Ja mida rohkem ta selle üle mõtles, seda 
süngemaks ta muutus. Tema polnud musterpoiss nagu Golovin. 

-. . Kodusõja lõpul sattus Moskva järjest rohkem külma ja nälja küüsi. Külvamata 
põldudega, seisvate vabrikutega, igasuguste isehakanud võimude ja bandede vastu võitlev 
maa ei suutnud enam pealinnagi varustada. Toidunormid jäid järjest vähemaks, neidki ei 
saanud alati kätte. Paljud linlased elatasid end riietusesemete ja muude asjade müügist 
mustal turul või ümberkaudsetes külades. Sõjaväljalt eluga pääsenud Gustav Kruse rabas 
maha kõhutüüfus, ema muutis järjest kõhnemaks tiisikus. Ja siis 1920. aasta algul sõlmiti 
Tartu rahu ning eestlased võisid soovi korral oma sünnimaale tagasi pöörduda. Ka 
Krused pakkisid oma vähesed järelejäänud asjad Hamovniki põiktänavas kokku ning sõit- 
sid Eestisse. Seal elas ju sugulasi, kes raskel ajal võisid toetada, ning üldse asuti külas 
leivale palju ligemal kui suurlinna agulis. 

Tema, Leonhard, sõdis aga sellal Samaara kubermangus pealetungivate 
valgekaartlastega ja ei saanud veel niipea ratsaväesinelit seljast. Nii läks tema tee 
vanematest ja õdedest lahku. Ainult kirjad käisid Eestimaa ja Venemaa vahet. Siis 
lakkasid needki. 

Eestist oli ta, Leonhard, viidud ära Moskvasse juba viieaastasena, hiljem poisipõlves oli 
ta sinna vanaisale külla saanud vaid paaril korral, palju mälestusi tal tollest maast ei 
jäänud. Kuid iialgi ei lasknud lahti teadmine, et ta on pärit sealt Läänemere-veerselt 
maalt. Ja aeg-ajalt tekkis üksindushetkel mõnes tuisuses polaar-jaamas lennuilma oodates 
salasoov uuesti toda maad näha. Näha vaskkikkaga kirikut aieviserval ja selle taga 
muistsete tapluste tallermaad — Linnamäge, kus ta lapsena oli leidnud roostetanud 
nooleotsi, kuulata vanaisa jutustusi Uandi mäkke maetud kullast ning sulistada Käpa talu 
all ojas hõbepajude varjus. 

Oh seda Käpa talu küll! Viirastus see Leonhardi elus nii ja teisiti, ei lasknud ta oma 
lapselast lahti ka tuhan- 

dete kilomeetrite taga. Kuigi see oli õigupoolest rohkem unenägu kui tõelisus. Ei olnud 
ju Leonhard ajanud ühtegi vagu Käpa põllul, polnud nood nurmed ühtegi vesivilli 
hõõrunud ta pihku. Aga murekortsu võisid nood peaaegu müütilised küngasmaad 
Leonhardi otsmikule künda siiski. Oli ta ju oma silmaga näinud kaebust, kus kirjutati, et 
lendur Kruse vanemad on Eestis mõisnikud. Ja miks ei võidud seda uskuda, kui ühe 
nõmeda sõja-väekirjutaja armust oli ta teenistuslehele kirjutatud rahvuseks — sakslane.” * 
Mida oli siis veel kergem järeldada, kui et ta on balti mõisnike võsu! Kuigi too kauge 
Käpa oli vaid kõige tavalisem kruusaste põllusiiludega keskmine Liivimaa kubermangu 
talu. Pealegi polnud Käpa kunagi kuulunud ta vanemaile, sest vanaisalt oli talu pärinud 
lell ja isa oli seal vaid esimesel talvel peavarju saanud pärast Eestisse tagasitulekut 1920. 
aastal. Hiljem püüdsid isa-ema end sisse seada Otepää alevis ning elatasid end juhuslikest 
töödest. 

Käpa mõis?! Õigupoolest teadis ta tolle nii saatusliku sõna teket. Lell Käpa Juhan oli 
käinud õigeusu kihelkonnakoolis ning võis kodus uhkustada vene keele purs-simisega. 
Kuid tsaari sõjaväes osutus ta sõnatagavara puudulikuks, ei teadnud ta täpselt sedagi, 
kuidas on talu vene keeles, vaid oli sünnikohana üles andnud — ujaenue Käpa. Ja nii 
oligi too õnnetu Käpa mõis sattunud arhiivipaberitesse. Leonhard mäletas, kuidas Juhan 
ise seda lugu jutustas, kui ta isaga enne maailmasõda kord Käpal sugulaste pulmas käis. 
Oli vist tema isegi kuskil toda anekdootlikku lugu rääkinud. Jah, venelastel oli vägagi 
paikapidav vanasõna: mis on kirjutatud sulega, seda ei raiu välja kirvega. Ning nood 
kirjad, olgu nad siis ükskõikse ametniku või pahatahtliku ametikaaslase käega kirjutatud, 
pöördusid järjest rohkem tema vastu. 

Mida küll peaks tegema üks halbade kirjadega lendur, kui tema ees seisab dilemma: kas 
astuda üle ettekirjutusest või mitte? 

Muidugi ei saanud alati kirjatähest kinni pidada. Seisis ju näiteks eeskirjades kenasti 
must valgel, et maanduda võib vaid siis, kui lennuväljal tuulekiirus ei ületa 

15 meetrit sekundis. Kuid lennuk ei saa igavesti õhus püsida ja kaugel põhjas pole 
aerodroome palju valida. On tulnud maanduda ka siis, kui tuul vihistas 25 meetrit 
sekundis. Aga sellistel juhtudel polnudki õigupoolest valikuvõimalust. Vahel tuli riskida 
seltsimeeste või töö huvides. Aga mis siis, kui tõepoolest tekib kiusatus riskida enda 
huvides? 

Hetkeks oli Leonhard Kruse Golovinile kade. 

Üle raadioruhvi ukse vaatas sünoptik Boriss Dzerd-zejevski. Tal oli murelik teade tuua: 

«Ilm läheb jälle halvaks, läänest ligineb pilvesein. Kas see ka Põhjanabani ulatub, ei saa 
praegu öelda.» 

limaprognoos anti edasi Golovinile. Mõne minuti pärast jõudis Rudolfi saarele 
vastuseks raadiogramm: 

«RUDOLFI SAAR. SCHMIDTILE. LENDAME PÕHJANABA KOHAL. OLEME 
UHKED, ET MEIE PUNANE LIND JÕUDIS MAAILMA KATUSELE. SUUREKS 
KURVASTUSEKS ON AGA POOLUS SULETUD, PILVEDEST EI ÕNNESTU LÄBI 


5 *L, Kruse sõjaväe-teenistusleht R. Kruse valduses Moskvas. 


TUNGIDA. PÖÖRDUN TAGASI. RUDOLFI SAARE ILM MIND EI HÄIRI, 
BENSIINI ON KÜLLALDASELT. GOLOVIN.»* 

Akadeemik vaatas kella: see näitas 16.23. Kalendrilehel seisis 5. mai 1937. Kõik tõusid 
püsti, plaksutasid käsi ja karjusid hurraa. Pavel Golovin oli tõestanud, et ka nõukogude 
lennukid on võimelised jõudma Põhjapoolusele. 

Uuesti kiindusid pilgud radistisse. Golovin oli küll julgustükiga hakkama saanud ja 
võitnud, kuid tema tulevik tegi muret. Ilm halvenes kiiresti. Vodopjanov helistas 
aerodroomile ja käskis suurte lennukite mootorid seisata ning õhkutõusmiseks ette 
valmistada väikese U-2. 

Neli tundi pärast Golovini jõudmist poolusele mattus Rudolfi saare pealennuväli 
tihedasse uttu. Alumisel aerodroomil näis veel olevat laskumiseks võimalusi ning kiiresti 
saadeti mehed maandumisrada pikendama. Vodopjanov ise tõusis U-2-ga õhku olukorda 
selgitama. Lennusalga ülem tegi kindlaks, et Rudolfi saare ümbruskonnas matsid 
pilvetekid juba kogu taeva, kuid 

* M.B.BononFksHoB, Ha KpbUIbIX B ApKTHKy. MocrBa 1955, Ik. 213. 

madallennul võis veel jõuda Tepiitzi lahe äärde. Ta tegi Rudolfi saare ja Karl-Alexandri 
maa kohal mitu ringi, lootes nähtavale ilmuvat Põhjanaba võitjat. Kuid Goio-vinist 
polnud kuulda kihku ega kahku. 

Vodopjanov maandus alumisel lennuväljal ja kiiresti hakati lennuki paakidesse valama 
uut kütust. Polaar-jaama haaras ärevus. Radist Stromilov püüdis kõrva-klappides tabada 
iga kahinat, kuid Golovinilt teateid ei tulnud. U-2 tõusis uuesti õhku, sedapuhku 
piloteeris Ilja Mazuruk. Kuid ka temal ei õnnestunud leida Golo-vini. Viimane andis aga 
endast pika ootamise järel elumärki eetris ning palus raadiopeilingut — nähtavasti oli ta 
kursilt kõrvale sattunud. 

Möödus veel pool tundi. Siis tuli lennukilt N-166 raa-diosrrmm: 

«LENDAN ALLPOOL PILVI. RUDOLFI SAART EI NÄE. BENSIIN LÕPEB. MEIE 
ALL ON LAHVA VESI JA VÄIKSED JÄÄTÜKID. GOLOVIN.» 

Peale radisti ruttasid kõik majast välja ning sihtisid pilke põhjataevasse. Udu hakkas 
kanduma ka majade kõrval asuvale alumisele lennuväljale, kus lumele laotatud suur must 
riidest T täht näitas maandumissuunda. 

Eeter vaikis, taevas vaikis. 

Kui ootus ja ärevus muutusid närvesöövaks, hakkas kostma tumedat mootorimürinat. 
Põhjakaare asemel sööstis läänest üpris madalalt lennuk Tepiitzi lahele ega teinud tavalist 
ringi lennuvälja kohal. Piloot ei jõudnud õigel ajal kiirust maha võtta ning lennuk tuiskas 
hüpeldes maandumisrajalt edasi kaldaserva poole. Maja lävel seisjad jooksis külm viirg 
südame alt läbi: kui lennuk järgmistel hetkedel ei peatu, siis kukub ta järsakust alla. 

N-166 jäi seisma otse kaldaserval. Golovin oli tõepoolest õnneliku tähe all sündinud. 


10. KARUJAHT 


Järgmistel päevadel halvenesid jälle ilmad, lend Põhjanabale lükati edasi. Rudolfi 
saarel hakkas kummitama igavus. Igaüks püüdis aega surnuks lüüa ja leida meelelahutust. 
Pardamehhaanikud käisid ülemise lennuvälja juurest pikki suusaliuge tegemas, 
Vodopjanov kirjutas päevikut, Sima Ivanov korraldas lööklaulude võistluse, 


filmioperaator Mark Trojanovski lavastas stseene karupoegadega ning võttis neid suures 
plaanis lindile. 

Ekspeditsiooni saarele saabumise päeval olid talvita-jad tapnud suure emakaru, kellest 
jäi maha kaks poega. Karupojad ei osanud veel vabadust taga ihata ning harjusid kiiresti 
polaar jaamaga, kus kokad neid toidu jäänustega heldelt toitsid. Suuremat karupoega 
kutsuti Miškaks, väiksemat Maškaks ning algul jalutasid nad vabalt hoonete ümber ringi. 
Kuid peatselt hakkasid nad pahandust tegema: tassisid ära hundinahkseid saapaid, rebisid 
kasukaid lõhki, kippusid toiduainete lattu. Tuli nad kinni panna ning esialgu ei leitud 
paremat kohta, kui lükati sauna. Kui neid järgmisel hommikul vaatama mindi, pani 
loomade välimus kõiki südamest 

naerma: valgetest jääkarudest olid saanud mustad mur-janid! Et Trojanovskil 
poolelioleva karufilmi tõetruudus ei kannataks, tuli Miška ja Maška sealsamas sooja vee 
ja seebiga nõest puhtaks küürida. Edaspidi karupoeg! enam sauna ei jäetud, vaid 
agressiivsem Miška pandi ketti, tasane Maška jäeti esialgu vabadusse. Seda ränka 
solvamist ei suutnud Miška välja kannatada, vaid pistis vihaselt möirgama ning hakkas 
oma õde tigedalt küünistama, kui see tema haardeulatusse ilmus. Trojanovski sai aga 
filmida hulga dünaamilisi kaadreid ning pidas seda oma parimaks loominguliseks 
päevaks Rudolfi saarel. 

Naerda oli põhjust pealtvaatajatelgi, ainult major Ivan Spirin liikus endassetõmbunult 
ringi. Vist ei olnud ta ikka veel päriselt üle saanud õnnetu lennuretke järelmõjust. 
Lendurid püüdsid teda tögada, et ta ka Jacksoni ja Deaki saarelt polnud suutnud 
karunahka kaasa tuua, kuigi seal kaks ja pool ööpäeva vapralt oli külmetanud. 
Langevarjunduse spetsialist Moškovski pakkus Spirinile lohutuseks ahela otsas 
märatsevat Miškat. Kui major ei peaks raatsima nahka võtta, siis võib tema, Moškovski, 
karu jaoks konstrueerida spetsiaalse langevarju. Kui eitatagu ette, milline efekt: nad 
lendavad tagasi Moskvasse, jõuavad Frunze-nimelise Keskaerodroomi kohale, 
lennujaama treppidel rahvamurd ootamas Arktika võitjaid, ja äkki lennukite asemel 
laskub langevarjuga alla ehtne jääkaru! Spirin kui tolle karu omanik võidaks kohe kõikide 
daamide südamed ... 

Nii need luuslanki löövad lendurid ääsisid peatüüri-meest ning varem või hiljem 
jõudsid nood naljalood ka ekspeditsiooni ülema kõrvu. Akadeemikul hakkas nöö-gitavast 
majorist kahju, ta silus oma pikka habet ning leidis nõu. Kutsus enda juurde polaar jaama 
kaks tal-vitajat ning sosistas neile paar lauset. Vanad polaarme-hed noogutasid ning 
läksid tagasi oma töö juurde. 

Ülejärgmisel ööl astus kuulmatul sammul tuppa, kus magasid Spirin, Vodopjanov, 
Molokov ja Babuškin, kajur Zujev, sakutas peatüürimeest õlast ning sõnas sosinal: 

«Tõuse üles, Ivan Timofejevitš!» Ivan Timofejevitš urises pahaselt ega saanud aru, 
miks teda kõige magusama une pealt üles aetakse. Vana 

kajur heitis ettevaatliku pilgu norskava Vodopjanovi poole ning sosistas siis ärevalt: 
«Karu! Suur karu on rannas!» 

Ühe ropsuga oli Spirin koikust püsti, paari minuti pärast järgnes ta juba kajurile, püss 
käes ja padrunid kasukakarmanis. 


Minna ei tulnud kaugele. Ziegleri palkonni juurest pöördusid nad mererannale. Siin ühe 
jäärünga taga jäi Zujev seisma, surus sõrme vaikimise märgiks suule ning ulatas majorile 
binokli. Spirin keeras okulaarid selgeks ning nägi jääküngaste vahel aeglaselt liikuvat 
valget karu. Zujev osutas pöidlaga paremale. Major keeras pisut pead ning nägi eemal 
lahvavee ääres jääkamakal lamavat viigrit. Vasakult ligines talle ettevaatlikult hiilides 
karu ja oli jõudnud paarikümne sammu kaugusele. Vaene kirju hüljes ei märganud 
vaenlast. Äkki tabas viiger mingi kahtlase heli ning kadus välkkiirelt vette. Kiskja jäi 
pettunult seisma ning pöördus ümber. Spirin tõstis püssi palge. 

Saatja raputas pead ja sosistas hoiatavalt: «Kauge.» 

Ootamine näis mõistlik: karu pidas vähekese aru ning tatsas ranna sihis, tuli otse Spirini 
seisma, nuuskis õhku ning muutis kurssi. Paari hüppega jõudis ta servadest külmunud 
lahvanduseni, purustas käpalöögiga jääklaasi ning hüppas vette. Spirin ja Zujev kargasid 
kaldast alla ning sörkisid lahvan-duse poole. Kaua aega ei andnud loom endast elumärki. 
Kui karu lõpuks jälle nähtavale ilmus, siis hoopiski mitte seal, kus ta vette oli 
sulpsatanud. Tulistamiseks jäi ta ikka kaugele. 

Äkki pääses sügav ohe Spirini suust: karu ei sörkinud enam rannaga paralleelselt, vaid 
pani galoppima merele. Ka Zujev õhkas: 

«Oh, Ivan Timofejevitš, millise elaja lasksite käest!» 

«Ma võtan lennuki ja ajan ta randa tagasi!» sattus tüürimees hasarti. Spirin viskaski 
püssi Zujevi kätte ja pistis lippama alumisele aerodroomile. Seal seisis väike lennuk. 
Mootor ei tõrkunud, vaid hakkas peatselt korrapäraselt mürisema. Spirin oli valmis 
startima, kui nägi lennuväljale sibamas Zujevit. Kajur vehkis kätega. Spirin vähendas 
mootori tuure: 

«Mis juhtus? Kuhu karu jäi?!» 

«Karu on surnud.» «Kuidas?!» 

«Olen süüdi, Ivan Timofejevitš,» karjus Zujev üle mootori mürina. «Karu sattusin 
tapma mina.» Spirin lülitas mootori välja. «Kuidas see siis juhtus?» 

«Nagu te, Ivan Timofejevitš, jalga lasksite, nii pani karu tagasi ranna poole ajama. Tuli, 
pimeloom, otse minu peale. Ei jäänud muud üle, kui tulistada. Jõudis juba kolmekümne 
sammu kaugusele, ega siis ole passida enam midagi. Panin partsu ja siruli ta jäi.» 

«Ühe pauguga?» 

«Ühe pauguga. Läki nahka võtma.» 

Mehed tõttasid tagasi Ziegleri onni juurde. Kalda all lebas suur koheva karvaga jääkaru. 
Spirin käis tiiru ümber looma ega suutnud tükk aega sellelt pilku lahti kiskuda. Ohkas siis 
ja hakkas sõna lausumata polaar-jaama poole astuma. Ei vaadanud enam tagasigi. 

«Kuhu nüüd, Ivan Timofejevitš? Karu lasksime me ju üheskoos, pool saagist kuulub 
teile. Ega ma nahast hooligi, võtke see tervenisti endale, me teeme poistega sinkidest paar 
parajat praadi,» pakkus Zujev. 

Spirin ei vastanud midagi ja läks katkestatud und jätkama. 

Hommikueine aegu jutustas Zujev, kuidas ta koos Ivan Timofejevitšiga karu laskis ning 
kui hea jahimees major on. Spirin hüppas häiritult püsti ja hüüdis üle söögisaali, et karu 
laskis Zujev üksi. 

Igast naljavõimalusest kinnihaaravad lendurid nõudsid asja andmist ekspertiisi. 
Ekspertiisikomisjon moodustati aega viitmata ning juba kümme minutit hiljem koputas 


«Pravda» korrespondent Brontman vaikuse nõudmiseks lauale ja luges diktorihäälel ette 
otsuse: 

«Ekspertiisikomisjon, koosseisus piloot Moškovski, tüürimees Rubinštein ja ajakirjanik 
Brontman, tutvunud asitõenditega ning kuulanud üle tunnistajad, tuli järeldusele: 
kõnesolev karu Ziegleri maja juures rannal ei osutu üldse kellegi poolt tapetuks, vaid suri 
ise naerukrampidesse, kui nägi pühapäevaküttide nalja-trikke. Otsus on lõplik ja 
edasikaebamisele ei kuulu. Kes sellega rahul pole, võib osa saada karupraest.» 

11. KUI LÕPPES BENSIIN 


Järjekordne purgaa sulges Rudolfi saare elanikud kolmeks päevaks majadesse. Üles 
suurele lennuväljale jäi üksi valvama aerodroomi komandant Melnikov. 

11. mai hommikul näitas ilm paranemise märke, lumesadu oli öösi lakanud. 

Aga udu jätkus ülal sedavõrd, et Golovin oma kahemootorilisega Melnikovi juurest 
õhku tõusta ei saanud. Väike P-5 võis aga startida alumiselt lennuväljalt. Nii saidki käsu 
luurelennule minna Leonhard Kruse ja tüürimees Rubinstein. 

limakuningaks kutsutud Dzerdzejevskit olid surmani ära tüüdanud lendurite norimised 
ja nöökamised halva ilma pärast. Nagu oleks tema saanud ilma tellimise peale teha. Isegi 
paaripäevalist ilmaennustust ei maksnud siin Franz Josephi maal välja pakkuda. Kolman- 
daks lendajaks seekord tuligi Dzerdzejevski, sest tahtis oma silmaga veenduda, kas põhja 
pool tõepoolest ei leidu selget taevast. Võib-olla on tema prognoosid liiga ettevaatlikeks 
muutunud. Saaks ometi kord need irisejad Rudolfilt minema saata! 

P-5 paakidesse mahtus bensiini üheksaks lennutun-niks. Kuid sandi ilmaga polnud tark 
lennukit liiga koormata ning Kruse käskis osa kütust tsisterni tagasi pumbata. Teplitzi 
lahelt 84. laiuskraadini jõudmiseks piisab kahest tunnist. Kaks tundi tagasi pluss veel 
tagavara kolmeks tunniks — sellest peaks aitama. 

Ja siis istusid nad oma kohtadele — piloot Kruse, tüürimees Rubinstein ja 
meteoroloogist reisija Dzerdzejevski. 

Lennuk tegi tiiru baasi kohal ning suundus põhja. 

Paarikümne minuti pärast võttis Rubinstein vastu esimese raadiogrammi: 

«KRUSEL. G. PÕHJA POOL MUUTUB ILM PAREMAKS. NÄHTAVUS 
KÜLLALDANE, ET LÄBI MURDA.» 

«Tahavad meid lohutada,» pistis kurjalt naerma Boriss Dzerdzejevski. «Minu arust on 
põhja pool samasugune piimasupp kui Rudolfil.» 

Keegi ei vaielnud ilmakuningale vastu — tal polnud viisiks eksida. 

Ei muutunud taevas põhja pool selgemaks ühtigi. Kui nad leidsid pilvelahu ning sealt 
läbi murdsid 1500 meetri kõrgusele, ujus lennuki ümber ikka udukoon-laid ja 
pilveräbalaid. Ainult korraks tabas Rubinstein päikest ning jõudis määrata astronoomilise 
asukoha — nad olid kõige kiuste 84. laiuskraadi lähedale välja jõudnud. 

«Ei tule praegu Põhjanaba-lennust midagi välja. Kahjuks oli mul õigus,» tegi 
kokkuvõtte Dzerdzejevski. 

Igaks juhuks lendasid nad veel edasi põhja poole. Silmapiir muutus järjest 
hämusemaks. Ees sinetas tsüklon. Dzerdzejevski lähetas Rudolfi saarele raadiogrammi, et 
nad pöörduvad tagasi. 


Kursi muutmine oli aga juba hiljaks jäänud. Tsüklon on kiirem kui väike 
ühemootoriline lennuk. Tsüklon sai nad kätte ammu enne Franz Josephi maad. Kadus vii- 
manegi riba hallist taevast, horisont muutus olematuks. 

Güroskoobi klaasi all võbises eredalt valgustatud ring, sinna oli joonistatud helesinine 
taevas, horisondi must joon ning lennuki tume siluett selle kohal. Ja too 

siluett kaldus paremale. Järelikult kaldus paremale ka lennuk. 

Silmanurk registreeris osuteid ja lennuhorisonti automaatselt, masinlikult liigutas käsi ] 
ühikut. 

Väljas õhukese seina taga märatses tuul, ümberringi mulksus pilvemass. Nagu 
haputainas. Proovi sellest välja rabelda! Aja järgi peaks ammu nähtavale ilmuma Fligely 
neem, aga mingit märki maast ei hakanud silma. 

Kruse heitis veel kord kontrolliva pilgu kellale ja kütusemõõtjale ning asus laskuma. 
Kõrgusemõõtja osuti kukkus närviliselt hüplema. 800 meetrit... 700 ... 550 .. . 325 
meetrit. Maad ei ilmunud nähtavale. Ei tuttavat Rudolfi saart, ei mõnda teist mäekühmu 
või kaljuseljandikku. Kogu Franz Josephi maa saarestik oli vahepeal nagu kuhugi ära 
ujunud. Võib-olla oli Golfi hoovus ta kohalt nihutanud või Lapimaa nõiad ta mere põhja 
loitsinud. 

Ja masin ei reageerinud enam endise sujuvusega lenduri tahtele. Piloot tundis kogu 
kehaga, kuidas lennuk muutub järjest raskemaks ja kohmakamaks. Leonhard Kruse oli 
küllalt polaarmaadel lennanud, et teada, mida see tähendab. 

Lennuk jäätub. Selle vastu ei saa õhus midagi ette võtta. On vaja enne maanduda, kui 
lennuk jõuab liiga palju jääd enda külge koguda. On tarvis laskuda varem, kui juhik 
lakkab sõna kuulmast ning lennumasin lastud pardina alla plärtsatab. 

Kõrgusemõõtja näitas 200 meetrit, siis nõksatas osuti numbrile 150. 

Äkki viirastus eespool mingi tume vööt. Mis see võiks olla? Kas tõepoolest saar? 
Missugune? Mõned Franz Josephi maa mäed küünivad kõrgemale kui kolmsada meetrit 
üle merepinna. Kaljunukiga ei põrka lennuk kokku rohkem kui üks kord. 

Kruse rebis juhikut järsult enda poole. Jäätunud lennuk kuuletus piloodile 
vastumeelselt, võttes vaevaliselt kõrgust. 

Salapärane tume vööt kadus sama äkki kui oli ilmunud. Jäi selgusetuks, oli see saar või 
mitte. Franz' Josephi maa ei andnud endast ikka kindlat tunnus-märki. Oleks võinud 
uskuda, et lennuk seisab paigal, 

ainult bensiinimõõtja osuti nihkub halastamatu järjekindlusega nulli poole. 

Kruse laskus uuesti. 75 meetri kõrgusel lõppesid pilved, kuid merd mattis udu, nähtavus 
ei küündinud veerandi kilomeetrinigi. 

Lennuki kursist polnud enam aimu. Pooluselähedastel aladel võivad magnetkompassi 
hälbed osutuda suurteks. P-5 tüüpi lennukitel on pealegi güromagnetkompass paigutatud 
metallist juhttrosside ja küttetorustiku naabrusse ning teda ei tohtinud kontrollimatult 
uskuda. Pilvedes ja udus polnud aga mingit orientiiri. Jäi veel üle güropoolkompass, kuid 
see suudab kurssi hoida vaid lühikest aega, juba tunni aja jooksul võib osuti 15° kõrvale 
kalduda. 

Kui Rubinšteinil oli viimane kord õnnestunud näha päikest, oli Kruse 
güropoolkompassi osuti reguleerinud nullile. Ent lennuki kallaku ja pikaajalise pilvedes 


viibimise tõttu hakkas end rahutult tundma ka gürokom-pass. Nüüd näitas ta tont teab 
mida. 

Lennuk liikus veel vaid paarikümne meetri kõrgusel. AIl võis näha lahvavett, mis 
muutus varsti lahtiseks mereks. Franz Josephi maad polnud. Nad pidid asuma kas Rudolfi 
saarest põhja pool või olid jõudnud üle arhipelaagi lõunasse. Esimene võimalus näis nii 
pika iennuaja tõttu vähetõenäoline. 

«Nüüd me küll läheme Barentsi merele suvitama,» sõnas Rubinštein. 

«Kui me sellel kursil edasi põrutame, peaksime varsti jõudma Soovide neemele,» arvas 
ka Dzerdzejevski. 

Soovide neem — milline kummaline nimi! Nagu võiks maailmas leiduda kohti, kus 
soovid iseendast täituvad. Soovide neem asub Novaja Zemlja põhjatipus, aga tema, 
lendur Kruse, vajab praegu Franz Josephi maa põhjaserva. Kas Fligely neeme, Teplitzi 
lahte või Middencorfi liustikku. Ja keegi teine ei või seda soovi täita, kui ta ise seda ei 
suuda. Rubinšteinil ja Dzerdze-jevskil on õigus — tuleb pöörata tagasi. 

Kruse viis lennuki viirangusse ning tegi 180-kraadise pöörde. Nüüd peaksid nad 
suunduma põhja. Aga vaevalt õnnestub täna Rudolfi saarele jõuda. Hea, kui leiaks mõne 
tasase jääpanga. Siin ujub vaid väikesi lahtimurdunud rüsijäätükke, korralikke panku ja 

jäävälju võib leiduda kaugemal põhjas. Sellepärast tagasi põhja! 

Bensiinimõõtja skaalale on parem mitte vaadata — osuti jõuab varsti välja vasaku 
servani: kütust jätkub veel vaid mõnekümneks minutiks. 

Kruse käskis Teplitzi lahele saata raadiogrammi: «Bensiin saab otsa. Hakkan 
maanduma.» 

Kuid maanduda polnud ikka veel kusagile. Lennuk rippus madalal vee kohal, kõrgemad 
lained olid valmis limpsima alumisi kandepindu. 


12. RAADIOGRAMMID 


«RUDOLFI SAAR. ŠE VELJO VILE. BENSIIN SAAB OTSA. HAKKAN 
MAANDUMA. KRUSE.» 

Lennuki N-128 piloodi viimane raadiogramm tekitas Teplitzi lahe raadioruhvis 
hämmastust. Siia kogunenud mehed — Schmidt, Seveljov, Vodopjanov ja Golovin — 
vaatasid üksteisele ärevalt otsa. Üldist meeleolu väljendas Vodopjanov: «Kuidas 
maanduma?! Kuhu ta laskub? Nad saavad hukka.» 

Kambrisse tekkis rusuv vaikus. 

«Neid ei saa praegu aidata,» lausus lõpuks vaikselt Mark Seveljov. 

«Säärase ilmaga ei saa välja lennata,» väristas pead Golovin. 

«Ja kust neid otsida? Ei tea ju koordinaate,» ohkas sünge Vodopjanov. 

Radist Stromilov nihutas jälle kõrvaklapid tihedamalt kõrvadele. Kuulda oli ainult 
kaugete polaarjaamade piiksumist. Kruse lennuk ei andnud endast enam elumärki. 

Kas õnnestus neil maanduda? 

Sellele küsimusele võisid praegu vastata ainult maandujad ise. Kuid nad vaikisid. 
«Ajasid lennuki nii puruks, et ka raadio ei tee enam häält,» oletas Golovin. 

«Kui ongi enam ühtegi raadiogrammi lähetajat,» viskas sõna sekka Stromilov. 


«Nonoh, ärge nüüd hakake enneaegu matuseid pidama,» muutis jutukurssi Schmidt. 
«Kruse on hea lendur, suurte Arktika kogemustega, küll ta kuskil ikka maandus.» 

«Äärmisel juhul ajas ainult teliku puruks,» toetas ülemat Vodopjanov. 

«On neil kummipaat kaasas?» küsis akadeemik. 

«Jah, ning toidumoona võtsid ka küllaldaselt ühes,» kinnitas Seveljov. 

«Isegi narta on neil pardal,» lisas Vodopjanov. 

«Noh, kui neil on kummipaat ja narta kaasas, siis nad ei hukku,» rahustas Schmidt. 
«Tulevad kas või jalgsi ära.» 

«Nad olid juba kuskil siin Rudolfi ligidal,» lisas Vodopjanov. 

«Udus on aga kerge eksida. Mõtled ise, et astud saare poole, kuid tegelikult vantsid 
Põhjanaba poole,» sõnas Golovin. 

«Pole viga, seal on juba Golovini lennuki jäljed ees,» püüdis akadeemik nalja teha. 

Kuigi kõik teadsid, et Golovin seal ei maandunud, ei hakanud keegi naerma. 

«Senini on meil ikka suhteliselt hästi läinud,» mõtiskles valjult Vodopjanov. «Spirin 
tegi küll muret, aga tema seiklused lõppesid õnnelikult. Ja ka sina, Pavel Georgijevitš, 
sünnitasid oma Põhjanaba-retkega tsipake ärevust.» 

Pavel Golovin naeratas. Vodopjanov viis väikese pausi järel oma mõttekäigu lõpule. 

«Aga Kruse lend on kõigist senistest hädaohtlikum.» 

Arutati asja nii ja naa, kuid midagi ei suudetud kadunute koheseks aitamiseks välja 
mõtelda. 

«Vaiksemalt!» hõikas korraga Stromilov. 

«Mis? Kas lennuk teatab endast. ?» 

«Jah. Väga halvasti on kuulda.» 

Kõik vaikisid poolelt sõnalt ning püüdsid radisti näoilme järgi ära arvata sõnumi sisu. 

Viimaks ometi lõpetas Stromilov kannatuse proovi ning ulatas ekspeditsiooni ülema 
asetäitjale raadiogrammi: 

«RUDOLFI SAAR. SEVELJOVILE. HALVA ILMA JA KÜTUSEPUUDUSE TÕTTU 
PIDIN MAANDUMA. LENNUK JÄI TERVEKS. KUS ASUME, PRAEGU EI TEA 
KUI PÄIKE ILMUB NÄHTAVALE, MÄÄRAME KOORDINAADID. PRAEGU 
ANDKE RAADIOPEI-LINGUT. HÄDAVAJALIK ON ALLA VISATA MEILE 200 
KILOGRAMMI BENSIINI. KRUSE.»6 

Kõik hakkasid rõõmsalt käratsema, kuid radist käsutas nad uuesti vaikima. Esimesele 
raadiogrammile järgnes kohe teine, sünoptik tahtis nähtavasti tõendada, et ka tema on 
elus ja töövormis: 

«VÄLJALEND POOLUSELE VÕIMATU. PÕHJANABA JA 84. KRAADI VAHEL 
TSÜKLON. DZERD-ZEJEVSKI »7 


13. ALLAHINNATUD JÄÄPANK 


Lõpuks triivis ekslejatele vastu küllaldase suurusega valendav väli. Leonhard Kruse viis 
lennuki viirangusse, et teha laskumiseelset ringi maandumisplatsi kohal. 

Jää oli kaetud värske lume kihiga ning näis hallikarva. Säärane varjund on noorel 
hapral jääl. 


6M.Bon2oncesHoB, Hakpeuibsx B ApkTuky. Mocrsa, 1955, Ik. 219. 
7M.BononcesHoB, Hakpeuibsx B ApkTuky. Mocrsa, 1955, Ik. 219. 


Piloot rebis lennuki otsekursile ning püüdis uuesti kõrgust võtta. Vaevaliselt kerkis N- 
128 paarkümmend meetrit kõrgemale ning lahvavesi jäi viisakasse kaugusesse. 

Viie minuti pärast ilmus nähtavale uus jääväli. Ülalt ei paistnud see meelitavana, oli 
näha pragu. Edasi otsida ja valida jääpanku tundus aga ohtlik — paaki ei jää enam niigi 
palju kütust, et saaks teed keeta. 

Lahva vee tumeda riba järgi orienteerudes viis piloot lennuki maanduma. Sujuvalt 
puudutasid suusad lund, lennuk jooksis ühtlaselt jääväljal poolsada meetrit ning tegi 
seejärel järsu hüppe. Esimesele põrkele järgnes kohe teine — ülalt polnud näha kahte 
jäärüngajada, mis olid rivistunud põiki üle väljaku. Üleni võbisedes ja ühele küljele 
kaldudes jäi lennuk seisma. 

«Telik murdus!» karjatas Kruse ning hüppas esimesena 

lennukist alla. Talle järgnenud Rubinstein aga ei jäänud oletust uskuma, vaid haaras 
tööriistakastist suure mutrivõtme ning koputas kogu maandumisseadme läbi. Igal pool 
laulis vastu terve metall oma rõõmsa heliga. 

«Telik on terve!» hõikas tüürimees. «Sa, Leonhard Gustavovitš, oled kas õnneliku tähe 
all sündinud või kuratlikult hea piloot.» 

Kõigi kolme hädamaandunud mehe tuju muutus kohe heaks, ehkki jääväljal võttis neid 
vastu algav tuisk ning paarikümne sammu kaugusele ei seletanud silm enam midagi. 
Esimeseks tööks oli püstitada telk. Kruse avas lennuki tagumise luugi ja tõmbas sealt 
välja tumedate plekkidega oranži siidriiderulli. See oli ajalooline Vodopjanovi telk, mida 
lennusalga ülem oli möödunudaastasel luureretkel Rudolfi saarel peavarjuna kasutanud. 
Kuhu olid jäänud telgi juurde kuuluvad metall-vaiad, seda ei teadnud keegi öelda — 
panipaigas neid igatahes ei leidunud. Telki õnnestus kinni siduda teliku ja stabilisaatorite 
külge. Mugav see eluase ei saanud: iga lennukit raputav iil vabistas ka tema külge 
kinnitatud telki. Õhusõidukit ennast polnud aga köita kuhugi — varsti mattis paks 
tuisklumi suusad kinni ning tuul ei suutnud enam lennukit paigast nihutada. 

Ehkki mehed olid rõivastatud polaarmaade kohaselt — karusnahksed jakid ja püksid, 
säärsaapad ja nende all koeranahast sukad, jäi jäälaagri jaoks seda napiks. Vähehaaval, 
ent pidurdamatult tungisid külm ja niiskus rõivaste alla; hakkasid valusalt kirvendama 
jalad, kohmetusid käed. Magamiskottegi oli väikesesse lennukisse mahtunud ainult üks 
— tuli seda nüüd kordamööda kasutada. Ent ei saa õiget sooja sinna vatt-tuppegi 
pugedes: tuisk jõuab külje alla heita peotäie lund ning koos mehega poeb magamiskotti 
ka niiskus. 

Elustavat tulukest oleks vaja! Jah, veel loksub paagi põhjas mõni liiter bensiini ning 
lennukisabas asuvas panipaigas lesib priimus — mahukas ja kogukas eri- 
konstruktsiooniga õlipliit. Head haldjad ise andestagu selle leiutajale — kolm 
hädamaandunut ei saa seda kasutada! Kui panna see ka keset Vodopjanovi elegantset, 
kuid väheldast siidtelki, siis jääb ruumi nii napiks, 

et leek küüniks nilpsama telgiriiet. Ja tuuleiil on kuri tulekeelt painutama ja paisutama. 
Palju siis läheb vaja tulekahjuks: lennuki bensiinilehane mootor seisab siinsamas 
teigikatuse kohal. Oleks raske välja mõtelda hirmsamat ja mõttetumat õnnetust kui 
tulekahju jääpangal. Väljaspool telki ei lase aga tulukest süüdata tuul. Väikesekasvuline 
Rubinštein krutib küll pliidi nuppe ning lubab süüdata miinimumleegi, lastagu tal ainult 
proovida! Aga lennuki komandör raputab kategooriliselt pead ning ühmab: 


«Siin pole koht eksperimentideks!» 

Ja lapsepõlvest meeldejäänud eestikeelset kuradit appi kutsudes topib Kruse 
erikonstruktsiooniga pliidi panipaika tagasi. Et ei tekiks kellelgi kiusatust. 

Oleks neil siin kaasas ometi väike, kõige tavalisem priimus! Selline pooleliitrilise 
õlimahutiga keetja, mida perenaised saavad panna taburetile või köögilaua nurgale. 
Asetaks selle telgi keskele, keeraks leegi madalaks, soojendaks konserve ja keedaks teed. 
Jah, lund sulataks kõigepealt ning vaaritaks teed. Nad asuvad maakera sinisega märgitud 
osas ning nende all ja kõrval leidub ümberringi kilomeetrite kaupa vett, jääd ja lund. 
Madalad pilved puistavad neile nagu küllusesarvest kaela tuisklund, kõik on niiske ja 
rõske. Ja ometi kannatab kolm meest jääpangal järjest rohkem janu. Nad söövad lund, 
kuid see pole see. Sellest lähevad paiste huuled, hakkab valutama kurk, köha kraabib 
kõri, aga janu jääb. Ja külm. Ja kuiv toit käib suus ringi. 

Neil ei ole muud võimalust, kui oodata. Oodata ja valvata. Kuni ilm paraneb. Kuni 
ilmub nähtavale päike ja nad võivad määrata oma asukoha koordinaadid. Alles siis 
võidakse neid üles leida ja abi saata. Ja nii nad siis ootavad. Üks meestest tõmbab saapad 
jalast, poeb magamiskotti ning püüab uinuda. Teine valvab lennukit, kõmbib propelleri 
juurest sabani ja tagasi ning katsub nii sooja saada. Tatsub sedamoodi tosin kilomeetrit 
maha, enne kui jõuab tema järg magamiskotti pugeda. Unenäomaüt tulnu vahib aga 
tigeda imestusega oma säärsaapaid, mis on vahepeal kõvaks külmunud ning ei kavatsegi 
enam jalga minna. Kolmas mees lösutab niisama telgis, poeb vahelduseks piloodikabiini 

või püüab kalavenelase kombel käsi vaheliti pekstes verd soontes käima panna. 

Ja iga kaheksa tunni järel lülitab tüürimees Rubinštein paariks minutiks sisse 
raadiosaatja, et teatada Rudolfi saarele ühte ja sedasama: 

«SEVELJOVILE. KÕIK ON KORRAS. OLUKORD ENDINE.» 

Alles kolmandal päeval muutus ilm ning korraks ilmus nähtavale päike. Rubinšteinil 
õnnestus määrata jäälaagri koordinaadid: osutus, et nad polegi kuhugi maailma lõppu 
välja jõudnud, vaid asuvad ikka siinsamas Franz Josephi maa arhipelaagis, Teplitzi lahest 
120 kilomeetrit loodes. See oli omajagu hea uudis: äärmisel juhul saaks siit ka nartaga 
kindla maani jõuda. Muidugi sel juhul, kui lahvandused neil teed igast küljest ära ei lõika. 
Esialgu pole vaja nii riskantset sammu astuda, esialgu on targem oodata. Rudolfi saar 
lubab esimesel lennuvõimalusel Golovini oma N-166-ga appi saata. Päriti järele, mida 
hädamaandunud kõige rohkem vajavad. Ja siis käskiski jäälaagri ülem Rubinšteinil 
Teplitzi lahele läkitada järgmine raadiogramm: 

«SEVELJOVILE. SAATKE MEILE KÕIGE EHTSAM PRIIMUS. KRUSE.» 
Jääpangal ei leia keegi selles sõnumis midagi naeruväärset, nad on juba kõik jõudnud 
unes näha köögi-priimust, todasama, mida Moskva perenaised kutsuvad «põhtelotškaks». 
Rudolfi saarel aga saadakse selle raadiogrammi üle tükk aega naerda ning veel aastaküm- 
neid hiljem meenutatakse minevikusündmusi sõeludes: «See oli siis, kui Kruse nõudis 

kõige ehtsamat priimust.» 

Rubinštein oli möödunud aastal Franz Josephi maal talvitudes ajaviiteks ära õppinud 
morsevõtmel toksimise ning esines nüüd vilunud radistina. Ka selle kuulsa raadiogrammi 
edasiandmisega ei läinud kaua aega, ning pärast seda mindi laagri ligemat ümbrust 
takseerima, milleks päikesevalgus pakkus paremaid võimalusi. 

Laagri jääpank ei osutunud kuigi suureks ning koosnes kahest teineteise vastu surutud 
tükist. Seda poolt, kus asus telk, läbis veel paar suurt mõra. Lummetuisa-nud lennuk 


paiknes nende vahel ning lahvanduseni jäi ainult nelikümmend sammu. Meteoroloog 
Dzerdzejevski 

mõõtis ära jää paksuse ning ei saanud meetritki. Kokkupõrge mõne suurema jääväljaga 
võis säärase panga puruks litsuda ning lennukit varitses oht merre langeda. Jah, sihuke 
jääpank oli kõige odavamat sorti. Kui kuskil peetaks jääturgu, siis ei saaks säärast ära 
sokutada ka poolmuidu. Allahinnatud kaup. 

Kuid kolmel hädamaandujal polnud võimalik valida ja kaubelda, nad pidid leppima 
sellega, mis neile ette oli juhtunud. Ja Kruse hakkas pilguga rihtima, kust võiks õhku 
tõusta. Nad pidid olema valmis iga hetk siit lahkuma. 

Jäärünkade keskel õnnestus leida kitsas, vaevu 15 meetri laiune enam-vähem tasane 
riba, mille pikkus küündis 300 sammuni. Kui siit mõned rüngad ära koristada, saaks 
hädapärast startida. Kuid ühe väikese labidaga pole kerge jagu saada rada risustavatest 
jääkamakatest. Et aga Golovin oma kahemootorilisega võiks siin maanduda, ei tulnud 
kõne allagi. Nad pidid ennast ise aitama, omal jõul õhku tõusma. 


14. KAHEVÕITLUS VALGE VIIRASTUSEGA 


Lennuilma ei kavatsenudki tulla. 

Dzerdzejevski meteoroloogiline prognoos jääpangal polnud lõhutavam Rudolfi saare 
omast. Kohmetunud sõrmedega toksis Rubinštein raadiogrammi: 

«Seveljovile. udu. nähtavus halb. meie juurde ega poolusele lennata ei saa. triiviva 
aerodroomi ülem dzerdzejevski.» 

Sellisele kõlavale ametinimetusele vastas Rudolfi saarelt radist Stromilov mõne 
omapoolse naljaga ning see oli ka kõik, mida baasis esialgu jääpangal asujate heaks teha 
sai. Pavel Golovin laskis Krusele teatada, et tema jaoks on bensiin valatud 
kummikottidesse ning Moškovski on valmis seadnud täiendatud konstruktsiooniga 
langevarjud. 

Jääpanga elu kulges omasoodu: Kruse kloppis lennukilt jääkoorikut, Dzerdzejevski tegi 
ilmastikuvaatlusi, Rubinštein pidas raadiosidet Rudolfi saarega. Igaühel tuli kaheksa 
tundi ööpäevas vahti pidada: jääpank mõranes järjest rohkem ning võis ühel kurjal 
minutil hoopis koost laguneda. 

Neljandal õhtul oli Boriss Dzerdzejevski kord vahti 

minna. Meteoroloog oli lennukist leidnud tuubi mingit salvi ning sellega näo sisse 
määrinud. Ta must lõua-habe ja okkalised põsed levitasid telgis juukselõikla lõhna. 

«Et ma ka žŽiletti ei taibanud kaasa võtta!» kurtis ilmateadlane. 

«Sa lehkad niigi nagu vanasti ihukaardiväelane Talvepalee ees,» nöökas Rubinštein. 
«Ei see head tähenda.» 

«Inimene peab endast igal pool lugu pidama,» sõnas väärikalt Dzerdzejevski. 
«Vahipostil seismine on juba iseenesest tähtis toiming. Peale otsese ülemuse ei tohi keegi 
tunnimeest maha võtta, isegi kindral mitte. Kui teised tunnimeest austavad, siis peab ta ka 
ise endast lugu pidama.» 

Ent Rubinšteinil oli õigus — head see tõepoolest ei tähendanud. 

Võis olla paar tundi üle kesköö. Piloot ja tüürimees magasid telgis, ilmateadlane seisis 
vintpüssile toetudes lennuki saba juures ning suigatus tükkis temalegi peale. Kui 


Dzerdzejevski korraks sulgunud laud jälle lahti kiskus, nägi ta unenägu jätkuvat. 
Tunnimehe ees paarikümne sammu kaugusel hakkas valge jäärünk tema poole liikuma. 
Meteoroloogi unises peas ringles kramplik mõte, et jäärünk ei tohiks kõndida, ei tohiks 
kõndida isegi unenäos. Ja kui inimene mõtleb, et ta näeb seda unes, siis polegi see enam 
unenägu. Ent ka kahekordseid unenägusid tuleb ette. 

Kui jäärünk ei mõtelnudki peatuda ja elutuks tarduda, rabas vahimees poolunes, 
poolilmsi püssi palge. Kõlas lask. 

Viirastus ei mõtelnudki seisma jääda, vaid liikus valvuri suunas edasi. Virgeks 
jahmunud Dzerdzejevski pani teise paugu. Nüüd tegi valge kogu järsu rapsaku paremale 
ning kadus läheduses losutavate jäärünkade vahele. Lõpuks ometi sai tunnimees jalad 
paigast ning pistis sörkima sinnapoole, kus hirmuäratav kogu oli suunda muutnud. 
Viirastus pidi olema siiski maine olevus — lumele oli jäänud vererada. Meteoroloog 
ronis ettevaatlikult üle jääkamakate. Verised jäljed keerlesid rünkade vahel, viisid 
lahvanduse äärde ja lõppesid seal. 

Boriss Dzerdzejevski oli küllalt tuttav polaarmaadega, et teada — haavatud karu ronib 
peagi jääle tagasi, sest soolane merevesi paneb haava veel rohkem kipitama. Tunnimees 
jäi lahvanduse äärde varitsema, kuid valge olend ei andnud endast enam mingit elumärki. 
Hakka kas või uskuma, et oligi mõni viirastus. Aga võib-olla oli siiski tegemist 
jääkaruga? Raskesti haavatud loom võis uppuda. Ta ometi sai sellele olevusele pihta, 
verelaigud veel siingi näha.. . 

Lõpuks ronis meteoroloog üle jäärinnatise tagasi lagendikule ning kõmpis lennuki 
poole. Vereraja algusest viisid suured karu jäljed väikest kaart tehes lennuki saba juurde. 
Valvuril hakkas kõhe mõttest, et karu oli seisatanud lausa tema selja taga. Nii näitasid 
jäljed. Dzerdzejevski mõõtis ära vahemaa tulistamiskohast kõige lähemate jälgedeni ning 
ei saanud üle viie sammu. Viis sammu — see on vahest ainult sekund või poolteist.. . 

Jah, vahipostil ei tohi tukkuda isegi nii inimtühjas ja vaikses paigas kui seda on 
Põhjanaba-lähedane jääpank. 

Õpetust võtnuna käis Dzerdzejevski valvsalt ümber lennuki ja telgi. Vastu hommikut 
hakkas ilm selgeks minema. 

Pärast ühiseinet võis ilmateadlane ekspeditsiooni ülematele saata koguni järgmise 
raadiogrammi: 

«RUDOLFI SAAR. SEVELJOVILE. TAEVAS ON SIIN SELGE. NÄHTAVUS 
VÄGA HEA, ERITI PÕHJA POOL. SOOVITAN VIIVITAMATULT ALUSTADA 
LENDU POOLUSELE. MEIE PÄRAST EI MAKSA MURETSEDA. MEIE 
JÄÄPANKA EI ÄHVARDA OHT DZERDZEJEVSKI. » 

Rudolfi saar oli aga jäänud udu piirkonda, ei lennatud sealt välja ei Põhjanabale, ei 
hädamaandunuile appi. 


15. SÜMNIPÄEVAKINGITUSED TAEVAST 


Jääpangal olemise viiendal hommikul ärkas Leonhard Kruse oma jahedas öömajas 
imeliku tundega. Midagi nagu oleks unustatud tegemata. Ta hõõrus unerähma silmist 
ning sai siis teadlikuks häire põhjusest. Lihtsalt üks aasta oli lisaks maandunud ta turjale. 
Ei olnud midagi aidanud, et ta oli eksinud kuhugi jäise mere üksikule jäätükile. Kui 
uskuda kella, siis oli 15. mai ka siia jõudnud. Ei kahelnud selles ka tüürimees ja lima- 


kuningas — esimese tegevusena sel päeval viskasid nad turske piloodi õhku. Selle peale 
nõudsid nad muidugi oma ülemalt kostitamist. Tollel aga ei olnud peale kuivikute, 
õunamarmelaadi ja loomalihakonservide muud pakkuda. Moškovski kuulsaid langevarje 
polnud ikka veel taevas näha. Ent tuisk oli lakanud ning Rubinstein ja Dzerdzejevski 
asusid lennukist eemal lahti raiuma jääkamakaid ning neid seinaks laduma. Et seavad 
lõpuks tolle õlipliidikolaka üles ning keedavad vähemalt teedki. 

Kui jääsein hakkas juba ilmet võtma, teatas Rudolfi saar, et välja lendab Golovin. 

Poole tunni pärast kuuldus tõepoolest mootorimürinat ning idataevasse ilmus lennuk. 
Ta muutus järjest suuremaks, hakkas laagrist lõuna poolt mööduma, kuid ei mõtelnudki 
kurssi muuta. Ja kolme jääpangal lehvitava mehe hämmastuseks pani tehislind otse edasi 
ning muutus taevasinas järjest väiksemaks. 

«Ei märganud meie lennukit, see ju rohelist värvi nagu vana jää ja lahvavesi,» ohkas 
Kruse. 

Esimesena toibus Rubinštein ning tormas raadiosaatja juurde. Ägedalt morsevõtmel 
toksides hakkas ta välja kutsuma lennuki N-166 radisti. Kuid taevasinaga kokku sulama 
hakkav täpp ei reageerinud ka raadiolainetele. Kiiresti hakkas tüürimees siis sidet looma 
Rudolfi saarega. Stromilov vastas kohe ja Rubinštein palus Golovi-nile edasi anda, et see 
pöörduks 90 kraadi paremale. 

Lennuki N-166 pardal kirjutas tüürimees Ritsland Rudolfi saare kaudu saadetud 
raadiogrammi üles ja küünitas seda andma piloodile. Kuid jaole sai tuuleiil ning rapsas 
paberitüki lennukijuhi pihust. Ritsland palus Rudolfi saarel telegrammi korrata. Radist 
kordas, kuid unustas teatamata kraadide arvu. 

Golovin muutis kurssi, kuid laagri kohale ei jõudnud. 

Ja uuesti pidid sähvima raadiosignaalid jäälaagri, Rudolfi saare ja lennuki N-166 vahet. 

Lõpuks ometi pöördus Golovin ümber ja tuli uuesti laagri suunas. Jääpangal tehti 
suitsusignaali. 

Kuid jällegi ei mõtelnud Golovin viirangusse minna ega madalamale laskuda. Ikka ei 
märgatud ülalt hall-rohekal jääpangal konutavat lennukit. 

«Kes kurat värvis küll need lennukid roheliseks?!» kirus Kruse. «Arktikas ei kõlba see 
kuhugi!» 

Neljamootorilised uued transpordilennukid olid ekspeditsiooni eel tehases 
polaarlendudeks kohandatud ning seks puhuks oranžiks võõbatud. P-5 ja U-2 tüüpi 
väikelennukid olid jäänud aga oma tavalise värviga. 

«TE OLETE ME KOHAL, PÖÖRDUGE ÜMBER, PÖÖRDUGE ÜMBER...» toksis 
Rubinštein meeleheitlikult morsevõtmel. 

Ja jälle hakkas lennuk laagrist eemalduma. Järsku pistis Aljoša Ritsland kabiinist pea 
välja ja märkas all jäätükil liikumist. 

Lennuk pöördus tagasi ning tegi madalal laagri 

kohal ringi. Samas avanes lennuki all õhus oranžitrii-buline kuppel, esimese järel teine. 
Golovin tuli uue tiiruga tagasi ja uuesti hakkas taevas õitsema kaks eredavärvilist õit. 
Viimase oleks iiling peaaegu lahvan-dusse kandnud, kuid Dzerdzejevski jõudis õnneks 
õigel ajal jaole ning rebis kogu jõust langevarju maha. 

Golovin tegi madalal laagri kohal veel ühe ringi, Kits-land lehvitas tüürimehekabiinist 
ning siis hakkas lennuk taas kaugenema. 


Jäälaagri mehed asusid pakke lahti harutama. Rudolfi saarelt oli kummikottides 
saadetud 200 kilogrammi bensiini, kaks kirkat, tugev teraslabidas, uhiuus magamiskott, 
kolm paari karusnahast sukki ning ka too taga-nõutud priimus. Kõige tavalisem väike 
vaskpriimus. 

«Kunagi ei ole mulle nii vajalikke asju sünnipäevaks kingitud kui täna,» naeris 
Leonhard. 

Kohe hakati teed keetma. Kruus kruusi järel kadus auravat vedelikku habetunud meeste 
kurku. Vist polnud ühelgi sünnipäeval nii suure mõnuga teed trim-batud. 

Pärast lõunasööki tuli aga tööle asuda. Kõigepealt valati bensiin lennuki paakidesse, siis 
hakati stardirada jäärünkadest puhastama. Selleks kulus hulk aega. Lõpuks lõhuti 
pilbasteks üks konservikast ning lõigati ribadeks oranž langevari. Nii saadud lipukestega 
tähistati starditee, et selle väheldastest mõõtudest hoolimata kõik läheks nagu kord ja 
kohus. 

Vastu õhtut, kui lennuväli valmis sai, laskus aga udu jääpangale ning õhkutõusmise 
plaanid tulid määramata ajaks edasi lükata. 

Rubinstein tahtis küll öist valvekorda endale võtta ning sünnipäevalast uude 
magamiskotti toppida, kuid väikesekasvuline tüürimees pidi kerekale piloodile alla 
vanduma. Lennuki komandör jäi ise valvesse — sel õhtul oli tema järjekord. 

Ja nii kõmpis Leonhard Kruse ratasringi ümber laagri. Üksi väheldasel jääpangal, 
tillukese metallist ja vineerist lennumasina kõrval. Kuskil tühjal Põhja-Jäämerel. Temast 
põhja, lääne ja ida peol polnud enam ühtegi inimest. Ta oli kõige põhjapoolsem 
tunnimees, valvur maailma äärel. Silm silma vastu universumi tühjusega. 

Teised sel ajal istuvad kodudes, joovad teed, loevad õhtulehti, ajavad seltskondlikku 
juttu, käivad teatrites ja kinodes, jalutavad mööda tänavaid, teevad külaskäike, poevad 
vatitekkide ja valgete linade vahele. 

Aga tema elu on kulunud rahutus rähklemises. Ei ole tal kindlat kodupaikagi. 
Viieaastaselt viis ema ta Otepäält Moskvasse, viieteistkümneselt põgenes ta ise rindele. 
Siis tulid revolutsioonid ja ülestõus Moskvas. Noorukese Punakaardi ratsasalga 
noorukese ülemana sööstis tänavalahingutesse Hamovniki kasarmute ees. Uue maailma 
eest, parema elu eest, homse eest! Siis JaŠvili-nimelise eriüksuse jaoülemana saadeti 
vaenlaste vastu kõige palavamatesse paikadesse. Lühikesed, aga ägedad lahingud 
Dvinskis, Stšavlja all, Padzivilis. Rünnak. Neetud kuulipilduja tuuleveskis. Lage nõlvak 
tapetud hobuste ja meestega. Kuulihaav küljes. Kolm kuud laatsaretis. 1919. aasta sügisel 
uuesti valgete vastu Samaara ja Simbirski kubermangus. Koirohu järgi lõhnavad palavad 
stepid. Soolakud Volga taga. 18. brigaadi ratsaluurekomando ülem. Siis katastroof 
Simbirski all, sissepiiramine mingis kitsaste tänavate ja põimtaradega külas. Igast küljest 
tormavad peale punaste lampassidega kasakad. Mõõgaga pooleks raiutud 
punaarmeelased. Verest mustalaiguliseks muutunud liiv sibultornilise kiriku ees. Läbi 
juurviljaaedade. Küla servas palksara põranda all. Nagaan kuue viimase padruniga ... 

Elu vaikus kui kuulipildujalint, pildus sündmusi üksteise otsa nagu kinofilm. Järjest 
vaheldusid kohad ja inimesed rahupäevilgi. 

Kõrgem ratsaväekool Petrogradis. Esimene õhkutõusmine Gatšinas. Ja siis aina 
lennukid ja lennud. Lendurvaatleja diplomiga lennuväkke. Õhufotosid tegemas 
Leningradi ümbruskonnas. Neeva soised kaldad, Laadoga hõbedaselt helklev liud. Õhtul 
rampraske väsimus. Avaldused, kirjad, soovitused. Lõpuks lennukool Oren-burgis ja 


piloodipaberid taskus, instruktor ja eska-drilliülem Balašovis. Saja kursandi ühislend 1. 
mail Saraatovisse ja tagasi — vaatepilt, mille üle maksis uhkust tunda. Moskva — 
Teadusliku Katsetamise Instituut, uued lennukitüübid. öised lennud Moskvast 
Leningradi, trükikodade iseäralik lõhn. Ida-Siberi ääretud 

taigad, Leena jõe sinakalt helkiv lint. Põhja-Jäämere tühjad rannad, Nordviki neeme 
lamedakatuseli-sed onnid. Lumi ja jää, aina valge värv, hullukstegev valge värv, meeletu 
igatsus rohelise laigu järele. 

Ja segamini tuttavaid ning võõraid linnu: Leningrad, Arhangelsk, Moskva, Vologda, 
Uljanovsk, Irkutsk ... Lennukid ja lennuväljad, piloodid ja mehhaanikud, nahkjakid ja 
bensiiniiehk, ühenäolised starditeed ja punaste tulede read. «Kontakt!» — «On kontakt!» 


16. TEINE LENNUK Ei TULNUD TAGASI 


17. mai hommikul hakkas taevas Rudolfi saare kohal selginema. Seveljov käskis 
Golovinil minna luureretkele Põhjanaba suunas. Temperatuur püsis vaevu alla nulli, 
lennuväljal oli lumi muutunud muredaks ning kleepus suuskade külge. Golovin pidi kaks 
korda startima, enne kui tal õnnestus oma kerget PS-6 maast lahti rebida. Kuidas pidid 
aga säärase lumega õhku tõusma rasked transpordilennukid G-2? 

Ei olnud meeltülendavat teatada ka luurajal. Neljakümne minuti pärast jõudis Rudolfi 
saarele raadiogramm: 

«SEVELJOVILE. EES ON KÕRGE PILVITUS. KAS TÕUSTA KÕRGEMALE VÕI 
PÖÖRDUDA TAGASI? GOLOVIN.» 

Pärast raadioruhvis toimunud välknõupidamist andis Seveljov Golovinile korralduse 
tagasi tulla. Luurelennuki piloot laskis vastata, et ta asubki koduteele. 

Rudolfi saare ülemisele aerodroomile laotati maha T-kujuline maandumismärk, vana 
Melnikov süütas orienteerumise hõlbustamiseks kolm lõket. 

Pingsas ootuses möödus nelikümmend viis minutit, 

siis juba täistund. Golovin oleks pidanud olema tagasi, kuid temast polnud ikka veel 
kuulda kippu ega kõppu. 

Minutitest said veerandtunnid, veeranditest täistun-nid. Weyprechti merelt hõljus udu 
läände ja mähkis endasse esiteks saare kupli koos lennuväljaga ning peatselt kogu 
Middendorfi liustiku. Lennuki vastuvõtjad ruttasid alumisele aerodroomile ning panid 
seal välja maandumismärgi. 

Udu hakkas aga sinnagi järele jõudma, veeres otsekui vargsi üksikute koonaldena 
mööda nõlvu alla. Kuninganna Victoria merelt kerkis vastu hiiglaslikke uduneide ning 
koos Weyprechti mere kukerpallitavate poistega hakkasid nad luba küsimata ringmängu 
tegema ümber polaarjaama hoonete ja alumise lennuvälja. Just siis, kui enam siingi 
polnud taevast näha, hakkas lõunast, Neumayeri väina poolt kostma mootorimürinat. 

Kõik tormasid majadest välja. Vodopjanov ronis isegi meteoroloogiajaama masti otsa, 
kuid ei õnnestunud temalgi midagi näha. Mürin muutus järjest kõvemaks, iga hetk võis 
oodata lennuki väljasööstu udust. Kuid mootorite undamine hakkas kostma järjest 
kumedamalt ning vaibus siis hoopis. 

Raadioruhvis tagus Sima Ivanov meeleheitlikult morsevõtmel: 


«GOLOVINILE. PÖÖRDUGE 180 KRAADI... PÖÖRDUGE 180 KRAADI... 
PÖÖRDUGE 180 KRAADI...» 

Ent Goiovin ei reageerinud sellele. Võib-olla ei suutnud lennuki radist raadiogramme 
vastu võtta, võib-olla polnud uduga heitleval piloodil mahti neid lugeda. 

Siis hakkas raadiotelegraaf järsku piiksuma. Golovin laskis teatada, et ta asub 
maanduma ning lubas edaspidi teateid anda lainel 600 meetrit või avariisaatja lühi-lainel. 

Raadioruhvi kogunes järjest rohkem inimesi. Seveljov pidi neile koguni peale 
käratama, et radistil oleks võimalik töötada. Kuid nii kesk- kui ka lühilaine vaikis. 

Kõigi pilgud kiindusid radistisse. See kohendas närvilikult kõrvaklappe. Keegi ei 
saanud pidada ja küsis: 

«Kas nemad?» 

«Ei. Dickson kutsub välja Soovide neeme.» 

Taas tekkis kambrisse vaikus. Siis jälle: 

«Kas nemad?» 

«Ärge segage!» 

«Kas nad maandusid?» 

«Ta küsib, kuidas on kuuldavus.» 

«Mida nad teatasid?» 

«Ta küsib, missugusel lainel hakkame sidet pidama?» «Pagan võtku neid laineid! Küsi 
ometi, kas nad on kõik elus?» 

Jälle keeras radist saatja nuppe, jälle minut või paar ootust. Siis hüüdis Sima Ivanov üle 
raadioruhvi: 

«Stromilov vastas, et ta ei saa ametlikke teateid anda, kuna lennuki komandör Goiovin 
istub jäärünga otsas ja alles kirjutab ettekannet.» 

Kõik puhkesid kergendatult naerma: ju nad siis maandusid õnnelikult, kui tegelevad nii 
tõsiselt bürokraatiaga! 

Ainult muidu naerunäoline Mark Seveljov kippus muutuma süngeilmeliseks. Ei 
meeldinud, põrmugi ei meeldinud talle asjade seis. Nüüd triivis kaugetel jääpankadel juba 
kaks lennukit, nüüd jäi tagavaraks veel õppelennuk U-2. Kui ka sellega peaks midagi juh- 
tuma, siis ei saa üldse enam midagi peale hakata. Nelja-mootoriiistega juba igal jääpangal 
ei maandu. Peaks ometi see Krusegi tagasi jõudma, juba nädal aega külmetab tuisus. Ega 
ta tänagi tulla saa. See 17. mai on üks must päev. 

Ja Seveljov käskis kohe sidet võtta Krusega ja küsida, kuidas ta jääpank vastu peab. 
Vastus tuli napisõnaline. 

«RUDOLFI SAAR. ŠEVELJOVILE. JÄÄ ON NAGU JÄÄ IKKA. KRUSE.» 


17. JÄÄPANK MURDUS POOLEKS 


Kui Rubinštein ja Kruse pärast Seveljovile vastamist telgist välja ronisid, jäi neil 
hämmastusest suu lahti: lennuki taha paarikümne sammu kaugusele oli ilmunud 
virvendav vesi. See, mida kardeti, oli nüüd juhtunud: senini ausõna peal kahest tükist 
koos seisnud jääpank oli päriselt eraldunud ning poolte vahele tekkinud paari meetri 
laiune lahvavee riba. Kanal näis järjest suurenevat — eraldunud jääpank oli võtnud teise 
kursi ning triivis neist eemale. 

Jah, jää oli nagu jää ikka: jääd ei tohtinud liiga usaldada. 


Siin ei olnud mahti enam paremat ilma oodata ühtigi. Ka järelejäänud jääpank, kus 
asusid lennuk ja telk, oli mõradest lõhestatud ning võis iga tund omakorda jagunema 
hakata. Praegu oli aga veel oranžide lipukestega tähistatud starditee terve. Nad pidid 
riskima. Kas nüüd või mitte kunagi! 

Kolm meest ruttasid lennuki juurde. Kui nüüd mootor üles ei ütleks! Ega see ilma abita 
startiminegi nali olnud: Dzerdzejevski ei tea lendamisest tühjagi ja Rubinšteingi pole ei 
piloot ega pardamehhaanik, vaid ikkagi ainult navigaator. 

Püüdis see mootor, mis ta turtsuda püüdis, kuid poole 

tunni pärast hakkas ta siiski normaalse tooniga tööle. Rubinštein ja Dzerdzejevski olid 
tublid ning tegid kõik täpselt nii nagu vaja. Nagu oleksid nad kogu oma eluaja lennukeid 
teele saatnud. 

Mootor laulis rahulikult. Starditee oli hädine, ilm kiskus sulale, nähtavus vilets. Et 
kõigest hoolimata ikkagi õhku tõusta, pidi lennuk kerge olema. Ja Kruse käskis kõik, mis 
vähegi võimalik, maha jätta: nii päris meri ka tolle kobaka erikonstruktsiooniga õlipliidi, 
millest polnud mingit kasu olnud. Võib-olla viib jääpank selle kuhugi Lapimaa randa 
ning seal oskab keegi sellega midagi peale hakata. 

Kruse ruleeris starditee algusesse ning andis mootorile täistuurid. Suusad hakkasid 
libisema mööda lund järjest kiiremini ja ligi viiskümmend meetrit enne jää-panga lõppu 
sai lennumasin tuule alla. 

Nad olid õhus! Nüüd veel ainult selles udurämus õige kurss määrata. 

Kruse oli lootnud oranžide lipukeste järgi orienteeruda, kuid ülalt polnud neid enam 
näha. Vist said lipud liiga väikesed. Ainult jääpanga ühes servas mustendas midagi — 
vist oli see mahavisatud labidas. Säärases pilvesupis oli kõige lihtsam asi Rudolfi saarest 
mööda lennata, sattuda Weyprechti merele või Nanseni avastatud Valge maa rannikule. 

Õnneks polnud veel jääpangad teineteisest kaugele ujunud ja nende vaheline pikk tume 
veeriba oli hästi näha. Piloodile meenus, et kanal oli peaaegu paralleelne lipukeste reale. 
Hetkeks välgatas udus ka päikese unine nägu ning võimaldas aimu saada lõunakaarest. 
Kruse võttis suuna itta, reguleeris güropoolkompassi nullile ning võttis siis 45 kraadi 
paremale. See oli natuke umbluukurss, aga täpsemat polnud kuskilt saada. Kui neil on 
õnne, siis jõuavad nad selle järgi Rudolfi saarele. 


18. PAPANINI MUST PÄEV 


Lennuki N-172 komandör Anatoli Aleksejev kippus juba varakult muutuma 
kiilaspäiseks. Tegelikult oli ta ainult 35 aastane. Moskvas sündinud, võis ta juba lap- 
sepõlvest kaasa võtta suure teadmistepagasi. Ka paistis ta silma mitmekülgse haridusega: 
ta oli lõpetanud algul elektrotehnika kursused ja hiljem Sevastoopolis mere-lendurite 
kooli elektriinstruktorina. Pärast lühemaaeg-set tööd torpeedokandjate eskadrillis 
õnnestus tal uuesti pääseda lennukooli ning saada lendur-vaatleja diplom. Mõned aastad 
kulusid tüürimehe-ametis ja juba sellal said talle hästi tuttavaks polaarmaad. 1932. aastast 
saadik lendas ta esimese piloodina, muutudes jääluure spetsialistiks. Kuid kõigi nende 
ametite ja oskuste kõrval oli tal oma pidev harrastus, mis neelas kogu vaba aja — 
filosoofia. Ka siia maailma lõppu — Rudolfi saarele — oli ta kaasa tirinud terve 
raamatukogu alates Nanseni päevikust ning lõpetades Kanti «Puhta mõistuse kriitikaga.» 
Vabal ajal selitas ta oma koikus ja luges. Kui ei lugenud, siis mõtles maailma asjade üle 


järele. Mõtles järele ka ekspeditsiooni üle, mille peale oli langenud nagu saatuse needus. 
Juba ligi kuu aega lõid nad Rudolfi saarel päevi surnuks, ei saanud ega saanudki edasi 
põhja poole. Ja ühel sihukesel sängis 

selitamise tunnil tuli Aleksejevile pähe kriitiline mõte, et Põhjanabale lendamise plaani 
on tarvis muuta. Tuleb võtta omaks teistsugune taktika. 

Aleksejev pidas nõu vana piloodi Mihhail Babuški-niga ning läksid siis kahekesi 
Vodopjanovi jutule. Vodopjanov kutsus õhtul kokku ülemate nõukogu ning »esitas seal 
teistele arutamiseks nende plaani. 

Kogu aeg segavad lendamist pilved ja udu, selget taevast näeb vaid mõni tund. Suure 
vaevaga võidavad üksikud lennukid kaugusi, et sealt jälle suurte raskustega baasi tagasi 
pöörduda. On teadmata, kas tulebki säärast ilma, kus kogu trass Teplitzi lahest kuni 
Põhjanabani oleks selge taevaga ning kõik lennukid võiksid koos õhku tõusta. Kas poleks 
otstarbekam esiteks teele saata ainult üks neljamootoriline G-2 tüüpi transpordilennuk? 
Või anda talle veel luurajana kaasa Kruse, kes eile õnnelikult tagasi jõudis? 

Ühel lennukil on see eelis, et piloot ei tarvitse siis karta teistega kokkupõrkamist. 
Pilvedest ja udust pole pääsu nagunii ka edaspidi, osalt tuleb rühkida edasi pimelennul, 
ainult aparaatide abil. Põhja pool Rudolfi saart laiub ainult meri, Weyprechti ja Nanseni 
kaartidele kantud Kuningas Oskari maad ja teisi müütilisi saari pole hiljem enam keegi 
näinud. Ei Golovin, Kruse ega ka tema, Vodopjanov. Küllap on kuningas Oskari saartega 
samasugune lugu nagu Ida-Siberi meres kuulsa Sannikovi maaga8 — kellelgi ei õnnestu 
neid enam näha: nad on kas jäärünkadeks osutunud, merepõhja vajunud või ainult 
viirastunud. Jäärünkade kõrgus ei tõuse aga üle paarikümne meetri. Nii jääb siis lennukil 
ikka võimalus edasi lennata ka siis, kui pilvitus ta üsna madalale surub. Ja kui kõigest 
hoolimata ka suur G-2 ei suuda oma nelja mootoriga Põhjanabani välja lennata, pole 
sellest veel palju häda. Nad on ju õppinud jääpankadel maanduma. Suur lennuk mahutab 
palju varustust ning isegi pikaajalise sunnitud peatumise korral saavad inimesed end jääl 
sisse seada ning ei tarvitse karta nälga ega külma. Pealegi on ühe lennuki ülesotsimine ja 
abistamine palju lihtsam. 

99 

Appiminejaidki jääb rohkem. Nii on praeguses olukorras ühe lennuki väljasaatmine 
vähem riskantne kui kogu ekspeditsiooni korraga õhkutõusmine. 

See ettepanek võetigi vastu. Keegi ei tahtnud lõpmatuseni baasis konutada, tuli astuda 
otsustavasse võitlusse tuiskude ja ududega. 

19. mail algas Rudolfi saarel inventuur. Lennukite koormad tulid kõik läbi sorteerida 
ning ümber laadida. Esimesena Põhjanabale saadetavasse Vodopjanovi lennukisse N-170 
oli vaja koondada rohkem toidumoona, samuti telgid ning hädavajalikud tööriistad. Peale 
triiv-jaama raadiosaatja pidi teaduslik aparatuur kõik maha jääma. 

Alles ümberlaadimise ajal selgus, kui palju kraami oli triivjaama «Põhjapoolus» ülem 
Papanin osanud Rudolfi saarele kokku vedada. Nüüd tuli pilootidele meelde, kui 
täistuubitult ja raskelt olid lennukid Moskvas 22. märtsil õhku tõusnud. Arhangelski 
raudteejaamas ootasid aga Papaninit uued kaupade virnad, ta vedas neid mitu päeva 
Holmogorõsse ning oskas suure jao neist ikkagi lennukitesse toppida. Rudolfi saare laod 
olid jällegi täidetud Papanini tavaariga, mille ta möödunud suvel jäälõhkujaga 


SSelle kohta pikemalt: V. A. Obrutšev, Sannikovi maa. Tallinn 1958. 


«Russanov» oli kohale toimetanud. Ja nüüd tahtis triivjaama ülem kogu selle 
varustusemäe Põhjanabale vedada. Ekspeditsioonile kuulus aga ainult neli 
transpordilennukit ning suur jagu nendegi kandejõust ja ruumist kulus kütusele. Papaninil 
jätkus aga aega ja nupukust, ta oli iga kui viimase lennuki nurga ja urka osanud varandust 
täis toppida. 

Ja kõik see nuputamine ähvardas nüüd luhta minna. N-170 laaditi tühjaks ning 
lennuväli muutus laadaplatsiks. Mida kõike siin ei leidunud! Mitmesuguses suuruses ja 
tegumoes kaste, küll Moskva ja Leningradi kirjadega, küll välismaiste kirevate 
reklaamsiltidega. Igasuguseid presendist, niinest ja jõupaberist kotte igasuguste 
salapäraste nimetustega. Pikki pampe, mille väline kuju reetis suuski või nartasid. 
Alumiinium-torude ja terasvarbade kimpe. Telkide tohutuid riiderulle ning 
magamiskottide punte. Elektrimootoreid ja tormilaternaid. Labidaid, lumekühvleid ja 
kaevurikirkasid. Dünamiidipakke ja petrooleumivaate. Osa varustust oli eritellimusel 
spetsiaalselt ekspeditsiooni jaoks 

valmistatud: kõigepealt kuulus selle hulka Põhjanaba elanike telk. See koosnes kahest 
presendi- ja kahest udusulgedega kihist ning püstitatuna pidi moodustama 2,5 X3,7 
meetri suuruse ruumi. 

Kõigile pakkidele oli peale nimetuse kirjutatud ka paki kaal kilogrammides. 

* Kui pardamehhaanik Flegont Bassein haaras ühe käega kinni pakist, mis pidi kaaluma 
kõigest 18 kilo, pidi ta jahmuma: kandam tundus tinasena. Mehhaanikul oli tihti tulnud 
tassida mootoriosi ning tal oli kätesse tekkinud täpne kaalutunne. Igatahes see pakk ei 
saanud kaaluda 18 kg, siin oli oma paari puuda jagu. Bassein mainis ülemääraselt rasket 
kandamit Vodopjano-vile. Piloot kergitas roguskisse pakitud pampu ning imestas samuti. 

See polnud enam nali: pakid ei tohtinud olla raskemad, kui peale kirjutatud, muidu 
koormatakse lennuk üle ning sellega ei suuda halvemates tingimustes õhku tõusta. Seda 
asjalugu oli tarvis viivitamatult kontrollida. 

Kaubakaalu Papanini varustuse hulgas ei avastatud, Vodopjanov käskis alt köögist 
laenata toiduainete kaalu — see võttis siiski kuni 100 kg üles. Mehhaanik Bassein tahtis 
kõigepealt kontrollida kahtlast pakki ning hakkas vihte laduma: pani ühe kümnekilose, 
pani teise — alles kolmas tasakaalustas kaalunokad. 

Nüüd läks ka teiste pampude ja kastide ülekaalu-miseks lahti. Basseini avastatud pamp 
polnud ainuke ülekaaluline, nii mõnigi kott või kimp osutus paari-kolme kilo võrra 
raskemaks. See ei saanud olla enam eksitus ega õnnetu juhus. Vodopjanov otsis üles 
Schmidti, sest ainult ekspeditsiooni ülem võis hakkama saada Papanini pihtidesse 
võtmisega. 

Mida kolm ülemat omavahel kõnelesid, seda teised täpselt teada ei saanudki. Rahulik 
see jutuajamine igatahes välja ei näinud — lennuväljal askeldajad märkasid Schmidti 
ägedalt žestikuleerivat ning Papaninit käsi laotavat. Pärast seda läks N-170 laadimine 
Vodopjanovi ülemkontrolli alla. Pakid ja pambud, mida köögikaal välja kannatas, vaeti 
kõik uuesti üle. 

Niisama range valiku alla langesid inimesed. Kes ei oleks tahtnud esimese lennukiga 
Põhjanabale reisida! 

Juhtlennukisse võisid koha saada aga ainult kõige hädavajalikumad ametiisikud. 
Muidugi oli võimatu suurt lennukit ekspluateerida ilma täismeeskonnata, nii pääses 


poolusenimekirja N-170 ekipaaži kogu põhikoos-seis: esimene piloot Vodopjanov, teine 
piloot Babuškin, peanavigaator Spirin, radist Sima Ivanov, pardamehhaanikud Bassein, 
Morozov ja Petenin. Esimese lennukiga otäustati Põhjanabale viia ka kogu triivjaama 
meeskond, et nad võiksid alustada jaama rajamist ning lihtsamaid vaatlusi. Nii lisandus 
seitsmele lennuki-mehele neli Põhjanaba asustajat: triivjaama ülem Ivan Papanin, 
magnetoloog ja astronoom Jevgeni Fjodorov, hüdrobioloog Pjotr Siršov ja radist Ernst 
Krenke19. Kuidagi mahutati siiski ära veel koos kaameratega filmioperaator Trojanovski 
— tema kunst eeldas siiski vahetut kohalolekut. «Pravda» korrespondent Bront-man läks 
koos «Izvestija» esindaja Vilenskiga Schmidti juurde ning nõudis ka ajakirjanikele kohta. 
Sõnumeid ja reportaaže Põhjanaba vallutamisest oodatakse kogu maailmas, kuidas 
võidakse siis «Pravda» ainukest esindajat poolusele mitte kaasa võtta?! 

«Ma olen teiega kõigiti nõus, aga mul pole lihtsalt ruumi. Lennuk on juba niigi tuubil 
täis,» sõnas kahetsevalt akadeemik. «Ainuke koht, mida ma saan teile loovutada, on minu 
enda iste.» 

Seda pakkumist ei saanud Brontman vastu võtta — Schmidt ekspeditsiooni 
organiseerijana ja ülemana pidi ju siiski osa võtma oma suure plaani elluviimise kul- 
minatsioonist. 

«Nii kahju kui see ka pole, peate esialgu leppima meie kidakeelsete sõnumitega. Aga 
ma teen korralduse, et teid paigutatakse järgmisse Põhjanabale suunduvasse lennukisse,» 
lohutas Schmidt hapude nägudega ajakirjanikke. 

Korrespondendid Brontman jä Vilenski võisid end esialgu lohutada sellega, et ei saanud 
veel lendajaid ka väljavalitud meestest. Rudolfi saare suurt lennuvälja kattis ikka udu. 


19. START PÕHJANABALE 


20. mai õhtul ei tulnud Vodopjanovile und ning ta läks hilisel tunnil välja hulkuma. 
Seisatas Teplitzi lahe põhjapoolsetel rannakaljudel ning märkas pea kohal sinise taeva 
laiku. Avar pilvelahk andis lootust lendamiseks. 

Vodopjanov astus otsustaval samul Schmidti kambrisse, kuid ta polnud seal esimene. 
Juba kummardus mitu pead Arktika kaardi kohale ning arutas välja-lennu võimalust. Tuli 
Dzerdzejevski ning laotas lauale sünoptilise kaardi: 

«Pakun homseks head ilma. Kui soovite, võite välja lennata, seltsimees Vodopjanov.» 

Baasis anti häire ning juhtkond sõitis roomikautol ülemisele lennuväljale. Polaarpäeva 
tõttu oli südaöinegi tund valge ning täie hooga läks stardieelne askeldus lahti. Kell pool 
neli hommikul sai kõik õhkutõusmiseks valmis. Nagu paha vaim ilmus viimasel minutil 
ülemate ette Dzerdzejevski ning teatas: 

«Põhja pool valitseb suur pilvitus.» 

Sünoptiku hääletoon oli ametlik, ilma igasuguse irooniavarjundita, aga ometi oleks 
Vodopjanov tahtnud talle vastu vahtimist virutada. 

Sünoptik tabas nähtavasti lenduri meeleolu ning sõnas: 

«Ma vabandan, kuid olen sunnitud oma lubaduse hea ilma suhtes tagasi võtma.» 

Seal ta seisis, see Boriss Dzerdzejevski — laitmatu rüht, tumedad lõunamaalase silmad, 
äsja raseeritud põsed levitamas kalli odekolonni lõhna, must lõuahabe muutmas nägu 


9Ka E. Krenkel on Eestimaaga seotud isik, ta on lapsepõlves Tartus elanud. 


kiilukujuliseks, seisis nagu mingi Mefis-tofeles, kes Fausti rõõmuhetke tulnud rikkuma. 
Kolmteist lendajat — jah, kolmteist neid kokku tuli — ümbritsesid sünoptikut ähvardava 
poolringina. Oi, kuidas nad vihkasid sel silmapilgul seda väärikat Dzerdzejevs-kit, maha 
oleksid nad tahtnud teda tõugata, veeretada sulalumes ning lükata järsakust alla! Aga 
sünoptik ei teinud väljagi vihaste pilkude torgetest, ta hoiak oli kui Lutheril, kes 
Wittenbergi kiriku trepile astus ja kuulutas: «Siin ma seisan ja teisiti ei või!»* Ka 
Dzerdzejevski ei võinud teisiti, ta oli teadlane ning teadlase kohus on alati tõtt rääkida. 
Tõtt rääkida ja hoiatada ohu eest ka siis, kui kõik ihkavad kuulda meeldivat valet ning 
tahavad kuristikku paiskuda. 

«Kas siis üldse ei saa lennata?» küsis Schmidt. 

«Seda ma ei ütleks, kui te suudate pilvedest läbi tungida kõrgemale,» vastas 
ilmateadlane. 

Vodopjanov, Spirin ja Schmidt vaatasid üksteisele küsivalt otsa, heitsid pilgu 
karusnahkseisse kasukaisse ning lendurijakkidesse rõivastatud inimeste poolringile. 
Nende hoiak meenutas saduldatud sõjaratsude rühti, kui on kõlanud lahingusignaal. 
Raske on ülesärritatud ratsusid paigal hoida, neil on tormamishoog juba kin-drekontides. 
Tarvitseb neid ainult kannustada ning nad tormavad läbi ka kõige tihedamast vaenlase 
leerist. 

Vodopjanov vahetas ekspeditsiooni ülemaga veel ühe pilgu ning ütles siis sõna, mida 
talt oodati: 

«Lendame!» 


* Teoloogiadoktor Martin Luther (1483—1546) astus välja katoliku kiriku mõnede 
rituaalide ja põhimõtete vastu, kujunedes saksa protestantliku liikumise juhiks ja 
reformeeritud kiriku rajajaks. Luterlus võitis ka Eestis ja Lätis. 1522. a. lõi M. Luther 
katoliku kirikut kritiseerivad teesid Saksamaal Wittenbergi kiriku uksele. 

Vodopjanovi juurde astusid üksteise järel Rudolfi saarele jäävate lennukite piloodid 
Molokov, Mazuruk, 

Aleksejev, Kruse. Mõni kaelustas, mõni surus ainult kätt, mõni patsutas õlale — kõik 
nad soovisid õnnelikku reisi, kuid keegi ei väljendanud seda sõnaga. Hea reisi soovimine 
oli tabu, seda peeti lendurite hulgas halvaks endeks. Nagu kõik riskima pidavad inimesed, 
uskusid ka piloodid endeid ja ennustusi. 

Momendil, kui N-170 mootorid juba mürisesid, iimus aerodroomi kohale lennuk. Ta 
tegi tiiru startijäte kohal ning laskus väljaku servale. See oli Golovin, kes oli kasutanud 
taeva selgumist Rudolfi saarele pöördumiseks. Kadunud poja kojutulek kinnitas veelgi 
väljalen-dajate eneseusku. Juhtlennuki piloodid vahetasid Golo-viniga mõne lause ilma 
kohta ning istusid kiirustades tagasi oma kohtadele. 

Trojanovski, õnnelik Mark Trojanovski filmis kiiruga mõned kaadrid startivast 
lennukist ning ronis viimasena sisse. Siis sulgus luuk, lennuk pöördus stardirajale ning 
juba ta tõusis õhku. 

Oli kell 4 ja 52 minutit 1937. aasta 21. mai hommikul. 

Leonhard Kruse ja teised lendurid kogunesid raadio-ruhvi. Kõik nad oleksid tahtnud 
olla Vodopjanovi, Babuškini ja Spirini asemel. Mazuruk, Molokov ja Aleksejev võisid 
end lohutada sellega, et nende päev on alles ees, võib-olla tuleb see juba homme. Kõik ei 
saa esimesed olla, pole halb lennata Põhjanabale ka kolmanda või kümnendana. 


Leonhard Krusele seda lohutust ei jäänud. Tema väike P-5 polnud määratud poolusele 
lendama. Viibida nii lähedal Põhjanabale ning siiski mitte pääseda sinna! Ta mõistis väga 
hästi Nanseni tunnet, kui see jõudis 86. laiuskraadini ja pidi sealt tagasi pöörduma. 
Kulutada kogu oma elu Arktika avastamiseks ja uurimiseks ning pöörduda tagasi 86. 
põhjalaiuselt, mitte jõuda Põhjanabani, jätta pooluse vallutamise au teistele! Ka tema, 
Leonhard Kruse, on jõudnud välja 86. kraadini ja sealt tagasi tulnud. Võib-olla jõuab ta 
uuesti nii kaugele ja pöördub sealt jälle tagasi Rudolfile. Ja Rudolfilt Moskvasse, 
Moskvast Dicksonile või Tiksile, aga vaevalt Põhjanabale... 

Ta laenas Aleksejevi käest Nanseni päevaraamatu ning hakkas uuesti lugema kohta, kus 
norralane pöördus oma põhikursilt ära lõunasse, Franz Josephi maale. 

Aeg-ajalt jõudsid lennuki N-170 raadiogrammid Rudolfi saarele. 

Dzerdzejevskil oli jällegi olnud õigus — juba poole tunni pärast sattus Vodopjanov 
pilvedesse. Nelikümmend minutit õnnestus lennata kahe pilvekihi vahelises koridoris, siis 
sulgus seegi võimalus, algas pimelend raadiomajaka ja aparatuuri abil. Lennuk 
kolmeteistkümne vapraga rühkis edasi, tund kulus tunni järel, laiuskraad ületati 
laiuskraadi järel. 88. paralleelilt võis Sima Ivanov teatada päikese ilmumisest taevasse. 
Lennatakse 1800 meetri kõrgusel ning maastik all paistvat lausa fantastiline oma 
sätendavate lumeväljadega. 100 kilomeetrit enne poolust sattus lennuk jälle pilvedesse. 

Raadioruhvi uksele ja naabertuppa kogunes järjest rohkem rahvast, kõik tahtsid 
viivituseta kuulda maandumisest poolusel. 

«Vaikust!» käratas sumisejate sekka radist. 

Jutud katkesid. Stromilov jõudis paberilehele kirjutada raadiogrammi sissejuhatavad 
sõnad, kui saade poolelt tähelt katkes. Kuidas ta ka ei kuulatanud, Sima Ivanov 
raadiogrammi enam ei jätkanud. Tuhmilt kuuldus ainult Soovide neeme ja Amderma 
piiksumine. Ärevas ootuses möödus kümme minutit, kakskümmend, pool tundi — 
Põhjanaba lennuk vaikis. 

Midagi pidi olema juhtunud. Raadio viga ei tohtinud see olla, seni oli kuuldavus olnud 
hea. Kas tõesti maandumine Põhjanabal ebaõnnestus? Põrkasid nad vastu jäärünka? 

Keegi ei andnud vastust. 

Seveljovil ei jäänud muud üle, kui teatada ärevast vaikimisest Moskvasse. 

Pealinnast saabus Rudolfi saarele valitsuse raadiogramm, mis käskis valmis seada 
ülejäänud lennukid ning esimesel võimalusel minna N-170-ndat otsima. 

Rudolfi saare lennuväljadel ei magatud niigi, nüüd algas veelgi elavam askeldamine. 
Käivitati prooviks mootoreid ning lülitati jälle süüde välja — udu ei lasknud õhku tõusta. 
Nii Stromilov kui ka teiste polaarjaamade radistid kuulatasid pingsalt eetrit, et tabada 

kas või osakest kadunud ekspeditsiooni raadiogrammist. 

Kuid keegi ei kuulnud kadunud inimestest midagi. 


20. MOOTOR EI TOHI VAIKIDA 


Ühetooniliselt undas neli võimsat mootorit, suur lennuk lõhestas pilveräbalaid ning 
kihutas ühtlase kiirusega põhja poole. 

Tüürimehe kabiinis üksinda istuva ekspeditsiooni ülema juurde tuli pardamehhaanik 
Flegont Bassein, heitis ettevaatliku pilgu ümberringi ning ütles poolsosinal: 


«Tunni aja pärast, aga võib-olla juba varem, jääb üks mootor seisma. Antifriis niriseb 
kuskilt välja, mootor kuumeneb üle ning kõrbeb varsti kinni. Meil oleks tarvis 
maanduda.» 

«Kas te Vodopjanovile teatasite?» 

«Ei veel. Ma tean juba ette, mis ta ütleb: «Lendame edasi kolme mootoriga.»» 

Akadeemik sasis oma habet, vaikis paar hetke ja ohkas raskelt. Et see just nüüd pidi 


juhtuma, kui oldi nii ligidal eesmärgile! Kui aastatetagused unistused on täide minemas ... 


Ja nüüd see õnnetu mootor! 

Lõpuks tegi ekspeditsiooni ülem suu lahti ja sõnas vaevukuuldavalt: «Ma tahaksin ka 
edasi lennata nii palju kui vähegi võimalik. Mida ligemale Põhjanabale, 

seda parem. Aga tuleb teatada Vodopjanovile. Kuidas tema otsustab, nii teeme.» 

Pardamehhaanik läks piloodi juurde: 

«Mihhail Vassiljevitš, tunni aja pärast, aga võib-olla ka varem jääb üks mootor 
seisma.» 

«Missugune?» 

«Vasem keskmine.» 

«Mispärast?» 

«Mootorist voolab välja antifriis, radiaator lekib.» 

Vodopjanov vaikis ja pigistas oma tugevad lõuapärad kokku, nii et suu muutus 
kriipsuks. Siis surus ta huul-tekriipsu vahelt välja küsimuse: «Kas sa kellelegi juba 
lekkimisest kõnelesid?» 

«Ainult Schmidtile.» 

«Ja mis tema ütles?» 

«Käskis sulle ette kanda.» 

Ühtlaselt undas neli võimsat mootorit, mingit ebakõla ei tabanud isegi kogenud kõrv. 
Lennuk kihutas endise kiirusega Põhjanaba poole. 

«Lendame siis kolme mootoriga!» otsustas Vodopjanov, Nõukogude Liidu kangelane. 

«Schmidt arvab ka, et tuleks edasi lennata.» 

«Ainult passi peale, Flegont, mitte kellelegi sõna sellest. Ei maksa paanikat teha.» 

«Olen vait kui haud,» kinnitas Flegont Bassein ning läks uuesti ekspeditsiooni ülema 
juurde, et teatada piloodi otsusest. 

Akadeemik silus habet ja sõnas siis mõtlikult: 

«Hästi. Kolm mootorit on ikkagi kolm mootorit.» 

Kui mehhaanik suundus haiget mootorit jälgima, peatas teda vahekäigus Papanin. 
Vanal polaarmehel oli omadus õnnetusi õhust haista. 

«Mis teil seal juhtus?» 

«Ei midagi,» kohmas Bassein. 

«Sa ära aja mulle udu, ma näen juba su silmist, et asi pole puhas,» muutus Papanin 
umbusklikuks. 

Aga Bassein jäigi triivjaama ülemale vastuse võlgu ning kiirustas eemale. 

Peale mehhaanikute oli ka tüürimees Spirin märganud vasakpoolse keskmise mootori 
kohal aurupilve-kest. Ta tuli Vodopjanovi juurde, käis nagu kass ümber palava pudru, 
tegi juttu ilmast, teatas, et lennuk on 

ületamas 85. laiuskraadi. Sõnas siis justkui lohutada tahtvalt: 


«Kui asi hullemaks ei lähe, jõuame kindlasti Põhjanabale.» 

Ise sihtis samal ajal silmanurgast armatuurlaua osuteid. Vasakpoolse keskmise mootori 
jahutusvee ja õli temperatuur oli tõusnud normaalsest kõrgemale. 

Spirin läks vahekäiku vasaku tiiva juurde. Siin sagisid rahutult mehhaanikud, 
tüürimehele tuli vastu punetava näoga Bassein, ühes käes ämber, teises märg räbal. 

Vasaku tiiva sisemusse viiv metall-luuk seisis lahti. Radiaatori üks ülemisi torusid 
lekkis. Vigast kohta oli püütud parandada isoleerpaelaga, kuid see ei aidanud, antifriis 
jätkas torustikust väljatungimist. Ja siis tulid mehhaanikud lihtsale mõttele, kuidas 
mootor päästa. Nad mähkisid katkise koha ümber räbalaid, riie imes vedeliku endasse, 
lapinutsakud väänati kuivaks ämbrisse ning antifriis valati sealt tagasi radiaatorisse. Nii 
õnnestus säilitada j ahutusvedelikku ning mootori ülekuumenemine ei muutunud 
ohtlikuks. 

Kuid selle pealtnäha lihtsa protseduuriga polnud kerge hakkama saada. Et pääseda 
avarii paika, tuli avada tiiva välisklapp ja pista sealt välja paljad käed räbalaga ning hoida 
seda ümber lekkimiskoha. Riidesse imenduv keev vedelik kõrvetas sõrmi, pakaseline tuul 
pures jäiste hammastega randmeid ja käeselgi. Mehhaanikud vahetasid kolmekesi järjest 
üksteist välja, ent peagi jõudis kätte jälle esimese järjekord. Ja nii oli kestnud see juba üle 
kolme tunni. Kõrvetus sõrmedes, jäisus randmetes, higi laubal. 

Bassein leidis korraks mahti lipata Vodopjanovi juurde ning karjus talle kõrva: 

«Mihhail Vassiljevitš, lenda rahulikult — mootor jääb töötama!» 

Endiselt undas neli mootorit, lennuk kihutas muutumatu kiirusega läbi Arktika taeva.10 

21. MAAKERA TELG 


Spirin tuli piloodikabiini ja teatas otsekui rongikon-duktor: 

«Pooluseni jääb kakskümmend minutit!» 

Vodopjanov noogutas vastuseks, tõstmata pilku armatuurlaualt: ikka ei ilmunud teele 
ühtegi pilve-lahku, mille kaudu laskuda jäise kaane all puhkava ookeani pinnale. 

Tükk aega hiljem astus tüürimees Schmidti juurde: 

«Kahe minuti pärast on poolus!» 

«Tore!» 

«Lubage lennata veel kümme minutit.» «Milleks?» 


10Selles peatükis on toetutud M. Vodopjanovi versioonile raamatus «Ha kpe11:4X B APKTHKY». 


«Põhjanaba on praegu kaetud pilvedega ning meil ei õnnestu võib-olla niipea määrata 
koordinaate. Jää ei püsi paigal ning asukoha kindlaksmääramise ajal võime juba olla 
triivinud palju kilomeetreid poolusest mööda. Siin võib jää liikuda kuni 20 kilomeetrit 
Ööpäevas.» 

«Õigus, parem on üle lennata kui enne poolust maanduda. Pealegi toob triivimise suund 
meid poolusele tagasi ning astronoomiliste mõõtmiste aegu võime juhtuda 

just maakera lagipähe. Peame õppust võtma ka Cookist, kelle poolusele jõudmise üle 
kaheldakse tänapäevani,» sõnas Schmidt elutargalt. 

Spirin kontrollis, veel kord arvutusi ning ütles siis pidulikult lennuki sisemikrofoni: 

«Meie all on poolus!» 

Kohe haaras ta kaenlasse sekstandi ning ruttas lennuki tagumise akna juurde, et uuesti 
mõõta päikese kõrgust. Spirin heitis pilgu kronomeetrile ja numbreid paberile kirjutades 
tundis, kuidas käsi väriseb. Uued arvutused näitasid, et lennuk asub täpselt maakera telje 
tipu kohal. 

Kõiki haaras kirjeldamatu erutus. Nad olid selle saavutanud! Nad olid kõigi purgaade, 
pilvede ja udu kiuste jõudnud Põhjanabale! 

Kümmekond minutit pärast viimast mõõtmist andis Spirin Vodopjanovile märku. Piloot 
tegi pooleringilise pöörde ja sukeldus paksu pilvekihti. 

Kui ainult pilved ei küüniks otse jääpinnani! 

Kõrgus tuhat meetrit — pilved nagu piimasupp. 

Kaheksasada meetrit — puuvilialadu. 

Kuussada meetrit — klombiliseks vanunud vatitekk. 

Viissada meetrit —... 

«Näen maad!!» karjatas keegi. 

«Maa! Maa...» häälitsesid poolrõõmsalt, poolhäm-mastunult teisedki. 

Lennuki all valendasid ääretud jääväljad. Väljadele joonistasid mustreid suurtest 
rüsijääplokkidest kuhja-tised ja rinnatised. 

Lennuk laskus veelgi madalamale. Enam-vähem tasa-seid lagendikke hakkas kõigile 
silma. 

«Vaat kus hea väljak!» hüüdis Babuškin ning vehkis pöidlaga paremale. 

Spirin pakkus lagendikku vasakul: 

«Mihhail Vassiljevita, kas pole minu väljak kenam?» 

«Täiesti korralik jääväli,» kiitis Vodopjanov takka, aga ei tuurinud siiski sinna. 

Vodopjanov otsis oma väljakut. Kui lagendikke oli valida, miks pidi ta leppima teiste 
poolt väljavaada-tuga? 

Ees all lõikus risti lennuki suunaga pikk jääplokkide ahelik, teisel pool seda algas aga 
tasane valge lagendik. 

Ka teistest külgedest ümbritses välja jäämüür, koht näis otsekui mingi jäätunud muistne 
hiigellinnus. 

«Näete, see siin on minu väljak!» hõikas Vodopjanov, tegi tiiru platsi kohal ning 
hakkas maanduma. 


Jutud lakkasid, kõik pidasid hinge kinni. Kas on jää Põhjanabal küllalt paks ning 
kannatab välja suure lennumasina raskust? Kas on lagendik tõepoolest tasane või viskab 
ootamatult teliku ette jäärünga? 

Ühtlaselt libisesid hiigelsuusad mööda puutumatut lund, joonestades sinna esimesed 
jäljed. 

Lennuk peatus sujuvalt. 

Kõik hakkasid karjuma hurraa. 

Vodopjanov heitis pilgu kellale — see näitas 11.35. Oli 1937. aasta 21. mai. Nad olid 
jõudnud juba muuta selle kuupäeva ajalooliseks. 

Väike nõutus tekkis pärast luugi avamist. Kes esimesena astub Põhjanabale? Tüürimehe 
kabiinist ilmus nähtavale kahe akadeemia akadeemik, Põhjameretee ülem Otto Juljevitš 
Schmidt. Kõik tegid teed pikahabemelisele ülemale, kes jäi seisma lävele, et heita pilk 
oma unistuste paigale. 

Nüüd oli ta siis tema ees, see Põhjanaba. Too valge lagendik, mis oli vajanud nii palju 
plaanipidamisi, mitmeaastast ettevalmistust ja hoovõttu, mis oli nõudnud unetuid öid ja 
pingelisi päevi, mis oli toonud halle karvu neljakümne viie aastase mehe juustesse ja 
habemesse. Too koht, mille pärast oli nii palju vaeva ja raha kulutatud, hukutatud laevu, 
dirižaableid ja lennukeid. Too paik, mis oli purustanud nii palju unistusi ja lootusi, 
muserdanud nooruspäevi ning kibestanud vanadusaas-taid, mis oli endale nõudnud isegi 
inimelusid. 

Nüüd laius siis see koht nende ees, too Põhjanaba. Ja ta oli tühi ja paljas lumine 
lagendik, nagu neid võib kõikjal näha nii põhja kui ka lõuna pool polaarringi. Ta oli nii 
vihastamapanevalt üksluine ja harilik. 

Nii seisataski Schmidt lävel pisut nagu pettunult. Ja nii jõudis tema käe alt läbi pugeda 
ning esimesena alla lumme hüpata Mark Trojanovski. 

See võis ju häbematusena näida, kuid elukutse kohustab. Kuidas oleks saanud muidu 
filmilindile jäädvustada ajaloolist astumist poolusele, kui operaator poleks seal juba ees 
olnud? Trojanovski kaamera juba suriseski, kui 

Schmidt, Papanin, Vodopjanov ja ülejäänud mehed väljusid. 

Schmidt laskus põlvele ning suudles lund, tõmbas kinda käest, murdis rünga küljest 
jääkillu ja pistis suhu. Hüppas siis püsti, rapsis habeme lumeebemeist puhtaks ning 
puhkes valjusti naerma. 

Kõik teisedki pahvatasid naerma ning pistsid hurraa karjuma. 

«Elagu meie suur kodumaa!» hüüti kõnekoorina. 

«Noh, kus on siis maakera telg?» küsis naerdes vana lennuäss Babuškin Jevgeni 
Fjodorovilt, kes oma suurte imestavate lapsesilmadega ümbrust uudistas. 

«Jah, näita meile maakera telge!» karglesid nooremadki ümber Jevgeni. «Sa oled 
astronoom, sa pead teadma!» 

«Maakera telg on minule alati seal, kus mina seisan,» leidis Fjodorov filosoofilise 
vastuse. «Meie maailmapilt on ikka suhteline, me tahame ikka ise olla maailma 
keskpunktis.» 


22. SIMA IVANOVI MUST PÄEV 


Ainult Sima Ivanovi ei olnud jääl näha. Võis jääda mulje, et Sima on kõige tugevamate 
närvidega mees, keda isegi Põhjanaba ei loksuta. Ka ekspeditsiooni ülemale hakkas 
silma, et elavaloomulist radisti pole kuskil näha: 

«Kus on Ivanov? Tarvis kohe saata teade meie maandumisest.» 

Sima Ivanov istus aga lennukis raadiosaatja juures ning otsis selle rikke põhjust. Juba 
pool tundi vaikis lennuki saatja, viimane raadiogramm katkes poolelt sõnalt. Ei olnud 
jõutud Suurele Maale teatada sedagi, et lennuk N-170 oli jõudnud Põhjanaba kohale. 
Kindlasti nii Rudolfi saarel kui ka kaugemal närvitseti nende pärast. Nemad aga on 
õnnelikult maandunud, ainult Sima Ivanov ei suuda sellest maailmale teatada. Ja vaene 
poiss tundis, kuidas kõikide pilgud hakkavad puurima teda, Sima Ivanov jääb 
ekspeditsiooni igaveseks häbiplekiks. Veel tormakamalt hakkas ta aparaati lahti 
monteerima. 

Et see just sellisel tunnil pidi juhtuma! 

Suuremat õnnetust poleks Sima osanud endale ette 

kujutada. Ja nii ei eksisteerinud Simale mingit Põhjanaba, N-170 radisti Ivanovi maailm 
koosnes vaid raa-diolampide reast, juhtmete rägastikust ning kruvikeerajast. 

1937. aasta 21. mai — too Nõukogudemaa suurhetk — oli Sima Ivanovi must päev. 

Sima leidis varsti rikke põhjuse üles — oli põlenud läbi muundaja. Seda polnud 
asendada millegagi. 

Nüüd jäi ainsaks väljapääsuks kiiresti lennukist välja laadida ning kokku monteerida 
triivjaama suur saatja. Papanin oli juba suutnud elada sisse Põhjanaba peremehe ossa: ta 
sammus viiskümmend sammu eemale ja tõmbas hundinahkse saapaga lumme kahe suure 
jää-rünga vahele risti: 

«Siia tuleb raadiojaam!» 

Sellise hääletooniga võis ütelda kord ka tsaar Peeter Neeva kaldal: 

«Siia peab saama linn!» 

Näidatud kohta tõmbasid Schmidt ja Papanin isiklikult lahti esimese telgi, mis muutus 
samas raadiotöö-kojaks. Nartal veeti kohale saatejaama aparatuur, Ernst Krenkel ja Sima 
Ivanov hakkasid seda palavikuliselt kokku monteerima. Teised püstitasid sel ajal kaks 
metallmasti ning tõmbasid üles antenni. Nagu seened pärast vihma tekkisid lagendikule 
üksteise järel elamis-telgid. 

Kuid kauaoodatud sõnumit ei suudetud eetrisse anda veel niipea. Selgus, et pakane oli 
tühjendanud akumulaatorid, tuli hakata neid uuesti laadima. Siin aitas hädast välja 
igavesti peremehelik Papanin. Tema varustuse hulgas leidus ka dünamo. Vabad mehed 
pandi vänta keerutama ning elektrit tootma. 

Papaninit jätkus korraldama ja käsutama igale poole. Juba oli ta lasknud teed keeta ja 
paar toidumoona kasti avada, juba ta ilmus radistide juurde küsima: 

«Kuidas on, poisid?» 

«Läheb veel aega,» vastas Krenkel. «Akudes alles hakkas hape mulksuma.» 

Aeg, mis üle jääväljade lendamisel oli veninud nii pikkamisi, hakkas nüüd Põhjanabal 
meeletult tormama. Astronoom Jevgeni Fjodorovil oli õigus, et maailmapilt on suhteline. 
Kuidas kõik ka ei rutanud, lennuki raa- 

diosaatja vaikimisest alates möödus kaksteist tundi, enne kui raadiojaam «Põhjapoolus» 
tööle hakkas. 

Ja kogu see kaksteist tundi piinlesid Rudolfi saarel Seveljov, lendurid ja radistid, 
närvitseti Moskvas Razini tänavas, Põhjameretee Peavalitsuse kabinettides, murti pead 
«Pravda» ja «Izvestija» toimetustes, karjuti üksteise peale trükikodades. Kas murda 
Põhjanaba ekspeditsiooni kohta käivad artiklid numbrisse, kas jätta ruumi 
raadiogrammidele Põhjanabale jõudmise kohta või anda matritseerida leheküljed hoopis 
igapäevasemate sõnumitega? Niisugustel tundidel saavad infarkti toimetajad ja lähevad 
halliks leheküljendajad ... 

On kerge ette kujutada üheaegset kergendusohet Rudolfi saarel, Leningradis ja 
Moskvas, kui kõlas eetris uue raadiojaama esimene kutsung ning pärast esialgset 
lühiteadet hakati edasi andma akadeemik Schmidti pooleleheküljelist raadiogrammi, mis 
algas nii kuiva ja asjaliku lausega: 

«KELL 11 JA 10 MINUTIT LENDAS LENNUK <NSVL N-170» VODOPJANOVI, 
BABUSKINI, SPI-RINI JA VANEMMEHHAANIK BASSEINI JUHTIMISEL ÜLE 
PÕHJAPOOLUSE ... »11 

See on toosama mälestusväärne raadiogramm, mis ilmus 22. mai hommikul maailma 
kõigi suurte päevalehtede esiküljele, millega hiljem alustas oma päevikut Ivan Papanin, 
mida hiljem trükiti ära kooliõpikuis. 


23. UANDIMÄE VARANDUS 


Lõppes mure ühe lennuki pärast, algas see kohe teise pärast — ei tulnud rahu Franz 
Josephi maale ega Põhjanabale. 

Suurem jagu ekspeditsiooni varustust lebas ikka veel Rudolfi saarel ning ootas 
jäälaagrisse toimetamist. Polnud Põhjanabale jõudnud triivjaama elamistelkki — too 
kuulus neljakihiline, hahasulgedega vooderdatud eritellimuse toode. Fjodorov ja Siršov 
ootasid aga pikisilmi oma aparaate. 

25. mail selgis taevas Põhjanaba kohal ning Vodo-pjanov andis raadio teel edasi 
soovituse välja lennata. Rudolfi saare kohal rippus aga jälle udu ning Seveljov saatis 
pärast lõunat lennuki N-128 luurele. 

Leonhard Kruse murdis pimelennul pilveseinast läbi ning tegi kindlaks, et 83. 
laiuskraadil algab selge taevas. Kui luuraja ilma seiklusteta saarele tagasi jõudis, anti 
uuesti start. Ülemisel lennuväljal käivitas sedapuhku juhtpiloodiks määratud Vassili 
Molokov N-171 mootorid. Temaga lendas kaasa ka ekspeditsiooni ülema asetäitja 
Seveljov. Samuti startisid N-172 Anatoli Aleksejevi ja N-169 Ilja Mazuruki juhtimisel. 
Üldse jäi Rudolfi saarel lagedaks: ära lendasid ka piloodid Moškovski, 

Orlov ja Kozlov, tüürimehed Ritsland, Akku-ratov ja Zukov, peale selle mehhaanikute 
salk. Võisid nüüd lennukitesse ronida ka korrespondendid Brontman ja Vilenski. 

Kolm hiigellindu tõusid lendu, aerodroomile jäi neile järele vaatama vaid kaks pilooti 
— Pavel Golovin ja Leonhard Kruse. Üks veel siledanäoline nooruk, teine juba 
murekurdudega keskeas mees. Golovin, too Moskva-lähiste poiss, oli vähemalt 
Põhjanaba kohal tiiru ära teinud, Otepää mees polnud Nanseni piirist kaugemale saanud. 


11H. A. lanannun, ?Kn3ne na abanne. Mocrsa 1966, Ik. 29. 


Ja nii ta seisis seal üksi tühjal lennuväljal, idatuul hõlmades ja nukrus silmades. Oleks 
võinud ju temagi olla nende lendajate hulgas. Aga saatus oli jällegi olnud vastu. Pidi ju 
tema lendama tol neljandal lennukil N-169, selle raadiokutsungki oli koostatud tema 
nime esitähtedega — ULK. .. ULK ... ULK... Aga ei tulnud tal kasutada seda signaali. 
Pärast treeninglendude lõppu Moskvas oli aerodroomil tema juurde astunud Mazuruk 
ning teatanud, et N-169 esimese piloodina hakkab lendama tema, Kruse on määratud 
teiseks piloodiks. 

Ei ütelnud ta, Leonhard, selle peale musta ega valget, sõitis taksoga hotelli ja käskis 
Rosal kohvrid pakkida. Ei ole neil Moskvas enam midagi teha. Ta pole veel nii vana ja 
väeti, et peab oma õpilase juurde minema teiseks piloodiks. Mazuruki õpetas ju Balašovi 
lennukoolis välja tema, Leonhard. Rosa keelitas teda minema Schmidti juurde, küllap see 
ümberpaigutus on tehtud ekspeditsiooni ülema selja taga. Laskis ju Schmidt määrata 
Leonhardi kõigi ekspeditsiooni pilootide treeneriks. Ja nüüd ei kõlba Leonhard Kruse 
enam kuhugi! Rosa oli küll energiline naine ja oskas auku pähe rääkida, kuid seekord 
kulutas ta sõnu asjatult: ei läinud ta, Leonhard, ei Schmidti, ei Vodopjanovi ega kellegi 
kolmanda juurde. Aga õhtul otsisid Krusede numbritoa üles Seveljov ja Golovin. Meestel 
meeste sõnad — nad said ta pehmeks rääkida, kui pakkusid taile luurelennukit. Teise 
piloodina ei tarvitsenud ta siiski lennata. Ja nii on ta ikkagi siin, Rudolfi saarel. 

Jah, vahel on ta äkiline. Hea, et tulid tol õhtul Seveljov ja Golovin. Rumalasti oleks ta 
teinud, kui oleks siis 

Moskvast ära sõitnud. Tasus lennata 86. põhjalaiuseni. Ka P-5-nda komandörina oli 
sellest ekspeditsioonist osavõtt suur asi. Ei tule sellist lendu teist korda. Ja tema sai juba 
kolmkümmend kaheksa aastat vanaks. Pilootide iga ei ole igavene. 

Schmidti marsruut oli võimas ettevõtmine, see oli suur lend. Säärane lend juhtub 
inimese teele ainult kõrd elus. 

Leonhard Kruse võpatas puudutusest õlale — tema selja taga seisis lennuvälja 
komandant, longus vurrudega Melnikov: 

«Ärge kurvastage, näh, isanime ei tule meelde..., mina, näete, ei lenda enam üldse.» 

«Minu isa kutsutakse Gustav, ega sellest olegi kerge isanime tuletada, ja meil Eestis 
seda ei tarvitatagi,» sõnas lendur. 

«Eestist? Ah soo, te Gustavitš, olete Eestist, see on seal Leningradi taga?» 

«Seal jah,» näitas lendur käega ebamääraselt edelasse. «Ligi kolme tuhande kilomeetri 
taga.» 

«Jajah .. . Minu kodupaika tuleb üle kolme tuhande. Olete kuulnud säärast paika nagu 
Lõsva? Uraalides, Nižni-Tagilist törts maad lääne poole...» sõnas vana Arktika-mees. 
«Tulge, Gustavitš, minu ubrikusse, kui viletsaks ei pea, ajame sõna juttu ja joome teed.» 

Läksid, istusid ja ajasid rohkemgi kui sõna juttu. 

«Ütelge, Melnikov, kas ma olen juba vana?» küsis äkki lendur. 

«Minge nüüd, Leonhard Gustavitš, te kõlbate mulle ju pojaks. Aga minulgi on veel 
teisel pool polaarringi tegemist,» sõnas Melnikov. «Miks te nii küsite?» 

«Minu isa oli noores eas õpetaja. Ta on kõnelnud, mihuke kriipiv tunne on kevadel, kui 
kool lahti lastakse ning kõik õpilased lähevad laiali ning koolmeister jääb üksi tühja 
majja. Et siis tuleb säärane mõte, nagu oleksid räsitud tiivaga pääsuke, kes ei saa teistega 
ühes lennata. Minul on ka täna sihuke meeleolu. Need, kes nüüd ära lendasid, olid muist 
ka minu õpilased.» 


Lendur tõmbas nahkjaki taskust välja kulunud rahakoti ning tõi sealt lagedale 
venekeelse pitseriga paberi. Melnikov luges: 

8.1 1937. 

GUAP LENNUSALGA KOMANDÖRILE SM. V. M. REMISJUKILE 

Teie aerodroomil hakkavad treenima järgmised Põh-jameretee Polaarlennunduse 
Valitsuse piloodid: 

1. — Vodopjanov, M. V. 

Molokov, V.S. 

Babuškin, M. S. 

Aleksejev, A. D. 

Kozlov, M.I. 

Golovin, P. G. 

Mazuruk, 1. P. 

Vlassov, G. P., 

kellel on vastavalt vormistatud pilooditunnistused. 

Kogu lennundusliku ettevalmistuse eest vastutavaks isikuks on 1. järgu piloot, 
Põhjameretee Polaarlennunduse Valitsuse Eriotstarbelise Lennusalga komandöri asetäitja 
L. G. KRUSE, kelle korralduse järgi määratakse kindlaks Polaarlennunduse Valitsuse 
pilootide lendude graafik, samuti lendude eesmärk ja ülesanne. 

Põhjameretee Polaarlennunduse Valitsuse Ülem: 

Seveljov. Operatiivosakonna ülem: 

Babuškin* 

«Noh, siis olid nad kõvade kätega mehe käes. Ma olen vahel natuke imestanud, 
missuguse pilvesupiga te olete õhku tõusnud. Ma lendasin ka kunagi P-5-ga, väärt masin 
on, aga nõuab tugevat karakterit,» sõnas Melnikov. 

Ja nii nad seal siis kahekesi juttu ajasid. Uraalide mees oskas kuulata ja parajal kohal 
küsiva või noogu-tava sõna sekka poetada. Ja Leonhard Kruse rääkis tollele võõrale 
vanamehele isegi sellest, mida ta sõp-radelegi ei tavatsenud pajatada: hõbepajust Käpa 
oja kaldal, eesti pulmade kandlemängust, Uandimäkke maetud muistsest kullast... 

«... Tulnud vaenuvägi Uandimäe alla, pole kohalik rahvas selle vastu saanud, pidid rahu 
pakkuma. Vaenlaste vürst nõudnud peale muu ka Uandi vanema tütart Vaiket. Tahtnudki 
Vaike päästa kodurahvast ning läinud vaenlaste laagrisse. Ei tahtnud tütarlaps aga ühte 
saada võõra vürstiga, palus end matta kodumulda ning kukutanud end mõõga otsa. Vürsti 
meelehärm olnud Suur, matnudki ta Vaike koos sõjasaagiks saadud kullaga Uandimäele. 
Preester pannud aga pahaks varanduse mullapõue heitmist, mananud selle maa põhja, nii 
et keegi teda kaevates kätte ei saa. Rahvas teab aga kinnitada, et varandus tõuseb ise 
mullapõuest üles, kui keegi mihklikuu kolmel vaimutunnil tagurpidi kõndides 
jalapikkuste sammudega kõnnib risti hauale ning vabastab mäe preestri needusest.» 

«Noh, ja kas siis keegi pole püüdnud toda kohta needusest vabastada?» küsis Melnikov. 

«Proovijaid olnud vanasti palju, aga keegi pole enam õiget paika üles leidnud.» 

«Kas siis keegi ei tea seda kohta juhatada?» 

«Ei vist. Minu vanaisa Käpa Rein, kes seda lugu jutustas, ütles küll, et see koht peab 
olema Uandimäe lagipeal suure kivi juurest kaks vene loogatäit edasi, aga ei mäletanud 


enam temagi, missuguse ilmakaare suunas. Ja ei teata ka seda, kuidas vene loogaga vahe- 
maad mõõta.» 

«Ja see kuld on tänapäevani jäänud sinna mäkke?» 

«Küllap. Ju otsis vist minu isagi toda ilmakaart, kuhu poole Uandimäe suure kivi 
juurest sammud seada. Jõudis Moskvasse. Mina, näete, olen juhtunud siia maailma lõppu, 
aga toda ilmakaart pole ikka leidnud ...» 

«Oh, olete teie, eestlased, imelik rahvas! Vaikite ja nukrutsete, endal sellised jutud ja 
säärased varandused maha maetud.» 


24. PÕHJANABA POSTKONTOR 


Ei läinud ka järelväel Põhjanabale jõudmine kergesti. Ainult Molokovil ja tema 
noorukesel tüürimehel Rits-landil õnnestus oma lennuk 26. mai hommikul kella 
kolmveerand kuueks tuua Põhjanaba laagrisse. Eriti oli põhjust rõõmustada sedapuhku 
Sima Ivanovil — kolleeg Stromilov polnud unustanud talle Rudolfi saarelt kaasa tuua uut 
muundajat läbipõlenu asemele. 

Aleksejevi lennuk N-172 jõudis üsna triivjaama ligidale, kuid eksis uttu ning maandus 
üksi jääle; laagrisse saabus ta päev hiljem. Nüüd osutus sünnipäevalapseks Papanin, 
kellele Aleksejev oli ära toonud tema peakorteri telgi, mille katust ehtisid suured tähed 
NSVL ja mustadel küljepaanidel valendas kiri PÕHJAMERE-TEE TRIIVIV 
EKSPEDITSIOON 1937. 

Ilja Mazuruki meeskond saatis kuskil pooluse lähedal mööda aga koguni kümme päeva. 
Algul jäi lennuk N-169 teadmata kadunuks, siis õnnestus Dicksoni polaarjaama radistil 
temaga sidet luua. 29. mail tõusis Molokov Põhjanabalt õhku, et üles otsida kursilt eksi- 
nud lennuk, kuid hoolimata tunniajalisest tiirlemisest pooluse ümbruskonnas ei 
õnnestunud tal Mazuruki 

meeskonnast mingit jälge leida. Vahele segasid jälle tuisud ja pilved, ning viimane 
koorem varustust jaamale «Põhjapoolus» jõudis kohale alles 5. juunil. Võibolla polnudki 
see suur hilinemine halb, sest Mazuruki meestetagi oli Põhjanaba elanike arv tõusnud 
juba veerandsajale ning triivjaama ülemal läks raskeks neile kõigile telkhotelle püstitada. 

Nüüd olid siis kõik kohal ja võidi ka triivjaam «Põhjapoolus»12 ametlikult avada. 
Tühjal lumelagendikul oli telkidest ja jääonnidest kerkinud nii suur asula, et tekkis 


12Hiljem sai see triiviv polaarjaam järjekorranumbri 1; vii-Tane, 1969. aastal tegutsenud jaam on «Põhjapoolus-18». 


tarvidus isegi tänavanimede järele. Lennuki, Nõukogude ja Lao tänav ühinesid 
ringikujulisel platsil, millele anti pealinlikult pidulik nimi — Punane väljak. 

6. juunil 1937 kell 2 öösi (pimestava polaarpäikese tõttu oli aga valge nagu päeval) 
kogunes kogu Põhjanaba elanikkond sellele lumevärvi Punasele väljakule. Vaikseks jäid 
jäähurtsikud, oranžid siidtelgid ning triivjaama mustakarva peakorter, kikkiskõrvu 
kukkusid kuulatama lennukidki, kui akadeemik Schmidt astus nartale, rabas peast 
rebasenahkse läkiläki ning alustas kõnet. Ei olnud siin presiidiume ega pikki 
sissejuhatusi, ekspeditsiooni ülem sai valmis vähema kui kümne minutiga. 

«... Täna me jätame hüvasti poolusega. Jätame hüvasti soojalt, sest Põhjanaba ei 
osutunud meile hirmuäratavaks, vaid külalislahkeks ning koduseks. Ta oleks otsekui 
sajandeid oodanud, et leida oma tõelisi peremehi. 

Me lendame ära. Neli meie seltsimeest jääb poolusele. Oleme veendunud, et nad 
hoiavad kõrgel lippu, mille me neile nüüd üle anname. Me oleme kindlad, et nende töö 
teadusemaailmas ei lähe kunagi kaotsi, vaid saab meie maa ajaloos uueks bolševistlike 
võitude leheküljeks.»13 

Kui Schmidt oli triivjaama ülemale üle andnud punase lipu, hüppas nartale Papanin 
ning võttis sõna Põhjanabale jääjate nimel. Siis tõmbas ta alumiinium-masti lehvima 
Nõukogude Liidu riigilipu ning ekspeditsiooni ülem kuulutas kõige põhjapoolsema 
polaarjaama avatuks. 

Lennukite mootoreid oli proovitud juba varem, kõik näis valmis lahkumiseks. 
Mahajääjad andsid äralenda-jatele üle suusõnalisi sõnumeid ja rutuga kriipseldatud 
sedeleid. Seda nähes tuli Papaninile midagi meelde. Ta ruttas peatelki, tõstis sealt välja 
alumiiniumist tooli ja laua ning asetas selle ette suurte teravanurgaliste tähtedega 
kirjutatud sildi «PÕHJANABA PEAPOSTKONTOR». 

See ei olnudki nali. Papanin oli kõike ette näinud ning Moskvas lasknud valmistada 
Põhjanaba templi. Tal oli kaasas ka kirjutusmasin ning nii võis ta oma sideülemale Ernst 
Krenkelile ütelda; «Minu kantselei saab töötada kõigi vorminõuete kohaselt.» 

Nüüd lükkas ta laua taha Jevgeni Fjodorovi ning surus selle pihku templipadja ja 
Põhjanaba pitsati. Ja Jevgeni lõi esimesed pitsatijäljed Papanini enda kirjadele. Siis aga 
hakkas kirju nähtavale ilmuma igast taskust. Kes ei oleks tahtnud saada Põhjanaba 
templit! Oli neid kirju suuri ja väikesi, markidega ja ilma. Ning Fjodorov muudkui 
tembeldas. Milliseid ameteid kõik ei tule ühel Põhjanaba ränduril pidada: kunas olla tsen- 
soriks, kunas postkontori ametnikuks! 

Aga ühe asja oli Papanin siiski unustanud: õigel ajal nõutada Siderahvakomissariaadist 
Põhjanaba postmargi väljaaandmist. Muidugi, Põhjanaba vallutamisele ja triivjaamale 
pühendatud mark hiljem ju küll ilmus, kuid kõik need jäid liiga hiljaks, et saada Jevgeni 
Fjodorovi postkontorist peale tõelist Põhjanaba postitemplit. Kahju, et ükski filatelistide 
ühing ei olnud taibanud Papaninit oma liikmeks meelitada ning nii läks vett vedama üks 
ainulaadsemaid võimalusi filateelia ajaloos. Kui aga kellelgi peaks leiduma triivjaama 
«Põhja-poolus-1» kujutisega marke, mis on tembeldatud Põhjanaba templiga, siis ei 
maksa küll neidki võltsituks pidada, kuigi need pole kindlasti tembeldatud Põhjanabal, 
vaid jäälõhkuja «Murman» pardal või kõige paremal juhul kuskil Põhja-Jäämere nimetul 
jääpangal. 


134. A. lanannn, ?Kr3nb na abanne. MocrBsa 1966, Ik. 38. 


Sellal kui Jevgeni Fjodorov mängis postiametnikku, askeldasid Ernst Krenkel ja Sima 
Ivanov raadio-telgis. 

Juba enne miitingut oli vastu võetud napisõnaline raadiogramm: 

«PÕHJALAIUS 84°52'. KÕIK ON KORRAS. KRUSE.» 

Rudolfi saar oli Põhjanabalt naasjatele külalislahkelt vastu saatnud väsimatu luuraja 
lennukil P-5. Et ta jälgiks pilvitust ning annaks suurtele lennukitele ilmateateid. Leonhard 
Kruse koos tüürimees Rubinštei-niga mängis sedapuhku vabatahtlikku merehädalist ning 
oli maandanud oma lennuki poolel teel. 

Pärast esialgse sideme loomise raskusi õnnestuski nüüd Krenkelil saada 
Pooleteejaamast ilmateade: 

«PÕHJANABA. SEVELJOVILE. TÄISPILVITUS 600 MEETRI KÕRGUSEL. 
NÄHTAVUS KAKSKÜMMEND KILOMEETRIT. KRUSE.»14 

«Otto Juljevitš, on tarvis rutata äralennuga, seni kui lõunas pole ilm veel päriselt untsu 
läinud,» kiirustas Vodopjanov. 

«Kui sellise ilmaga on võimalik lennata, siis mina kinni ei pea,» vastas ekspeditsiooni 
ülem. 

«Lennukitesse!» kajas üle Põhjanaba Punase väljaku Vodopjanovi komandohüüd. 

Veerand tunni pärast tõusid lennukid õhku. Neli inimest jäid maha ääretute jääväljade 
keskele. 

Üks neist, Ivan Papanin, kirjutas hiljem oma päevikusse: 

«Kell 3.40 lendasid kõik ära Rudolfile. Meie jäime neljakesi ning jälgisime, kuidas kõik 
neli õhulaeva kümne minuti jooksul õhku tõusid ning kaugenesid meist lõunasse...» 

Ja nagu kokkuhoidlik peremees kunagi, ei suutnud triivjaama ülem jätta üles 
tähendamata talle iseloomulikku märkust: 

«Keegi naljatas, et nüüd pole meie toiduvarud enam ohus, aga muidu rippus õhus 
ähvardus, et meie seltsimehed oleksid võinud need ära õgida sel ajal, kui nad poolusel 
viibisid ...»15 


25. TAGASITULEK 


Lennukid lahkusid Põhjanabalt kurgede rivis: ees Vodopjanov, paremal Mazuruk, 
kurakätt Aleksejev ning temast veel vasemal Molokov. Kuid peagi sattusid nad 


- BononesHoB, HakpElIbX B ApkTuky. MocrsBa 1955, Ik. 259. 
154. 4. Hanannn, ?Kr3ne na abanne. Mocrsa 1966, Ik. 39. 


pilvedesse ning rivisolijail polnud võimalik enam üksteist näha. Vodopjanov asus 
raadiomajaka järgi otsima 58. meridiaani, mis läks läbi Rudolfi saare ning oli järelikult 
kõige lühem tee tagasi. Algul polnud N-signaaii üldse kuulda, kuid veerand tunni jooksul 
õnnestus juht-piloodil jõuda majaka tsooni ning N ja A hakkasid kõrvaklappides 
ühesuguse tugevusega piiksuma. 

«Kolme tunni pärast oleme Rudolfil,» kinnitas oma arvutused lõpetanud Spirin. Kõiki 
haaras rõõmus ootusärevus. 

Kuskil nende all jääväljal pidi asuma lennuk N-128, kuid hajumata pilvesupis polnud 
lootustki seda näha. Ent poole tunni pärast tõi Sima Ivanov piloodi kätte Põhjanaba tee 
vahimeeste raadiogrammi: 

«VODOPJANOVILE, MOLOKOVILE, ALEKSEJEVILE, MAZURUKILE. 
ÕNNELIKKU TEED! KRUSE, RUBINSTEIN.» 

Kohe pärast seda kutsuti raadiotelefoni juurde Schmidt. Aleksejev teatas, et nagu ette 
võis arvata, ei 

jätku tal Rudolfi saareni bensiini. 84. ja 85. laiuskraadi vahel, kus asub Kruse, näivad 
paiknevat tasased jääväljad, seepärast lubatagu tal siin maanduda. Ekspeditsiooni ülem 
nõutles paar hetke Vodopjanovi ja Babuš-kiniga ning andis Aleksejevile loa väljuda 
rivist. Vahepeal nähtaval olnud lennuk N-172 sukeldus pilvedesse ning kadus 
edasiiendajate silmist. 

«Püüame murda pilvedest läbi ning otsida sobivat maandumispaika,» teatas Aleksejev 
raadiotelefoni teel. 

Kümme minutit hiljem raporteeris N-172 tüürimees: 

«Kõrgus kuussada meetrit, midagi pole näha. Lennuk hakkas kergelt jäätuma...» 

Iga sõnaga muutus hääl nõrgemaks, juba üpris kaugelt kuuldus mõne minuti pärast 
uuesti tüürimees Zukovi tenor: 

«Tugevasti loksutab... Kõrgus nelisada meetrit... Püüame ikka pilvedest läbi murda ...» 

Tiheda pilvevati kiht suutis nähtavasti takistada nõrga jõulist ultralühiiainesaatjat. 

Nagu maailma lõpust olid kuulda sõnad: 

«Kõrgus kolmsada meetrit...» 

Korraks muutus hääl tugevamaks, see tundus olevat piloot Aleksejev, kes erutatult 
hüüdis: «Näen ...» 

Siis katkes ühendus täiesti. Mida nägid Anatoli Aleksejev, too Filosoofiks hüütud 
skeptilise pilguga piloot, ning tema nooreohtu tüürimees, see jäigi teadmata. 

Juhtlennuki kabiini tekkis pingeline vaikus. Kõik ootasid, et raadiotelefon teeks veel 
häält või hakkaks telegraaf tiksuma morsemärke. Kuid N-172 vaikis. Kas õnnestus tal 
pilvemüürist läbi murda ja maanduda? 

Kolm lennukit jätkasid teed Rudolfi saare poole. Tep-litzi lahelt anti väikeste 
vaheaegadega ilmateateid: suur lennuväli kord mattus uttu, kord jälle taevas seal selgis. 
Hakkas muret tegema ka ülejäänud kolme lennuki maandumine. Rudolfi saar pani mängu 
oma varumehe Goiovini ning saatis selle kahemootorilisel lennukil N-166 otsima 
saabujatele ajutist maandumisplatsi. 

Juba oleks pidanud ilmuma nähtavale Austria kroonprintsi nimega saar, aga ees sinetas 
ainult mingi ähmane viirg. 

Tüürimees Spirin sukeldus oma arvutusi kontrollima. 

Kui ta uuesti pilgu tõstis, et teistelegi kinnitada, et nad peavad asuma Rudolfi saare 
lähistel, avanes ta silme ees maaliline panoraam. 

Rudolfi saar seisis otsekui peopesal, lumiste väljade kohale kerkis hiiglaslik päikeses 
sätendav kuppel. Paremal all mustendasid majade nelinurksed täpid. Lennuki tiiva all 
ujusid tohutud jääpangad, olles üksteisest eraldatud kitsaste rohekassiniste 
lahvaveeribadega. 

Madalal saare kohal lendas maailma lõpust tulijatele vastu lennuk N-166 ja kõigutas 
tervituseks tiibu. Maandumispaika tähistasid suitsuraketid. 

Oli tunne, nagu oleks saabutud koju. Ehkki ka saarel puudutasid taldu vaid lumi ja jää, 
tundus siin astudagi kuidagi teisem. Ikkagi maa jalgade all! 


26. OTSUSTAV KUULIPILDUJA VALANG 


Pikkadel ootetundidel on ära räägitud kõik jutud. Ja mis uudiseid võibki olla 84. ja 85. 
põhjalaiuse vahel? Ajalehti pole siia taibatud tellida, kirjakandja sisse ei astu, liiklus 
Põhjanaba trassil on küll avatud, kuid veel täiesti hõre. Pärast seda, kui Vodopjanovi, 
Molokovi ja Mazuruki lennukid Rudolfi saarele naasid, pole siia niipea kedagi oodata. 
Kuskil jääväljal (kui läks korda õnnelikult maanduda) tohiks küll viibida lennuki N-172 
meeskond, kuid nendegi peatuspaik asub arvatavasti tükk maad lõuna pool. Väike N-128 
peaks neid otsima minema, kuid praegu ei saa, Põhja-Jäämerel möllab purgaa ning rebib 
lennuki varjuski ägedalt telginööre. Sihukese hullu ilmaga ei saa suikudagi. Lesid ainult 
niisama magamiskotis ning püüad mõtelda asjadele, mis on siit hästi kaugel. Et mõnekski 
minutiks unustada õudset tuule ulumist ning jääväljade üksindust, selgroo alla tükkivat 
külma ja hinge seest söövat rõskust. Mälestusi tuleb meelde igasuguseid, kuid säärasel 
sandil tunnil aitavad ainult kõige teravamad kujutluspildid. 

Inimene võib mõndagi taluda, võib kannatada välja külma, nälga, üksindust. Kõige 
raskem on üle saada ülekohtust. 

See juhtus kord sõjasuvel keskrindel. 38. Simbirski laskurpolk oli kaevikutest välja 
vahetatud ning teise ejeloni paigutatud. Kolmandal roodul ei vedanud ka siin. 
Surmasaanud ülema asemele oli sõjakoolist saadetud uus mees — nooruke, uhiuues 
mundris, pealegi parun. 

Soldatid olid pidevalt ründavate sakslaste tõrjumisest surmani väsinud ja muserdatud. 
Nad olid suutelised mõtlema veel vaid magamisest ja söögist. Kuid paruni-pcjast lipnik ei 
tahtnud või ei taibanud neid rahule jätta. Vähe sellest, et nad pidid ehitama endale muld- 
onnid ning ülematele kõigi mugavustega blindaažid. Omajagu olid need vajalikud ning 
kirumisega pooleks said ehitused kahe päevaga valmis. Ei tulnud puhkust aga ka pärast 
seda, vaid lipnik hakkas tegema kõige labasemat drilli koos roomamise ja püsti! pikali! 
käsklustega. Kui väikest kasvu Danila pärast säärast harjutuste seeriat kohe maast ei 
tõusnud ning parun teda jalaga lõi, siis meestes midagi kihvatas. Punasenäoline Rjazani 
mees Gordei urises ähvardavalt: «Jätke ta rahule, teie ausus!» «Teie ausus» ei taibanud 
aga ikkagi veel olukorra ohtlikkust ning lartsas Gordeile vastu vahtimist, kamandades: 
«Pikali!» Gordei jäi püsti. Lööja haaras nagaani järele, sõdurid tormasid troppi kokku. 
Lipnik tulistas kas meelega või kogemata — mööda, ning põgenes ohvitseride blindaaži 
poole... 


Võib-olla olekski kõik niisama jäänud ning lõppenud Gordei trahviroodu saatmisega. 

Kuid köögitoimkonnas kooris parasjagu kartuleid üks hästi noor sõdur ning nägi seda 
kõike pealt. Ei ta jõudnud vist enam midagi mõtelda, tundis ainult uhkavat vihahoogu 
lipniku vastu ja vendlust soldatitega. Nondesamade täismeestega, kes teda tema väheste 
eluaastate pärast alati päris tõsiselt ei tahtnud võtta. 

Käsikuulipildujani jäi väherrf kui kümme sammu ning juba ta täristas ohvitseride 
blindaaži suunas. Lipnik kukkus, komistas ja langes näoli ka uksest välja-tormanud 
staabikapten. 

See ei olnud enam väike vahejuhtum, see oli vastuhakk, võib-olla isegi ülestõus. Kuid 
polnud veel too õige aasta, kirjutati alles aastanumbrit 1916. Kukkus rumalasti välja see 
vahelesegamine. Enne kui ülestõus 

maha suruti, käskisid vanemad soldatid tal jalga lasta. Ei teagi ta seepärast täpselt, mis 
sai tookord Gordeist, Danilast ja teistest. Temast, noorsõdurist, tuli desertöör. 
Vabatahtlikult oli ta sõjaväkke astunud, ilma demobilisatsioonita lahkus ta tsaari- 
Venemaa valge-sinise-punase lipu alt. Õnneks oli ta mitte ainult aastatelt noor, vaid tollal 
ka välja kasvamata ning see kergendas varjamist, tarvitses vaid munder minema visata 
ning esimesed kättepuutuvad räbalad selga tõmmata. Nii sai temast hulkurpoiss, kodutu 
— bezprijutnõi, nagu neid Venemaa teedel järjest rohkem ringi seiklema hakkas. 

Tollest kuulipildujavalangust sõltus tema elus palju. Desertöörina sattus ta aasta hiljem, 
pärast Veebruarirevolutsiooni, 1. märtsi nimelisse polku, kus Ajutise Valitsuse juht 
Kerenski oli lubanud andestada tsaariarmeest putkupaneku. Aga ega seal marssinud 
ainult lihtsad tapatandrilt pagenud, leidus seal mehi, kes teadsid, mida tegid. Veel enne 
kui Petrogradis joosti tormi Talvepaleele, võtsid Moskvas 1. märtsi polgus võimust 
bolševikkude mõtted. Ja kui siis läks lahti Oktoobrikuu tormiks, siis lõid nad kohe 
Hamovniki kasarmutest sekka, punased kokardid mütsidel. 

Jah, kui ta poleks tookord Gordei ja Danila kaitseks tulistanud, oleks kõik võinud 
minna hoopis teisiti. Oleks lähetatud uuesti rindele ning võinud seal saada saksa 
mürskude all otsa. Oleks revolutsiooni aegu võinud sattuda mõnesse tagurlikku väeossa 
ning muutuda kontraks, oleks võinud visata ajalooratta alla oma noore elu. Jah, sedagi 
oleks võinud juhtuda, sest mida ta siis 17-aastaselt sotsialismist teadis ... 

Aga tookord toimis ta impulsiivselt oma õiglustunde ajel, talitas südame käsul ning 
vajutas päästikule. Ta ei tea, kas aitas Danilat ja Gordeid, kuid enda ta päästis küll. 

Nüüd on aastad õpetanud rohkem kaaluma ja läbi mõtlema. Üheksa korda mõõda, enne 
kui lõikad! Aga küll on paganlikult hea tunne, kui teed midagi südame käsul, teed kõigi 
mõistlike mõtete kiuste. Ja tõmbad endale seljatäie sekeldusi kaela. Aga selle hetkelise 
hea enesetunde nimel võib paljul minna lasta. Ning alati ei langegi sekelduste ja 
pahanduste laviin su kaela. 

Südame käsul tehtud otsustel ja astutud sammudel on mingi kummaline läbitungiv 
jõud, mis sunnib vahel vastuhakuta alistuma ka vastased. Ent vastastest pole iial puudus, 
inimeste huvid, tahtmised ja arusaamad ristuvad alati ning põrkuvad kokku. Kord peab 
taganema üks, kord teine ning just nende kokkupõrgete summast sünnib uus edasimineku 
tee, hoopis teistsuguseni, kui algul ükski üksikisik on kavandanud ... 

«Leonhard Gustavovitš, tõuse üles! Torm ajab lennuki ära!» ilmus äkki telgi 
sissepääsuavasse tüürimees Rubinšteini lumiste kulmudega pea. 


Poole minuti pärast sööstis lumetuisku kaks kasukates ja rebasenahksetes mütsides 
meest. 


27. N-172 SAATUS 


Põhjanaba vallutamine oli Schmidti ekspeditsiooni teinud kuulsaks üle maailma. 22. 
maist alates tõid kõigi maade ajalehed esiküljel teateid Arktika ründajate edusammudest 
ja ebaõnnestumistest. 

7. juuni hommikul ehmatasid välismaa ajalehed maailma lugejaid veriste pealkirjadega: 

KAS ALEXEJEFF HUKKUNUD? 

VENELASTE TRAGÖÖDIA ARKTIKA JÄÄVÄLJADEL. 

PÕHJATUULE KARM KÄTTEMAKS. 

VERISED JÄLJED PÕHJANABA RADADEL ... 

Kuhu olid siis jäänud piloot Anatoli Aleksejev ja tema lennuk N-172? 

Kui 6. juuni õhtul naaberlennukid silmist kadusid ning N-172 pilvedesse sukeldus, 
polnud mõni minut midagi näha. Siis avanes Aleksejevi pilgule kolmesaja meetri 
kõrguselt äärmiselt kaootiline kuhjatiste ja jää-rünkadega valge lagendik. Sellest 
halvaendelisest maastikust tahetigi teatada, kui side katkes. 

Säärasesse mäestikku maandumine oleks tähendanud lennuki päästmatut puruksajamist 
ja inimeste hukkumist. Bensiini oli vähe järele jäänud, kuid tuli jätkata lendamist. 
Aleksejev pidas tüürimees Žukovi ja ekspeditsiooni ülema asetäitja Seveljoviga nõu. 
Kuhupoole 

suunduda tasasema jäävälja otsinguil, kas põhja või lõunasse? Kui pöörata põhja, siis 
heal juhul jõuaks ehk sinnakanti, kuhu oli maandunud Kruse. Seal pidid asuma head 
jääväljad, nemad ei maandunud ju häda pärast, luurajatel oli aega otsida kõige 
sobivamaid kohti. Kahel lennukil oleks seltsim tühjal jääväljal. Võib-olla on ettenägelikul 
Krusel koguni nii palju bensiini tagavaraks, et saab neile laenata? 

Ei, see võimalus ei tulnud tõsiselt arvesse: P-5 väheldased paagid tunduvad tühised 
neljamootorilise G-2 suurte bensiinimahutite kõrval. Krusel on pealegi pikk lend 
seljataga, isegi kui ta lennuk tilgatumaks imeda, ei jõuaks N-172 ikkagi Rudolfi saarele. 
Ja kuidas leida kõigepealt eestlase asupaika üles? Koordinaadid on ju küll teada, kuid 
ainult haruldase õnne korral satuksid nad terna kohale. Pole midagi lihtsamat, kui 
tohututel jääväljadel mitte märgata tillukest tehislindu ning tast mööda lennata. 
Tiirutamiseks ja otsimiseks pole neil aga kütust. Nii ei annaks lend põhja suunas midagi. 
Tasasemaid jäävälju peaks ka lõuna pool leiduma. Ja lõuna on ikkagi lõuna, kodu poole 
on ikka kindlam rühkida. Muidugi on ka Rudolfi saar maailma lõpus, kuid praegu on ta 
ikkagi kodu. 

Nii ihkasid kõik N-172 mehed endisel kursil edasi lõunasse kihutada. 

Ületati 84. laiuskraad, kuumaastik asendus rahulikuma jääväljaga. Kuid siin hakkas 
silma lahvandusi ja musti laike, mis võisid tähistada hüljeste hingamis-auke. 
Maandumiseks sobiv väljak peab olema ühtlaselt valge, ilma laikudeta, paksu 
lumekihiga. 

Kütusemõõtja osuti nihkus lõpukriipsu poole halastamatu järjekindlusega. 


Silmapiir mähkus uttu — see oli halb. Udus kaotab jäämaastik oma reljeefsuse, 
rüsijäävallid ei heida enam varje, ülalt näeb lendur ainult “ühtlast valget pinda, 
märkamata hädaohtlikke rünki ja auke. 

Oodata enam ei võinud, päikesepaistelisse ilma välja jõuda näis lootusetu. Aleksejev 
hakkas laskuma. Siis nad maandusidki: suur lennuk libises mööda lund, kiirus vähenes 
ühtlaselt ning lõpuks jäid suusad päriselt paigale. Neil vedas seekord — maandumisrajale 
polnud sattunud ühtegi jäärahnu. 

Kui oli püstitatud kaks telki, hakati täpsemat huvi tundma uue elupaiga vastu. 
Pardamehhaanikud puuri-sid jäässe augu, et teada saada jää paksust. Jää oli noor ja 
habras, vaevu kolm veerandmeetrise läbimõõduga. 

«Santi kohta tõi meid Anatoli Dmitri j evitš. Ime, et see jää üldse nii suure masina 
raskust välja kannatas. Kui tuleb sula, vajub lennuk kõige täiega merre,» arvas 
Moškovski maandumisplatsi uurides. 

Seda juhtus kuulma ka lennuki komandör Aleksejev ise. Ei meeldinud talle sihuke 
irisemine. 

«Kas te Schopenhauerit16 olete lugenud?» küsis Aleksejev. 

«Schopenhauerit?! Seda reaktsioonilist filosoofi?» «Sedasama reaktsioonilist jah!» 

«Ei ole, milleks ma peaksin olema teda lugenud?» 

«Seda on näha jah.» 

«Mis te sellega ütelda tahate?» 

«Ei midagi. Aga kui te oleksite lugenud Schopen-haueri aforisme, siis te mõtleksite, et 
häirida tohivad meid ainult niisugused hädad, mis kindlasti tulemata ei jää ning on teada, 
kunas nad meile kaela sajavad. Sääraseid halbusi on aga väga vähe, enamasti on 
õnnetused ainult võimalikud, mõned on tõenäolised ning isegi üksikute kindlate 
pahanduste ilmumisaeg on teadmata. Kui inimesed hakkaksid kõigi nende võimalike, 
tõenäoliste ja tont teab kunas tulevate õnnetuste pärast ette muretsema, siis ei jääkski 
aega muuks üle. Kas sula tuleb, on kahtlane; kunas ta tuleb, seda ei tea me hoopiski. Ja 
hästi ütles ka roomlane Seneca: «Singulas dies singulas vitas!» — «Iga päeva pea 
omaette eluks!»17 

Selle filosoofiaioengu peale polnud ei Moškovskil ega teistel midagi ütelda. Jäävälja 
õheduse üle enam ei kurdetud. 

Kuid Schopenhaueri tarkadest sõnadest hoolimata langes mõni häda ikka kaela kah. 
Kui püüti luua raadio-ühendust Rudolfi saarega, ei tulnud sellest mitme tunni jooksul 
midagi välja. Kellad hakkasid lähenema juba kesköötunniie, kui lõpuks saadi baasi ette 
kanda N-172 ekipaaži olukorrast. Vodopjanovi, Molokovi ja Mazuruki lennukid lesisid 
ammu Rudolfi saare lennuväljal, Tep-litzi lahel oli jõutud juba saabunutele saungi kütta. 
Viimane teade pani jäävälja elanikud kurvalt ohkama. Milline nauding oleks pärast 


16Saksa filosoof Arthur Schopenhauer (1788—1860) on mõtteteaduses idealistliku 
suuna esindaja, kes väidab, et maailma olemuseks on pime, mõistuseta tahe; tema peateos 
kannabki pealkirja «Maailm kui tahe ja kujutlus» (1819) 


17Rcoma filosoof Lucius Annaeus Seneca (4.a.e. m. a. — 65. a. m. a. j.) käsitles oma teostes peamiselt moraaliprobleeme, 
mille õige lahendamise korral saavutatakse tema arvates hingerahu ja häirimatus. Tegelasena kujutatakse Senecat J. Tomani 
romaanis «Pärast meid tulgu või veeuputus», Tallinn 1968. 


kasukates käidud Põhja-naba-päevi koorida end täiesti paljaks, anda end vee ja soojuse 
võlujõudude meelevalda! Sedapuhku lohutas Aleksejev, see Papa-Filosoof oma kaaslasi 
kreeklase Aristotelese18 mõtteteraga: «Mõistlik taotleb valu vältimist, mitte naudingut,» 

Ja kellelgi neist tõepoolest midagi ei valutanud, nad olid õhtueinet võtnud ja teed 
joonud. Vibalik Moškovs-kigi oli endisest väitlusest õpetust võtnud ning lõpetas oma 
raadiogrammi hästi optimistliku sooviga: 

«... KIRJAVAHETUS PALUME SUUNATA AADRESSIL: PÕHJA-JÄÄMERI, 
JÄÄPANK NUMBER KOLM. MAJA 172. KIRJAKANDJAL PALUME ARVESTADA 
JÄÄPANGA ASUKOHA MUUTUMIST TRIIVIMISSEADUSTE JÄRGI.»19 

Kahjuks oli see nali raadio teelgi hiljaks jäänud ega pääsenud homsetesse ajalehtedesse. 
Maailm pidi nii Moškovski kui ka tema seltsimeeste pärast veel terve ööpäeva 
muretsema. 


28. VAHIMEES PÕHJANABA TEEL 


Üksluine on Arktika maastik: aina jää ja lumi, valge värv igal pool. Hulluks võib see 
igavene valge värv teha. Kui oleks siin kas või üks roheline lible — see tähendaks midagi 
maist. Silmal oleks meeldiv puhata, isegi mingil süngel kaljunukil, kuhu udus võid 
kergesti lennuki puruks ajada. Kuid 84. laiuskraadil ei leidu ka ühtegi kivikildu, millega 
koera visata. Koeri siin karta küll pole, kuid jääkaruga võib kokku juhtuda. Kärugi on siin 
valget karva, ta saab jäärünga varjus märkamatult ligidale tulla. 

Kui päike paistab, siis on valus ümberringi vaadata: lumeväljade valendus muutub 
pimestavaks kui valukoja leek, selle peale ei tohi vaadata. Peab kandma musti prille. 
Nendega võib veider välja näha: tarvitseb ainult vaadata kleenukest Rubinšteini, kes tun- 
dub kui marsielanik. Ega muidugi tema, Leonhard Kruse, silmale paremat pilti paku. Ja 
nii nad, kaks marsimeest, käivad ettenähtud ajal, meteoroloogilisi vaatlusi ja mõõtmisi 
tegemas, et ülejäänud ajal telgis konutada. Lennuk, nende truu ja kindel N-128, lösutab 
siinsamas kõrval, isegi bensiini loksub küllalt paakides, aga ära lennata ei saa. Käsk on 
oodata ja valvata, anda ilmateateid Rudolfi saarele ja Aleksejevile. Nemad siin 

oma väikese luurelennukiga saavad ära lipsata enamvähem alati, aga poolteist 
laiuskraadi lõuna pool istub kuskil jääväljal suur neljamoctoriline N-172 ning neil on 
bensiini vaid mõneks minutiks. Hea seegi, et Anatoli Aleksejevil maandumine õnnestus. 
Nüüd võib ta, see Papa-Filosoof, oma tüürimehega arutada lõpmatuseni Kanti 
«kategoorilist imperatiivi» ja «asja iseeneses».20 Niipea nad minema ei pääse. Rudolfi 
saar tukub jälle uduhõlmas ega ole võimeline välja saatma bensii-nivedajat. Isegi 
raadiokuuldavus on hädine, nagu kuskilt teiselt planeedilt kostab morsemärkide 
piiksumine. 

Aga võib-olla nad ongi sattunud mõnele teisele taevakehale? Kes võiks selle 
lumemaastiku järgi kinnitada, et see on Maa? Midagi inimlikku peale kahe mehe, telgi ja 
tillukese lennuki siin tõepoolest ei ole näha. Vahest pole siin enam Maad ei väikese ega 
suure algustähega? Päikegi kiirgab kogu aeg sinises taevas, ei vao ta horisondi taha ega 
tõuse üles mere tagant. Pole mingit päeva ega öö vahet, üks viirastuslik valgus vahetpida- 


18 Aristoteles (384—322 e. m. a.) on vana-kreeka universaalne õpetlane, kes oma rohkearvulistes teostes püüdis 
kokkuvõtet teha oma eelkäijate filosoofiast ning jõudis materialismi lähedale 

194. Cnnpmu, Ilokopenne CeBepuoro nooca. MocrBsa 1950, Ik. 289. 

20GUM — Riiklik Kaubamaja Moskvas Punase väljaku ääres. 


mata. Kui kõht tühjaks ei läheks, siis poleks üldse võimalik tajuda ajavoolu. Kellad 
muidugi tiirutavad ka Oma osuteid, aga kas võib alati neidki uskuda? Siin nabamaadel 
teeb kompasski vahel mitu imet, ei ole siin aparaatidega igapäevased lood. 

Siiski tuleb kella vaadata, muidu jääks magama minemata — pimedust ei jõuaks keegi 
ära oodata. Ilma magamata muutub inimene aga juba paari päeva pärast poollaibaks. Ent 
lendur peab olema ergas ja energiline, õhusõiduki juhtimine nõuab inimeselt kõigi 
vaimsete võimete valmisolekut. 

Uni ei taha selles viirastuslikus valguses tulla. Nad pn juba teist ööpäeva siin ääretul 
lagendikul, kus pole midagi teha, tukutud on üle normi. 

Ümbritsev maailm on nii mõttetult tühi, aga see tühjus — just see tühjus — on 
hädaohtlik. See tühjus mõjub otse elusolendina, kes ähvardab paari siia sattunud 


* Saksa filosoof Immanuel Kant (1724 —1804) on idealistliku suuna pooldaja, kelle 
arvates maailm koosneb asjadest iseeneses, mis ei ole inimese tunnetusele kättesaadavad, 
t. Kanti kategooriline imperatiiv nõuab iuhendumist niisuguselt reeglist, mis sõltumata 
teo kõlbelisest sisust võiks saada inimese käitumise üldseaduseks. 

inimolendit alla neelata. Tigeda nõiana kükitab polaarmaade tühjus ja külmus 
ümberringi jäärahnude taga, valmis iga hetk inimest virutama pikali purgaaga, 
lämmatama lumetuisuga, külmutama jäärondiks. Aga jääväljade üksindus võib inimest 
katsuma tulla ka teisiti: vaikselt, varga kombel, saates inimese pilgu ette viirastusi ja 
miraaže, tekitades hinges ülesaamatut igatsust ja 'ahistust. Inimene võib siin kokku 
langeda ka ilma külma ja näljata, võib alistuda valge üksinduse järjekindlale survele ja 
piiramisele. Inimesel jääväljal peab olema tugev keha ja vaim. 

Ei ole see esimene ega viimane kord Leonhard Krusel oodata ja valvata tühjal 
jäälagendikul, kaugel teistest inimestest, eemal kõigest elavast. Selliseid katsumise päevi 
on polaarmaad lendurile pakkunud juba palju ning ega neist pääse edaspidigi. Ja ometigi 
ei kahetse ta, et sattus kaugetele põhjamaadele, et ta hakkas lenduriks. Kui ta oleks edasi 
jäänud ratsaväkke, oleks ta maailm jäänud hoopis kitsaks ja madalaks. Kasarmud ja 
õppeplatsid, traavid luhtadel ja steppides, puhketun-nid linnakorteris. Jah, muidugi võib 
ratsugi inimest kanda kiiresti edasi, sõjaväeüksusi paisatakse riigi ühest servast teise, 
saadakse näha mitmesuguseid linnu ja maanurki. Aga see pole see: maamulla peal 
puudub inimesel kaugem perspektiiv, horisont sulgub liiga tillukese ringina. Alles 
ülevalt, õhust, lennukikabiinist võib inimene tõeliselt tunnetada maailma avarust. Kui 
tühi on tegelikult see meie maakera! Tõugeldes Moskva GUM-is21 või kiiludes end 
Leningradis Vassili saarele sõitvasse trammi võib maailm tunduda kohutavalt kitsana ja 
ülerahvastatuna, see aga on petlik tunne, ahta horisondi poolt sünnitatud mulje. Neid 
sipelgapesadena sagivaid linnu on tegelikult üpris hõredalt, enamasti on nad pealegi 
tillukesed, madalusest rääkimata. Ja mida enam põhja poole, seda harvemateks ja 
väiksemateks nad jäävad. Ning suured taigade, tundrate ja jääväljade lahmakad on täiesti 
tühjad, ilma ühegi inimtegevuse jäljeta. Lennukid on teinud inimese sellest teadlikuks 
ning nüüd tungitakse aegamööda, ent järjekindlalt ka siia põhjala valgeile lagendikele. 
On loodud suur Põhjameretee 

21GUM — Riiklik Kaubamaja Moskvas Punase väljaku ääres. 


püsivate sadamate ja lennuväljade võrguga, tundma õpitud ka kõige põhjapoolsemaid 
maa-alasid mere- ja jääavarustes. Ja seda on aidanud ka tema, Leonhard Kruse, teha. 
Temagi on teed otsinud ja leidnud kaugemale põhja, tuntuks lennanud tundmatuid 
õhutrasse, valvanud ja aidanud elus hoida esialgu hapraid ja rebeneda ähvardavaid 
sideliine südamaaga. 

Võidakse küsida, milleks on inimesel tarvis tungida Põhjanabale, kulutada selleks nii 
palju energiat, riskida inimeludega. Ei ole Põhjanaba sobiv inimesele elamiseks, ei saa 
jääväljadelt leida maavarasid, pealegi leidub lõuna pool veel tühje, asustamata alasid. 
Aga inimene on tahtnud ikka edasi tungida tundmatusse, selgeks saada looduse saladusi, 
kättesaadavaks teha järjest suuremat maailma. Ja ei ole see Põhjanaba ainult inimese 
kahevõitlus tundmatuga, see on ühtlasi ka praktiline saavutus. Põhja-mereteed sõidavad 
juba mitu suve aurikute karavanid, aga ikka pole see tee veel kindel ja ohutu: ikka saadab 
Põhjanaba laevateele ohtlikke jäämägesid, paiskab lennutrassidele pilvi ja udu. Vahel 
tulevad need nii äkki, et teelolijad ei tea end nende eest hoida ning satuvad ohtu. Põhja- 
Jäämere rannikul ja saartel tegutseb juba hulk meteoroloogiajaamu, ent ikka on neid 
hõredalt, ikka ei suuda nad kõiki ilmataadi tujusid ette näha. Ja nad ei saagi õigeaegselt 
teada, mida haub too isemeelne isane! Põhjanaba. Seda saab teada ikkagi alles kohapeal. 
Ja nüüd on esimesed mehed seal, Ivan Papanin, Pjotr Siršov ja Jevgeni Fjodorov panevad 
teraselt tähele pakase peakorteri tegutsemisi, Ernst Krenkel annab kurjad kavatsused 
raadio teel aegsasti inimestele teada. Ja Kruse ning Rubinštein valvavad Põhjanaba teed, 
esialgu küll ajutiselt, sest veel pole avatud reisiliinid Leningrad — 85. laiuskraad või 
Moskva — Põhjapoolus. 

Leningradis on praegu Nevski prospekt ummistunud töölt kojuminejaist ja sisseostude 
tegijaist, Ülikooli kaldapealne pakub värsket õhku eksameiks tuupivatele tudengitele, 
Kirovi saarte kanalitel aerutavad armunud. 

Moskvas uudistavad turistid Kremli müüri ja Vassili Blažennõi sibultorne, Sokolniki 
puiesteedel õitsevad kastanid ning Hamovniki põikuulitsas löövad vutti marakratid. Nagu 
kolm aastakümmet tagasi üks jõngermann, 

kellel oli Levi asemel keerukas nimi Leonhard ning keda peeti sakslaseks. 

Aga Eestimaal Käpa talus tuleb vist praegu kari metsast koju, juhtlehmal krapp 
kõrisemas kaelas. Või on selleks liiga varajane aeg? Päike pole vist veel vajunud 
Uandimäe pedajate kohale? Aga vähemalt oja vuliseb sauna man hõbepajude all ning 
sinised lilled õitsevad kaldal. Ainult ei tea, mis on nende nimed. Siniste lillede kõrval 
veretas vist punaseidki. Vöib-olla val-geidki. Ei, valge lill ei saa meelde jääda. Valge 
polegi värv, see on ainult tühjus ja lõpmatus. Valge värv on ahne metselajas, kes neelab 
kõik teised alla. Koolitunnis laskis õpetaja läbi prisma valgust ja see koosnes kõigist 
vikerkaarevärvidest. 

Vikerkaar seisis üle metsajõe, kui Novgorodis tuli teha hädamaandumine. Kirikutornide 
ja metsalatvadeni laskunud rängad äikesepilved lihtsalt surusid ta maha. Leningradi ja 
Moskva vaheline õhuliin pole kuigi soodne: rohkesti metsi, soid ja rabasid — soode ja 
järvede kohal lehvib aga ikka udu. 

Ja ometi, kui tore oleks praegu Leningradist õhku tõusta ja näha toda udust maastikku 
enda all. Rohelist maad — metsi, niite, nurmi, kas või võhivõõraid. Nagu tookord, kui 
Gorki autotehases ähvardas mootorite monteerimise konveier seisma jääda: 
kepsulaagritest oli vahe kätte tulnud. Leningradi tehas polnud neid jõudnud õigel ajal 


saata. Ta oli parasjagu üle andnud «Pravda» matriitsid ning oleks pidanud õigupoolest 
end välja magama. Selle asemel aga tunnike tukkumist lennuväljal sel ajal, kui autotehase 
kaste veeti ja peale laaditi. Kell neli hommikul tõusis ta Leningradis õhku ning võttis 
suuna Gorkile. Ta polnud kunagi sel liinil lennanud. Uduseid soid ja veekogusid näis siin 
veel rohkem kui Moskva teel. Raadiot tollal lennukitel veel polnud, tuli loota ainult 
endale. Ei, ta ei eksinud kuhugi, parasvöötmes näitab kompass õiget suunda. Kaks tundi 
enne lubatud kellaaega maandus ta Gorkis, konveier ei tarvitsenud seisma jääda. 

Pagan võtaks, kell on seisma jäänud! 

«Hei, Rubinštein, mis su kronomeeter näitab? Kas ei ole aeg juba raadiogrammi anda?» 

Rubinštein haigutas ning ronis telgist välja. 


29. OOTUSE JA KARTUSE VAHEL 


Rudolfi saarel oli elu jälle läinud oma tavalisse rööpasse. Kokad töötasid 
täiskoormusega — Põhjanabalt naasnud mehed olid tavalisest näljasemad. Vist ei olnud 
Papanin neid nii heldelt toitnud kui Rudolfi saar. Muidugi ei leidunud poolusejaamas ka 
statsionaarset pliiti, need priimused ja muud keeduseadmed on ikka üks hädaabinõu. 
Võib-olla tuli meeste suur söögiisu ka sellest, et Sima Ivanov ja «Pravda» korrespondent 
Bront-man organiseerisid kolm jalgpallimeeskonda: esimesse kuulusid lendurid, teise 
teaduslikud töötajad koos ajakirjanikega, kolmandasse Rudolfi saare «pärismaalased» — 
tarvitajad. Lumeväljakul peeti maha turniir kõigi reeglite järgi, ainult reportaaži unustas 
Brontman «Pravdale» saatmata. Võib-olla oli ta selleks ka liiga väsinud — teadusemeeste 
ja ajakirjanduse koondis sai viimases mängus haledalt lüüa lendurite käest, kes pärisid 
võidukarika. Selleks tituleeriti kõige suurem konservipurk, mis kokal õnnestus laost 
leida. Õigupoolest oleks pidanud seda kui rändauhinda väärikalt hoidma järgmise matsi 
või turniirini, kuid tema pealiskiri tõotas niivõrd palju, et Sima algatusel konservipurk 
avati ning tutvuti lähemalt selle sisuga. 

Ainult üks asjaolu hakkas häirima Rudofli saare elu normaalset rütmi. Lennuk N-128 
vaikis ega ilmunud kokkulepitud ajal eetrisse tema raadiosaatja kutsungit. Esialgu ei 
pööratud- sellele suuremat tähelepanu, aga kui Kruse ja Rubinštein kangekaelselt jätkasid 
vaikimist, tekitas see Rudolfi saarel pingelise meeleolu. Sima Ivanovil oli parasjagu käsil 


meresuplejafe sektsiooni organiseerimine — vee temperatuur kõikus küll —1 ja 0° vahel, 
kuid polaarmaadel võis seda soojaks pidada: siin külmus soola rikas merevesi alles — 
2,5° juures. Kui piirduda üheminutilise suplusega ning hüpata pärast seda sauna, pidi see 
väga karastav ja ergutav olema. Entusiaste ei leidunud esialgu küll palju, kuid vististi 
oleks sektsioonist asja saanud, kui Simatki poleks vaja läinud raadioruhvis. 

Koos Stromiloviga saatis nüüd Sima väikeste vaheaegadega kutsungeid eetrisse, 
prooviti küll põhilist lainepikkust, küll avariiriba, aga luurelennuki mehed ei andnud 
endast mingit elumärki. 

Mis oli küll tuisusel ööl, kui Rudolfi saare majades rahulikult magati, 84. ja 85. 
laiuskraadi vahel juhtunud? Oli jääpank purunenud ning lennuk merre langenud? Või oli 
lendurite paar jäälõhesse kukkunud? Olid nad ehk udus ära eksinud? Või ründasid väikest 
laagrit näljased jääkarud? 

Igasuguseid asju võib juhtuda kahe mehega üksikul Põhja-Jäämere lagendikul. Ja kui 
vaikib raadio, ei too enam tuulgi juhtunust teateid. 

Lennuki N-128 vaikimisest oli teatatud ka Moskvasse. Ja nüüd hakkas pealinn Rudolfi 
saart pommitama raadiogrammidega. Nagu eile Aleksejev, nii muutus nüüd Leonhard 
Kruse kogu maailma tähelepanu objektiks. Kuid Rudolfi saarel polnud paljudele järele- 
pärimistele võimalik esialgu midagi kindlamat kosta. Oleks udu lubanud õhku tõusta, siis 
jõudnuks ehk lennukil PS-6 või U-2 sündmuskohani ning oleks saadud midagi teada. 
Nüüd ei jäänud muud üle, kui oodata. Ekspeditsiooni ülem nõutles pilootide ja 
radistidega, arutades kõiki võimalusi, mis Krusega võis juhtuda. Kui oli jõutud kõige 
tõenäolisema versioonini, istus Schmidt laua taha ning pani paberile hästi järelekaa-lutud 
raadiogrammi, kirjutas sellele ise alla ning käskis 

lähetada «Pravda» ja «Izvestija» toimetusele. Et rahustada maailma üleskruvitud närve. 
Egas kõik lugejad tarvitsenud mõista, et purgaad ja lennukite kadumised kuulusid 
lahutamatult Põhjanaba-ekspeditsiooni päevakorda. 

«EILE JA TÄNA RUDOLFI SAAREL UDU. EI SAA VÄLJA LENNATA EGA 
VASTU VÕTTA LENNUKEID. ALEKSEJEVIGA PEETAKSE IGA TUND RAA- 
DIOSIDET. NEIL ON KÕIK HÄSTI. KRUSEGA, KES ASUB PÕHJALAIUSEL 
84°52', RAADIOÜHENDUS KATKES. NÄHTAVASTI LÄKS RIKKI RAADIO, KUID 
EILE TA TEATAS OMA KOORDINAADID JA ÜTLES, ET KOIK ON HÄSTI. 
ÄREVUSEKS POLE ALUST. KUI PEAKS TARVIS MINEMA, ON MEIL KAKS 
LENNUKIT VALMIS VÄLJALENNUKS. ALEKSEJEVI LENNUKI PARDAL 
ASUVAD SELTSIMEHED ŠEVELJOV, MOSKOVSKI, 2UKOV, SUG-ROBOV, 
SMANDIN JA GINKIN.»* 


» «MsBecTua» Ne 134, 9. IX 1937. 


30. SURMAGA SILMITSI 


Võis olla möödunud pool tundi või rohkem, kui Rubinštein ronis telki tagasi ning 
sakutas tukkuma jäänud pilooti jalast. 

«Leonhard Gustavovitš, olen süüdi, kuid ma ei saa Rudolfi saarega ühendust. 
Nähtavasti on raadiosaatja rikki läinud.» 


Leonhard ei lasknud endale seda kaks korda ütelda, ta oli kohe jalul. Nüüd askeldas 
juba kaks meest raadioaparatuuri juures, kuid niisama tulutult. Küllap oli mõni lamp läbi 
põlenud või juhtmestik kuskil katkenud. 85. ja 84. laiuskraadi vahel pole kuskilt 
raadiotehnikut välja kutsuda, siin peab inimene olema universaalne: kui vaja, siis 
meteoroloog, kui vaja, siis arst, kui vaja, siis elektrik või raadiotehnik. Piloot ja tüürimees 
koukisid riistakastist kruvikeerajad ning eemaldasid saatja tagumise katteplaadi. Pilgule 
avanes tillukeste lampide jada ning värviliste juhtmete rägastik. 

Aparaate ja masinaid nad ei peljanud, kuid kumbki neist polnud radist. Rubinšteingi oli 
iseõppija ja tundis küll aparatuuri praktilist käsitsemist, mitte aga selle 

ehitust. Nüüd tulid kõik unustusehõlma vajunud füü-sikatarkused ning lisaks sellele 
terve mõistus appi võtta, et selles masinavärgis orienteeruda. Järk-järgult tuli selgitada 
iga lüli otstarvet ning kontrollida selle funktsioneerimist. See võttis palju aega, sest iga 
samm tuli astuda tasa ja targu, et aparatuuri mitte rohkeni kihva keerata ning osata teda 
lõpuks täpipealt kokku monteerida. Saatja ehituse põhiskeem kattepiaadil aitas küll 
üldjoontes orienteeruda, voitmeeter leidus neil ka, kuid paljut tuli lausa 
ristsõnamõistatuse kombel teada saada. 

Ja nii kadus tund tunni järel. Lõpuks arvasid nad olevat vea kätte leidnud. Õnneks oli 
tagavaraosade komplekt seni puutumatu, neil oli võimalik rivist välja langenud lüli 
asendada. Ent kui siis kõik pidi jälle koos ja korras olema, ei hakanud saatja ometi tööle. 
See oli juba saatuse kius! 

Uuesti tuli jälle lüli-lülilt kogu vooluahel läbi kontrollida. Selgus, et nad olid ühe 
ühenduse valesti teinud. 

Kui Rubinštein suutis uuesti Rudolfi saart välja kutsuda, oli rohkem kui pool päeva 
õigest ajast mööda. Pärast raadioside jaluleseadmist läkitas ekspeditsiooni ülem isiklikult 
lennuki N-128 komandörile raadiogrammi, milles käskis esimesel võimalusel baasi tagasi 
lennata. 

8. juuni õhtu eel muutus ilm tõepoolest paremaks ning N-128 lahkus jääpangalt. Olles 
raadio kaudu teada saanud lennuki N-172 viimased koordinaadid, õnnestus Leonhard 
Krusel nii täpselt kurssi määrata, et sai jääväljal näha suurt oranži lindu. Kuid bensiini oli 
luurajal endalgi napilt, ta võis vaid tervituseks Aleksejevi meestele tiibu kõigutada ning 
edasi lõunasse suunduda. 

Samal ajal startis Rudolfi saarelt kütuselaadungiga Gclovin. Piiritutes Arktika-avarustes 
ei oldud veel harjutud rakendama kõiki suurtel lennuväljadel kehtivaid ohutusreegleid. 

Ja nii märkas järsku Kruse enda ees pilvedest välja-sööstvat punast lindu, jõudis veel 
rebida juhikut enda poole ning tajus lennuki ülessööstu. Kokkupõrge jäi tulemata, 
Golovini verev metall-lind oli juba kadunud selja taha .. . 

Niisugune on juba kord see lenduri elu. 

-.. Leonhard Kruse oli kümme aastat avariita lennanud, aga siis see ikka juhtus. Ja kõige 
rumalamal kombel. Õppelennukit U-2 piloteeris ta õpilane Fedja, Leonhard istus 
instruktorina päramisel istmel. Ränk päev hakkas saama lõpule, väsimus tegi meeled 
tuimaks. Nüüd veel see viimane start ja siis koju. Ei tea, mis selle muidu püüdliku 
Fedjaga juhtus: kas närveeris liiga või pimestasid teda aerodroomi tuled — ta võttis 
suuna otse lennujaama valgustorni poole. Instruktor ei saanud oma tagaistmelt enam 


midagi teha, karjatas ainult korra ning siis olidki nad hunnikus. Lennukist jäi järele 
vanaraud, Fedjal aga vedas koledal kombel— pääses ainult kriimustustega. Tema, 
Leonhard, ärkas leegitsevate rusude vahel sellest, et keegi teda ägedalt rebis ja karjus: 
«Raiu jalg maha]» Alles tükk aega hiljem taipas, et see käis tema kohta. Õnneks ta tegi 
viimasel minutil silmad lahti ja võidi märgata, et ta on elus. Ja rusude vahele kinni jäänud 
jalg kangutati tervena lahti. Kuid päästjad said siis juba leekidest lakkuda. Jah, see Fedja 
läks talle kalliks maksma — andis mitu kuud haiglas haavu parandada. Silmnägu täpselt 
endiseks enam ei saanudki: sealt, kus nahk maas, jäid armid nagu rapiirikangelasel. 

* 

9. juuni hommikul levitasid kogu maailma teadeteagentuurid Moskvast saadud TASS-i 
telegrammi, jõudis see ka Eestimaa ajalehtede veergudele: 

MOSKVA, 8. '6. (TASS) (ETA) AKADEEMIK SCHMIDT TEATAB RUDOLFI 
SAARELT: LENDUR KRUSE MAANDUS TÄNA KELL 20.40 RUDOLFI SAAREL. 
KELL 20.44 GOLOVIN MAANDUS ALEKSEJEVI JÄÄPANGAL. PRAEGU ON 
KÄIMAS BENSIINI ÜLEANDMINE. KÕIK ON KORRAS22 


31. LAHKUMINE 

Moskvas, Leningradis ja Eestimaal hakkas juba kätte jõudma suvi, Franz Josephi maa 
jäi aga ikka jää ja lume hõlma. Siiski ulatus kevadet ka Rudolfi saarele, ülemisel 
lennuväljal hakkas lumi sulama ning platsile ilmusid suured veeloigud. 

Oli viimane aeg minema lennata, muidu kleepuvad lennukisuusad sulalumme nagu 
liimipotti — rattaid polnud aga kaasas. Veelgi raskem näis mandril leida maan- 
dumispaika, sealsed lennuväljad olid kõik jääst ja lumest lagedaks sulanud. Ei saanud 
suuskadega lennukeid enam vastu võtta ei Holmogorõ, ei Narjan-Mar — Petšora jõeltki 
oli jää läinud. Loodeti veel Amderma peale, kuid sealtki tuli 14. juuni õhtul alarmeeriv 
raadiogramm: 

«LUMI PÜSIB MAKSIMAALSELT VEEL VAID KAKSTEIST TUNDI.» 

Vodopjanov palus vedada tundrast lund lennuväljale ning säilitada suusateed kas või 
ainult veel paariks 

päevaks. 

Hommikul vastas Amderma: 

«KOGU RINGKONNA LUMI ON VEETUD AERO-DROOMILE. ROHKEM LUND 
EI LEIDU JA POLE KA TÄIENDUST LOOTA. KIIRUSTAGE.»23 

Rudolfi saar polnud ikka lahti saanud udust, kuid paremat ilma varitsema jääda enam ei 
võidud. Muidu oleks tulnud oodata, kuni Franz Josephi maale jõuab mõni laev. Kõik 
kippusid koju ning pilootide koosolek Võttis vastu otsuse ära lennata. 

Pärast hommikusööki läks lahti kolimiseks. Keskpäeva aegu hakkas tekkima 
pilvelahke, õhtupoolikul ilmus juba nähtavale avaramalt sinist taevast. Kell kaheksa õhtul 
hakati käivitama mootoreid. Oli 16. juuni 1937. aastal. 

Koduteele asusid ekspeditsiooni juhtkond, Vodopjanov!, Molokovi, Aleksejevi ja 
Golovini lennukid ning nende meeskonnad. Franz Josephi maale pidid jääma Teplitzi 
lahe ja Vaikse lahe polaarjaama alalised elanikud, keda ka suvel kutsuti ikka talvitajateks. 
Ja peale nende Mazuruk oma neljamootorilisega. Selle tarvis, kui triivjaamaga peaks 


22«Päevaleht» nr. 154, 9. VI 1937. 
234. Cnmpunm, Ilokopenne CeBepHoro nosoca. MockBa 1950, Ik. 290. 


midagi juhtuma ning on vaja kiiresti Papanin ja tema mehed ära tuua. Ühest trans- 
pordilennukist piisaks nende vedamiseks, kuid kogemused olid näidanud, et 
teekuulamiseks ja ilma selgitamiseks kulusid Arktikas marjaks ära väiksed luurelennukid. 
Mazuruki hiigellind võiks üksi osutuda abituks. Ja nii pidi siia edasi jääma ka P-5 ja tema 
piloot. Mazuruk kavatses baseeruda Vaiksele lahele, Rudolfi saare lennunduse ülemaks 
saab Kruse. Ja niisiis hulkus N-128 piloot mööda lennuvälja ning otsis endale tegevust. 
Kõigil oli askeldamist ja ruttu, ainult temal mitte. Kirjad Suurele Maale olid juba 
eelmistel õhtutel kirjutatud ja antud Vodopjanovi kätte. 

Ka Leonhardi kiskus lõunasse, vägagi kiskus. Leningradis ootasid Rosa ja kodu. Aga 
mis seal teha, keegi pidi ju siia Rudolfi saarele valvesse jääma. Papanin ja Krenkel ja 
Širšov ja noor astronoom Jevgeni Fjodorov triivivad üksinda keset lõputuid jäävälju 
kindlas teadmises, et kui nende jääpank peaks lagunema, siis kodumaa ruttab neile 
viivitamatult appi. Kodumaa pole aga abstraktne mõiste, see koosneb miljonitest 
inimestest 

ning keegi miljonite hulgast peab konkreetselt appi minema. Ei ole väga palju neid 
lendureid, kes sellega siin Arktikas toime tuleksid. Ja kui on vaia kerget lennukit, siis 
temale on N-128 tuttav viimse mutrini. Ja ega ta Rudolfile siis üksi jää, siia jäävad ka 
tarvitajad, jääb truu tüürimees Rubinstein... 

Ei ole mugav ega kerge olla tunnimees. Kuid tunnimehi on tarvis, inimeste teed ja 
varad vajavad valvet. Mida tähtsam ja kallim objekt, seda hoolikamalt tuleb seda valvata. 

Põhjanaba on kallis ja tähtis valveobjekt. 

-.. Siis jõudis kätte lahkumishetk. Viimased käesurumised ja kaelustamised, tervituste 
saatmised koju ning poolnukrad naljasõnad. Lennukitelgi näis olevat kahju lahkuda 
tuttavaks saanud Rudolfi saarelt: ainult suurivaevu suudeti neid maast lahti rebida. Juba 
on õhus Molokov, Golovin, Aleksejev. Siis stardib ka Vodo-pjanov — kapten lahkub 
viimasena. Suur N-170 ei taha aga üldse paigast nihkuda. Tuleb ette rakendada traktor, 
mis tõmbab lennuki sulalumest lahti ning paneb suusad libisema. Siis päästab 
lennukisuusal balanseeriv saatja köiesõlme lahti, pukseerija pöördub kiiresti kõrvale, 
mootorid hakkavad mürisema täistuuridel, lennuk vuhiseb mööda stardirada edasi, saab 
õhu suuskade ja maa vahele. 

Lennuk teeb tiiru aerodroomi kohal, võtab kõrgust, muutub järjest väiksemaks, kuni 
kaob taeva põhjatusse sinasse. 


EPILOOG 


Ja mis sai neist hiljem? 

Kõigepealt saabusid Põjijanaba mehed Moskvasse ning võeti vastu Kremlis. Õhtul 
käisid nad Realistlikus Teatris ja vaatasid lennusalga ülema Mihhail Vodopja-novi 
näidendit «Unistus». Nüüd ei olnud see küll enam unistus ega fantastika, vaid juba enam- 
vähem realistlik kujutus maakera teljeni tungimisest. 4. juulil andis M. Kalinin NSVL 
Kesktäitevkomitee Presiidiumi pidulikul istungil kätte ekspeditsioonist osavõtjatele 
valitsuse autasud. Nõukogude Liidu kangelase kuldtähe said O. Schmidt, M. Seveljov, 1. 
Spirin, A. Aleksejev, M. Babuškin ja P. Golovin, ordeneid ja rahalisi preemiaid anti ka 
teistele. L. Kruset autasustati Punatähe ordeni ja 10 000 rublaga. 


Siis ootasid neid uued ülesanded. Nende teed osutusid ka hiljem rasketeks ja 
rahututeks, mõnigi pidi oma elu jätma noorelt ja kaugel kodust. 

1937. aasta sügissuvel jäi Põhjanaba lähedal kadunuks piloot Sigismund Levanevski 
lennuk N-209, mis kolmanda Nõukogudemaa õhusõidukina oli üle pooluse teel 
Ameerikasse. Levanevskit ja tema meeskonda saadeti otsima Põhjanaba ekspeditsioonist 
osavõtnud mehed ja lennukid. Uuesti lendlesid Franz Josephi maa ja Põhjanaba kohal 
Vodopjanov, Molokov, Aleksejev, Seveljov ja teised. Sai nüüd pooluse kohal lõpuks ära 
käia ka Leonhard Kruse: kui arvas liuglevat Põhjanaba kohal, siis viskas tähistuseks alla 
tühja bensiinikanistri. Kuid Levanevskit leida ei õnnestunud kellelgi, lennuk N-209 jäigi 
jäljetult kadunuks. Alles novembri algul pöördus päästeekspeditsioon Moskvasse "tagasi. 
Ei olnud seekordne retk üldse õnnelik: tagasiteel jäi raskelt haigeks Sima Ivanov, 
Vologda vahemaandumisel saadeti ta küll rongiga Moskvasse, kuid arstide kõikidest 
pingutustest hoolimata suri ta haiglas paari päeva pärast. 

Öisteks lendudeks täiustatud lennukitega saadeti Levanevskit otsima teine 
päästeekspeditsioon, mille pilootideks määrati M. Babuškin, J. Moškovski ja B. 
Tšuhnovski. Kuid tulemusteta tuli neilgi 1938. aasta kevadel Arktikast tagasi pöörduda. 
Koduteel juh- 

tus Arhangelski aerodroomil lennuõnnetus, mis nõudis M. Babuškini elu. 

1939. aastal sai uue lennumasina katsetamisel surma Pavel Golovin. Nooruke, Aljošaks 
kutsutud navigaator Aleksei Ritsland langes Suure Isamaasõja lahingutes. 

Ivan Spirin juhtis sõjaväe lennukooli, tõusis kindralleitnandiks, omandas 
geograafiadoktori teadusliku kraadi ning sai professoriks. Ta on läbielatust mõndagi kirja 
pannud, Spirini viimane raamat «Helesinises taevas» jõudis trükikojast välja 1960. aastal 
aga juba pärast autori surma. 

Palju jõudis Arktikas lennata veel Mihhail Vodopja-nov, Suure Isamaasõja võidu 
saavutamiseks pommitas ta vaenlase linnu. Kindralmajori aukraadis tegutses ta hiljem 
polaarlennunduse juhtivatel kohtadel. Kui ta pensionile läks, siis kulutas senisest rohkem 
aega kirjandusele ning mitmes memuaarraamatus on ta jutustanud palju huvitavat 
Arktikast ja lendurielust, kuid kirjutanud ka romaane ja näidendeid. 

Mark Seveljov õppis vahepeal lennundusakadeemias ja pöördus hiljem jälle vanale 
alale tagasi ning tegutseb praegugi Nõukogude polaarlennunduse ülemana. Muidugi on 
kindralleitnant Ševeljovilgi Moskvas ruumikas kabinet, kuid ega teda sealt naljalt ei leia: 
Põh-jamereteede lendurite juhtimine nõuab tihti ka ülemalt lendamist Põhja-Jäämere 
kallastele. 

Vassili Molokov töötas Suure Isamaasõja ajal poolteist aastat Moskvas «Aerofloti» 
ülemana. L. Kruse parem käsi, tüürimees L. Rubinštein õpetab veel praegugi välja uusi 


lendureid. Paljud lennukuulsused on pidanud, minema pensionile, mõndagi neist võib 
talviti leida Moskvast. Juba polaarmaadelgi erudeeritud ja teravakeelelisena tuntud 
Anatoli Aleksejev on süvenenud mõtteteadusesse ning võib iga keskmise filosoofia- 
kandidaadiga sõnalahingusse astuda. 

Triivjaama «Põhjapoolus-1» mehed Papanin, Fjodorov, Siršov ja Krenkel täitsid auga 
oma ülesande ning 1938. aasta veebruaris tõid jäälõhkujad «Murman» ja «Taimõr» nad 
Gröönimaa lähedale triivinud jääpangalt ära. Ka E. Krenkel avaldas 1970. a. oma 
mälestused. 

Kahekordne Nõukogude Liidu kangelane admiral Ivan Papanin töötas aastail 1938— 
1946 Põhjameretee 

ülemana. Tema ekspeditsioonipäevik «Elu jääpangal» on üle elanud juba viis trükki, 
viimane väljaanne ilmus 1966. aastal seerias «Rännud, seiklused ja fantastika». Küllap 
Papanini raamat sobib sellesse sarja kõigi alajaotuste järgi — eks olnud tema 1937.— 
1938. aasta seiklusrikas teekond peaaegu fantastiline. 

Bo riss Dzerdzejevski tegi endale nime 1937. aastal kogutud meteoroloogiliste 
materjalide uurimise ja trükis avaldamisega. Ilmateadiasele on osaks langenud riiklik 
preemia, ta on nüüd füüsika-matemaatikadoktor ja oma nime ette võib ta kirjutada ka 
professoritiitli. 

Otto Schmidt asutas 1937. a. Teoreetilise Geofüüsika Instituudi ja määrati selle 
direktoriks, hiljem muudeti see teadusliku uurimise asutus Maa Füüsika Instituudiks ja 
postuumselt anti sellele tema looja nimi. 1939. a. valiti O. Schmidt NSVL Teaduste 
Akadeemia esimeseks viitsepresidendiks. Oma teadusliku tegevuse viimasel ajajärgul 
pöördus akadeemik tagasi kosmogooniaprobleemide juurde, mille üle ta oli pead 
murdnud juba noore teadlasena. 1951. a. esimesel kosmogoonia probleemide 
sümpoosionil Moskvas esines Schmidt oma maakera tekkimise teooria kokkuvõttega 
ning leidis üldist tunnustust, tema raamat «Neli loengut maakera tekkimise teooriast» on 
tõlgitud inglise, prantsuse, jaapani, hiina, poola ja ungari keelde. Oli ju akadeemik 
Schmidt toda meie tuntud ja ikkagi tundmatut maakera läbi rännanud tema kõige 
raskemini ligipääsetavates osades rohkem kui ükski teine teoreetik. Ja tema avastuste 
auks kannavad nüüd Schmidti nime saar Kara mere põhjaosas, poolsaar Novaja Zemlja 
põhjaservas, neem Tšukotka mere ääres ning rnäelävi ja -tipp Pamiiris. Ja kui Otto 
Schmidt 1958. aastal 65-aastasena suri, jäi maailm omajagu vaeslapseks. 


AUTORI JÄRELSÕNA 


Käesolev jutustus on dokumentaalse iseloomuga, tegelased on võetud tõsielust ja 
esinevad oma õigete nimedega, sündmuste kronoloogia vastab tegelikkusele. Autor on 
pidanud aga vajalikuks ajaloolisele sündmustikule lisada kohati tegelaste võimalikke 
mõtisklusi ja tundeavaldusi. Kui selle tagajärjel mõni karakter peaks olema nihkunud 
kõrvale reaalsest prototüübist, siis tohiks see jutustuse Žanri puhul olla vabandatav. 

Materjalina on kasutatud ajalehtedes «Pravda» ja «Izvestija» 1937. aastal avaldatud 
ametlikke teadaandeid, raadiogramme, reportaaže ja artikleid, triivj.aama «Põhjapoolus- 
1» teaduslikke publikatsioone, Leonhard Kruse dokumente, autobiograafiat ja avaldamata 
memuaarikatkendit «Laager jäärünkade vahel», O. Schmidti Põhjanaba-ekspeditsiooni 


aruannet ja teisi kirjutisi, 1. Papanini päevikut, M. Vodopjanovi ja 1. Spi-rini memuaare, 
Ella Tammemäe (Otepää), Rosa Kruse (Moskva), Vitali Skriptšenko (Moskva), Maria 
Kruse (Leningrad) ja Aleksandr Mandelštami (Leningrad) suulisi teateid. 

Leonhard Kruse (Kruus) on sündinud 14. (vkj. 2.) mail 1899* Tartumaal Vana-Otepää 
vallas Käpa talus. Ta vanavanemad olid põlised talupojad, isa Kustav (Gustav) Kruus 
töötas lühemat aega Otepääl Nüplis külakoolmeistrina ning pärast sõjaväe sundaega sai 
temast Moskvas 3. grenaderipolgu üleajateenija allohvitser. Tulevase lenduri varasem 
lapsepõlv möödus mitmes Otepää ümbruse talus, pärast isa üleajateenijaks saamist siirdus 
ema Anna koos poeg Leonhardiga Moskvasse. L. Kruse lõpetas Moskvas Pljuštšihhas 3- 
klassilise linnakooli ja 1911. a. 2-klassilise reaalkooli. 

1915. aasta veebruaris astus ta vabatahtlikult 38. Sim-birski laskurpolku, kus luurajana 
autasustati teda kahe Georgi ristiga. 1916. aastal toimunud sõdurite ülestõusu pärast pidi 
ta end varjama ning pärast Veebruarirevolutsiooni sattus ta 1. märtsi nimelisse polku. See 
tsaari- 

armeest deserteerunud sõduritest koosnev väeüksus oli bolševike mõju all ning ka L. 
Kruse tegutses polgu komitees ning hakkas osa võtma revolutsioonilisest tööst. Pärast 
Oktoobrirevolutsiooni astus ta Punakaarti ning 1917. aasta oktoobrikuu lõpust alates 
võttis Moskvas osa tänavalahingutest. Jašvili-nimelises eriüksuses ja teistes väeosades 
võitles ta valgekaartlaste vastu mitmel Kodusõja rindel, sai 1919. aasta märtsis haavata, 
tegutses hiljem 18. laskurbrigaadi ratsaluurekomando ülemana ning ka pärast sõja 
ametlikku lõppu tuli tal veel võidelda M. N. Tuhhatševski juhtimisel Tambovi ümbrus- 
konnas Antonovi kulakliku mässu likvideerimisel. Vapruse eest Kodusõja lahinguis 
autasustati teda 1921. aastal nimelise kuldkellaga (ordeneid tollal noorel Nõukogude 
riigil polnud veel loodud). 

Siis õppis ta Petrogradis kõrgemas ratsaväekoolis ning pärast selle lõpetamist astus 
1923. aasta sügisel lennukooli, saades 1925. a. lendur-vaatle ja kutse. Järgmistel aastatel 
sõjaväelendurina langes talle osaks õhufotode tegemine, 1930. aastal lõpetas ta 
lennukooli Oren-burgis ning sai piloodi õigused. Oli siis instruktoriks ja 
eskadrüliülemaks lennukoolis ning siirdus 1931. a. tsiviillennundusse. Aastail 1932— 
1935 töötas ta Moskvast Leningradi ajalehtede matriitse vedava lennusalga ülemana. 
1936. aastast alates teenis ta Põhjamere-tee Valitsuse polaarlennunduses, äratas 
tähelepanu 10 000-kilomeetrüise lennuga Leningrad—Irkutsk— Nordvik. 1937. aasta 
Põhjanaba ekspeditsiooni jaoks treenis ta piloote Moskvas ning hiljem lähiluure ülemana 
juhtis P-5 tüüpi lennukit N-128 ning täitis ajuti ka aerodroomi ülema kohuseid. 1940. 
aasta algul õnnestus tal viibida jäälõhkuja «Stalin» retke aegu ka Teravmägede saartel. 

Sõjaeelseil aastail ja Suure Isamaasõja algul lendas ta Ida-Siberi rannikul ning täiustas 
jääluure meetodeid. 1942. aasta sügisel õnnestus tal PS-84 tüüpi ratastega lennukil 
maanduda korduvalt jääväljadel Tšukotkas ja Jakuutias ning töötada välja 
maismaalennukite jääl kasutamise meetodid. Ta asustas uuesti põhjapõtradega Ida-Siberi 
meres paikneva Wrangeli saare. 

Pärast Suure Isamaasõja lõppu juhatas alampolkovnik L. Kruse Leipzigis 
trofeelennukite remontimist, 

töötas lendude juhatajana Moskvas ja mitmel pool Kaug-Põhjas, sealhulgas pikemat 
aega Amdermas. 


L. Kruse on 30 aasta jooksul lennanud 3 600 000 kilomeetrit, s. 0. teinud 90 ringi 
ümber maakera. Ta teeneid on hinnatud kahe Lenini ordeni, Punatähe ordeni ja muude 
autasudega. 

Pärast kauaaegset eemalolekut sünnimaast jõudis L.! Kruse uuesti Eestisse 1941. aastal. 
Pärast Suurt Isamaasõda, eriti pensionäriaastail külastas koduseid paiku korduvalt. Veetes 
oma viimase suve Pühajärve ääres, kavatses ta sinna elama asuda. Kuid sellest 
kavatsusest tõmbas kriipsu läbi surm 20. veebruaril 1966. Ta põrm tuhastati Moskvas 
ning sängitati Otepää uuele surnuaiale, kus ta kalmule on püstitatud Arktika reljeef kaar- 
diga mälestussammas. 

